Dame i gospodo narodni poslanici, javljam se u skladu sa članom 226. Poslovnika o radu Skupštine Republike Srbije. Hteo bih da dobijem informaciju od Ministarstva zdravlja, pa bih vas molio da stenogram mog izlaganja pošaljete, gospođo Čomić, ako može već u toku dana, s obzirom na to da stvari nisu nimalo naivne. Naime, ja sam u protekloj nedelji već spomenuo i otvarao neke probleme koji postoje na teritoriji opštine Bujanovac, koji nisu nimalo za potcenjivanje. Problem je što se to dešava paralelno sa nekim neprijatnim događajima na Kosovu, pred kojima Vlada objektivno zatvara oči, i neposredno posle hapšenja koja su se dogodila u Preševu, ato su hapšenja terorista koji su u toku oružanih sukoba delovali na Kosovu. Naime, prošle nedelje sam spomenuo da u Domu zdravlja u Bujanovcu postoji problem i o tom problemu je, da kažem, dokument poslat u poslaničku grupu SRS. Evo o čemu se radi. Sindikati zdravstvenih radnika i farmaceuta i sestrinski sindikati, sindikati iz Doma zdravlja u Bujanovcu, uputili su jedan dopis u kojem su obavestili poslaničku grupu SRS da su se odlučili na štrajk opomene zbog činjenice da su im uskraćena neka prava na koja se Vlada odlučila u decembru mesecu 2001. godine. Naime, zbog činjenice da u Bujanovcu nema dovoljno stručnog kadra lekari specijalisti, uopšte zdravstveni radnici, morali su da dolaze iz drugih opština sa teritorije Republike Srbije kako bi usluge koje moraju da se pruže građanima opštine Bujanovac bile na jednom adekvatnom nivou. Vlada je 2001. godine, zaključkom broj 121-14320/2001-2 od 18. decembra, odlučila da za 50% poveća primanja, odnosno plate zdravstvenih radnika u Bujanovcu kako bi kroz to povećanje mogli da pokrivaju putne troškove dolaska na radno mesto. To se, naravno, ne odnosi samo na lekare i zdravstvene radnike srpske nacionalnosti, ovo se odnosi i na zdravstvene radnike koji su Albanci i koji putuju u Bujanovac iz Niša, Kosovske Kamenice, Gnjilana, Vranja, Surdulice i Preševa. Bez ikakve odluke Vlade i bez ikakvog obaveštenja Republički zavod za zdravstveno osiguranje, Filijala u Vranju, za protekli mesec je prebacio sredstva u Dom zdravlja u Bujanovcu umanjena za 50%. Zbog svega toga zdravstveni radnici u Bujanovcu su se opredelili za štrajk upozorenja, koji će trajati jedan sat dnevno. To će trajati sve dok ne obave svoje razgovore sa Vladom, odnosno predstavnicima Vlade i ukoliko im zahtevi ne budu u tim pregovorima ispunjeni opredeliće se za štrajk sve do ispunjenja njihovih zahteva. Zbog svega toga, zbog činjenice da se radi o jednom trusnom području kad je politička situacija u Srbiji u pitanju, tražim odgovor i informaciju od Ministarstva zdravlja na osnovu čega su, i vođeni kojim kriterijumima, odlučili da uskrate ova sredstva koja su od 2001. godine zdravstvenim radnicima u Bujanovcu bila isplaćivana?
Reč ima narodna poslanica Vjerica Radeta, a posle nje narodni poslanik Nikola Lazić. Vreme na raspolaganju poslaničkoj grupi SRS je 58 minuta.
Dame i gospodo narodni poslanici, pre nego što počnem da obrazlažem Predlog odluke o utvrđivanju sastava stalnih delegacija Narodne skupštine Republike Srbije u međunarodnim parlamentarnim institucijama smatram da je vrlo bitno da se, radi javnosti Srbije, vratim na tri ključne tačke dnevnog reda koje su bile na sednici ovog parlamenta. Jedna je ... (Predsedavajuća: Izvinite, narodna poslanice. Molim narodne poslanike da se utišaju i da obezbede narodnoj poslanici da u redu i miru završi svoje izlaganje.) Gospođo Čomić, meni zaista ne smeta i nemate razloga da opominjete narodne poslanike, ko želi da čuje, čuće. Javnost čuje i to nam je najbitnije. Dakle, kada smo ovde imali Predlog zakona o budžetu skrenuli smo pažnju vladajućoj koaliciji sa koliko zakašnjenja smo dobili taj zakon. Vi ste tada, vladajuća većina, pokušali da opoziciju okrivite za to ako budžet eventualno ne bude donet na vreme, iako ste vi kasnili, odnosno Vlada Republike Srbije, sa Predlogom budžeta punih 40 dana. Imali smo Zakon o izmenama Zakona o putnim ispravama, koji je bio na dnevnom redu poslednjeg dana kada je trebalo da stupi na snagu, i opet ste hteli da opoziciju u Skupštini okrivite i to, uz dobru podršku medija, isključivo SRS, i za jedno i za drugo, da smo mi odgovorni ako građani Srbije za novogodišnje praznike ne budu mogli da putuju po belom svetu. U isto vreme imali smo i izmene Zakonika o krivičnom postupku, gde bi takođe nastao kolaps u pravosuđu da nije bilo razumevanja SRS, jer se ne bi znalo ko vodi istragu, s obzirom na zavrzlamu koja je nastala zato što ste ovaj zakon dostavili bukvalno poslednjeg dana kada je trebalo da bude izglasan. Sad imamo predlog ove odluke o utvrđivanju sastava stalnih delegacija i opet su već nekoliko dana mediji puni priča o tome kako SRS pravi opstrukciju i kako zbog nas delegacija Skupštine nije otišla u Parlamentarnu skupštinu Saveta Evrope. To, naravno, apsolutno nije tačno. Govorile su kolege poslanici prethodnih dana o tome. Naravno, svima je jasno da je za to isključivo odgovorna skupštinska većina. Radi javnosti opet želim da skrenem pažnju da smo mi ovaj predlog u parlamentu dobili 20. januara 2009. godine zvanično, a rok za usvajanje ove delegacije, ako bismo išli na novu delegaciju – čuli ste već da je mogla da ide i ona postojeća delegacija da je to dozvolio gospodin Mićunović – po Poslovniku Parlamentarne skupštine Saveta Evrope, mi smo ovaj predlog morali da usvojimo sedam dana pre početka ovog sadašnjeg zasedanja. To nikako nije bilo moguće, s obzirom na datum kada smo mi u parlamentu dobili ovaj predlog. Gospođa Čomić je u nekoliko navrata prethodnih dana, s obzirom na to da vodi sednicu parlamenta, rekla i naglasila dve interesantne stvari koje ja želim da prokomentarišem. Jedno je da Savet Evrope očekuje od nas sastav delegacije. Rekli ste, gospođo Čomić– sastav delegacija je kasnio, jer nije bilo dogovora između šefova poslaničkih grupa. Ja vas pitam da li je postignut dogovor tog 20. januara kada ste vi nama dostavili predlog na razmatranje i usvajanje? Ne, nije. Znači, to vam nije bio argument kojim ste mogli da ubedite narodne poslanike i građane Srbije. Takođe ste rekli da se od nas očekuje odluka o tome ko predstavlja Skupštinu Republike Srbije posle poslednjih održanih parlamentarnih izbora. To ste dobro rekli i to je upravo ono što mi poslanici SRS tražimo i na čemu insistiramo, dakle, na rezultatima poslednjih parlamentarnih izbora. Da ne govorimo sada samo o ovoj delegaciji Parlamentarne skupštine Saveta Evrope, evo, recimo, pozovu, vi usvojite ovaj predlog, vi skupštinska većina, jer vi to možete, i ode naša delegacija u ovom sastavu u Parlamentarnu skupštinu Crnomorske ekonomske saradnje; tamo je ispred ZES-a ovde predložen gospodin Aleksandar Vlahović, čovek koji ima dosta parlamentarnog iskustva i koji, opšte je poznato, ima dosta i ličnih veza u belom svetu, a svakako i poslovnih. Recimo, na toj skupštini pita ga neko od kolega iz neke evropske zemlje ili neko od zvaničnika Parlamentarne skupštine Crnomorske ekonomske saradnje i kaže – je l' te, Vlahoviću, ko vam je ovaj Dejan Mirović? On će da kaže – to je gospodin iz Srpske radikalne stranke. Aha, lepo, koliko je ta stranka osvojila mandata 11. maja na izborima? Gospodin Vlahović će morati da kaže da je to 78 mandata. E pa dobro, onda će da ga pitaju, ko vam je ova Jorgovanka Tabaković? On će morati da kaže – član je neke Srpske napredne, ili kako se već zove, stranke. Onda će ovi iz te parlamentarne skupštine da kažu – dobro, a koliko je ta stranka osvojila mandata na poslednjim parlamentarnim izborima? Onda će Vlahović morati da kaže – ta stranka uopšte nije učestvovala na izborima, njih je u parlamentu legalizovao Boris Tadić u okviru realizacije projekta "uvođenje diktature u Srbiji". To je ono što je istina i to je ono što su činjenice. Na dnevnom redu Parlamentarne skupštine Saveta Evrope između ostalog je i tema – kako unaprediti demokratiju. Bilo bi zaista vrlo interesantno da je naša delegacija ovih dana tamo pa da im objasnimo kako se to unapređuje demokratija u Srbiji, kako se gazi izborna volja građana i kako je Skupština Republike Srbije voljom Demokratske stranke, zapravo, u neustavnom stanju već nekih pet meseci. Zato imamo u medijima objavljeno mišljenje gospođe Nade Kolundžije da će ona lično da se zalaže za to da poslanici SRS ne mogu da učestvuju u ovoj delegaciji zato što mi kršimo sva pravila Saveta Evrope. Ne znam da li je gospođa Kolundžija kada je to rekla mislila na glasanje iz Bodruma, na glasanje iz Soluna, na isključivanje cele poslaničke grupe DS iz parlamenta, na vreme kad smo u parlamentu imali 308 umesto 250 narodnih poslanika, ili na ovo neustavno i nelegalno stanje sada, za koje je apsolutno odgovorna vladajuća većina. Juče smo vas više puta pitali da li možete i ko će da nam da konačno odgovor kojim strankama pripadaju neki narodni poslanici. Evo, ja sam sa skupštinskog sajta skinula sastav Odbora za poljoprivredu gde stoji da je Oto Kišmarton član SRS, da je Mašić Zoran član SRS, da je Saša Maksimović član SRS. Ovakvom informacijom vi vređate i SRS i, pretpostavljam, ove ljude koji nisu članovi SRS. Oni su se opredelili da to više ne budu i mi sa tim nemamo nikakvih problema. Znamo šta je vaš problem. Problem je član 102. stav 2. Ustava Republike Srbije koji jasno govori o tome da su poslanici (neću da citiram član, nego ću da ga prepričam, svi ga već znate) vlasni da svoje mandate ponude stranci koja ih je uvela u parlament, kao što sinoć reče gospodin Ristić, koji sada izlazi, da on ovde u parlamentu zastupa interese svoje stranke, kaže - "koja me je u parlament delegirala sa svoje liste". To je upravo ono na čemu mi iz Srpske radikalne stranke insistiramo; hoćemo da predstavljamo Srpsku radikalnu stranku sa 78 mandata, koliko smo dobili na poslednjim izborima. Vi to, naravno, ne možete da uradite ni zbog Ustava, a ne možete to da obelodanite na taj način, a ni zbog Izveštaja o sprovedenim izborima za narodne poslanike Narodne skupštine Republike Srbije koji je objavljen u "Službenom glasniku" i koji je 5. juna 2008. godine usvojen jednoglasno u RIK-u. Tu lepo piše da je lista Za Evropsku Srbiju osvojila 102 mandata, SRS 78, DSS - NS 30, SPS - PUPS - JS 20, LDP Čedomira Jovanovića 13, Mađarska koalicija 4, Bošnjačka lista za evropski Sandžak 2 i Koalicija Albanaca Preševske doline 1. To su podaci koje je usvojila Republička izborna komisija i koje niko ne može da obara. Ovo je ono što pravi problem vama iz vladajuće većine, zašto ono što želite da radite u parlamentu i što već radite u parlamentu ne smete da objavite na skupštinskom sajtu. Član 239. stav 2. takođe vas obavezuje. Gospodo, stav 2. tog člana jasno kaže da predlog odluke o sastavu stalnih delegacija iz stava 1. ovog člana podnosi predsednik Skupštine, u konsultaciji sa predsednicima poslaničkih grupa, vodeći računa o zastupljenosti političkih stranaka i zastupljenosti polova. Očigledno je da imate obavezu da poštujete proporcionalni odnos političkih stranaka jer na izbore ne izlaze poslaničke grupe, već političke stranke. Pitam gospodu iz Demokratske stranke – može da se desi da Srđan Milivojević, poznati borac za demokratiju, odluči da više ne može da trpi ovakve nedemokratske odnose u svojoj koaliciji i da se odvoji sa nekih 10-15 poslanika iz ove ZES grupe, kada usvojite ovakvu odluku, da li ćete tu odluku da stavljate ovde sa izmenama i dopunama da biste i toj novoj grupi omogućili da nas zastupa u nekoj od parlamentarnih skupština? Naravno da nećete, jer za to nemate pravnog osnova, kao ni u ovom slučaju. Dakle, gospodo, to je pravni postulat koji zna svaki brucoš na pravnom fakultetu, iz jednog neprava ne mogu se izvlačiti druga prava. Sama činjenica da ste vi iz vladajuće većine priznali poslanički klub Tomislava Nikolića i ove satnije oko njega ne daje vam pravo da im dozvolite da učestvuju, da predstavljaju Skupštinu u bilo kojoj međunarodnoj instituciji. Pošto sam potrošila dosta vremena, samo jedna poruka gospođi Slavici Đukić-Dejanović, gospođi Čomić i gospođi Kolundžiji, one to najčešće koriste, a i ostalima koji to koriste – ne postoji nikakav sukob između, kako vi kažete, sadašnjih i bivših članova SRS. Nikakvih sukoba u SRS nema. Vi biste želeli da ih ima, ali ih nema. Postoji samo sukob između legalno izabranih poslanika SRS i vladajuće većine, koja nam ne dozvoljava da nas u parlamentu zastupa 78 narodnih poslanika, koliko su želeli građani Srbije.
Reč ima narodni poslanik Nikola Lazić, a posle njega narodna poslanica Aleksandara Janković. Vreme na raspolaganju poslaničkoj grupi DSS je sedam minuta.
Poštovana gospođo predsedavajuća, dame i gospodo narodni poslanici, učešće pri međunarodnim parlamentarnim skupštinama predstavlja priliku da naši poslanici u domenu parlamentarne diplomatije zastupaju i brane državne i nacionalne interese. Ovom prilikom bih želeo da se ukratko osvrnem na događaje ovih dana vezane upravo za učešće naših poslanika u međunarodnim parlamentarnim skupštinama. Naime, predsednica parlamenta nas je prošle nedelje, u petak, informisala da je na osnovu sugestije predsednika Odbora za inostrane poslove donela odluku da naša delegacija pri Parlamentarnoj skupštini Saveta Evrope ne učestvuje na njihovom redovnom zasedanju. Dakle, to nije bila odluka Odbora, već odluka predsednika Odbora. Mislim da je tu predsednica parlamenta napravila grešku, jer Odbor za inostrane poslove ne može i ne sme biti jedan čovek. Ovom prilikom je greška veća, jer predsednica parlamenta nije neiskusan parlamentarac, ima iskustvo u radu Odbora za spoljne poslove parlamenta Srbije i Crne Gore, pa zna kako u tim situacijama stvari funkcionišu. Moram da iskažem svoje razočaranje činjenicom da Srbija, od kada je samostalna država, mislim i dok je postojao parlament SCG, prvi put neće imati delegaciju na zasedanju Parlamentarne skupštine Saveta Evrope. Ovim neučestvovanjem rizikujemo nekoliko stvari. Naravno, prva je da se naš izostanak protumači kao činjenica da mi delegaciju pri Parlamentarnoj skupštini Saveta Evrope nemamo, čime bi i neki naši predstavnici izgubili određena mesta pri forumima i komitetima ove organizacije. Takođe, činjenica je da su prekjuče verifikovani mandati postojećoj delegaciji pri Parlamentarnoj skupštini Saveta Evrope, čime se pokazalo da je ova procena predsednika Odbora za spoljne poslove bila netačna i da je donela štete našim državnim i nacionalnim interesima. Drugo, predsednica parlamenta je izjavila da izostanak naše delegacije na ovom zasedanju Parlamentarne skupštine Saveta Evrope i nije neka velika šteta, s obzirom na činjenicu da će na ovom zasedanju samo biti data informacija vezana za rezoluciju o Kosovu, a da će o njoj rasprava biti tek nekoliko meseci kasnije. Mislim da ipak jeste šteta to što će naša delegacija izostati, jer svako ko poznaje pravila rada i procedure međunarodnih parlamentarnih skupština, u konkretnom slučaju Parlamentarne skupštine Saveta Evrope, zna da već od samog predstavljanja rezolucije, što će učiniti švedski poslanik gospodin Von Sidof, kreće niz formalnih i neformalnih koraka i konsultacija vezanih za oblikovanje, promenu, usmeravanje te rezolucije. Dakle, to je jedan dugotrajan proces i on se ne odvija samo na jednom zasedanju. Siguran sam da će tokom prvog čitanja nacrta rezolucije već biti najave određenih, tzv. usmenih, amandmana. Naravno, odsustvo naše delegacije ovom prilikom može biti protumačeno kao nezainteresovanost ili kao slabost države, ili kao oboje. Samo onaj ko ne razume ili ne želi da razume procedure Parlamentarne skupštine Saveta Evrope smatra da ovo i nije neki problem što mi nećemo prisustvovati ovom zasedanju, a bojim se da među onima koji takve stvari izjavljuju ima i onih koji imaju bogato iskustvo pri međunarodnim parlamentarnim skupštinama i generalno u međunarodnim kontaktima. Dakle, onda se postavlja pitanje da li je to neznanje ili je to loša volja, a možda je i nešto treće. Sa prezentacijom ove rezolucije koincidira nekoliko stvari: na primer, formiranje tzv. bezbednosnih snaga Kosova, odnosno formiranje kosovske vojske, kao i najava da će promoteri tzv. nezavisne države Kosovo biti nekadašnji medijatori u procesu pregovora o budućem statusu Kosova Alber Roan i Volfgang Išinger. Ti ljudi je trebalo da budu neutralni posrednici, a mislim da sama činjenica da će oni biti promoteri nezavisnosti Kosova govori o tome koliko su neutralni. Takođe, iz evropskog parlamenta je najavljeno da će krajem februara biti usvojena rezolucija o Kosovu. U svetlu svega ovoga, umesto da naša delegacija igra aktivnu ulogu, da je otišla na zasedanje Parlamentarne skupštine Saveta Evrope i uključila se u oblikovanje rezolucije koja treba za nekoliko meseci da bude usvojena, ovim činom se Skupština odlučila da se samoizopšti iz ovog procesa. Mislim da bi ovde najadekvatniji termin bio nešto što je vladajuća koalicija vrlo rado koristila u predizbornoj kampanji, a to je reč - samoizolacija. Kako stvarno može da se igra aktivna uloga govori primer rada na rezoluciji Parlamentarne skupštine Saveta Evrope o Kosovu, koju je svojevremeno predložio lord Rasel Džonston i koja je zahvaljujući angažovanju kako šefa delegacije gospodina Miloša Aligrudića, tako i većine poslanika koji su učestvovali u delegaciji izmenjena u tolikoj meri da je postala sama sebi kontradiktorna. Dakle, od prvobitne namere da ona promoviše nezavisnost Kosova došlo se do toga da u toj rezoluciji postoje stavke koje predviđaju da rešenje za Kosovo mora biti na bazi kompromisa, u skladu sa Poveljom UN itd. Čak je ta rezolucija svojevremeno bila i predmet razgovora predsednika Rusije sa različitim državnicima. Generalno govoreći, državu mnogo više košta neučestvovanje na ovako važnim skupovima, pogotovo posle godina izolacije, kada smo zaista kretali ispočetka. Još jednom da ponovim, samoizolacija u koju smo gurnuti u ovoj konkretnoj prilici neće nikome doneti dobro. Na kraju ću samo još izraziti razočaranje zbog toga što učešće naše delegacije na bilo kom međunarodnom forumu, u ovoj konkretnoj situaciji u Parlamentarnoj skupštini Saveta Evrope, ne zavisi od institucija, već od volje jedne osobe, ko god ta osoba bila. To predstavlja korak unazad u jačanju institucija, ali to je očigledno izbor vladajuće većine, kao što je njihov izbor da državni i nacionalni interesi u ovoj situaciji budu podređeni partijskim.
Reč ima poslanik Petar Jojić. Želi da govori o povredi Poslovnika i dobija reč na osnovu člana 100. stav 1.
Gospođo predsedavajuća, dame i gospodo narodni poslanici, poštovani građani Srbije, pre par dana sam postavio poslaničko pitanje koje se odnosi na uvoz prehrambene robe koja se ne proizvodi u Republici Srbiji. Postavljam bezbroj pitanja, međutim, gospođo potpredsednice, odgovori na ta pitanja nisu potpuni. Svi odgovori koje dobijam od nadležnih resora, Vlade Republike Srbije i drugih subjekata kojima su upućeni jako su površni, ne odnose se na temu, niti na ono pitanje koje sam postavio; ili, ako se odnose, sa brojnim su nedostacima i skriveni među zvaničnim podacima. Nažalost, Vlada i nadležno Ministarstvo za trgovinu ne odgovaraju, ali moram reći da je danas državna televizija, Televizija Srbije, kao javni servis, prvi put, takoreći, dala odgovor na poslaničko pitanje. Istražitelji, novinari sa RTS-a su jutros u prvom jutarnjem dnevniku objavili informacije, i time odgovorili na ona pitanja koja sam postavio, koje se odnose na uvoz prehrambene robe u Srbiju. Novinari sa RTS-a, koje treba podržati, objavili su da je Srbija u 2008. godini uvezla meso za prerađevine. Znate kakvo đubre mangupi mogu da uvezu kada je u pitanju meso za prerađevine? Tim mangupima je omogućeno da uvoze bilo šta i da prave prerađevine, a u njima može da se nalazi bogzna kakav otpad iz EU. Srbija je dala 40 miliona evra prošle godine za uvoz mesa. Ima li Srbija uslove za proizvodnju mesa? Ima uslove da proizvede i viškove, da izvozi robu vrednu stotine miliona evra. Radio-televizija Srbije je objavila da je dato deset miliona evra za uvoz paradajza, da uvozimo šljive, da uvozimo šargarepu, jabuke, krompir i sve ono što se u Srbiji može proizvesti. (Predsedavajuća: Narodni poslaniče, navedite član Poslovnika za koji želite da kažete da je povređen.) Članovi 225, 226. i 104. Molim, gospođo potpredsedniče, tražim odgovor jer je ovo veoma važno pitanje za naše građane. Ako sam potrošio vreme, ponovo ću se javiti, a vama se zahvaljujem.
Reč ima narodni poslanik Milan Avramović. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, gospođo Čomić, javljam se u skladu sa čl. 225. i 226. Poslovnika o radu, da ne bi bilo nekih zabuna, ali odmah ću da vas upozorim da ću pročitati jedan član Ustava Republike Srbije, da mi ne biste izrekli meru opomene, pošto je to ovde praksa. Radi se o članu 55. Ustava Republike Srbije koji kaže: "Jemči se sloboda političkog, sindikalnog i svakog drugog udruživanja i pravo da se ostane izvan svakog udruženja. Udruženja se osnivaju bez prethodnog odobrenja, uz upis u registar koji vodi državni organ, u skladu sa zakonom. Zabranjena su tajna i paravojna udruženja. Ustavni sud može zabraniti samo ono udruženje čije je delovanje usmereno na nasilno rušenje ustavnog poretka, kršenje zajamčenih ljudskih ili manjinskih prava ili izazivanje rasne, nacionalne ili verske mržnje." U skladu sa pomenutim članovima postavljam pitanje. Pošto je poznato da su formirane bezbednosne snage Kosova i da su članovi tih bezbednosnih snaga tzv. vojnici OVK ili UČK, za šta postoje mnogobrojni dokazi, doneo sam i slike na kojima se ovi teroristi pojavljuju u uniformama UČK, a ti isti teroristi se pojavljuju i u ovim bezbednosnim snagama Kosova, postavljam pitanje za nadležne organe, tj. za Ustavni sud, pošto je opštepoznata činjenica da su upravo ovi teroristi 17. marta 2004. godine izvršili najgora zlodela nad srpskim stanovništvom na Kosovu i Metohiji, da li je Ustavni sud, u skladu sa Ustavom i zakonom, na bilo koji način pokušao da deluje kako bi zabranio ovu paravojnu formaciju koja krši ustavni poredak Republike Srbije? Ako nije, postavljam pitanje zašto nije i kada će to uraditi, s obzirom na to da ne treba imati puno pravničkog znanja i dokaza, koje već posedujemo svi mi, da se radi o paravojnoj formaciji koja ruši ustavni poredak Republike Srbije? Zbog toga vas molim da u što hitnijem roku dobijem odgovor i da Ustavni sud što pre reaguje na pojavljivanje ovakve paravojne formacije na teritoriji države Srbije. Hvala.
Reč ima narodna poslanica Gordana Paunović-Milosavljević. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se po Poslovniku, član 226, i tražim objašnjenje, odnosno obaveštenje od nadležnog Ministarstva za spoljne poslove ili od nadležnog ministra za spoljne poslove gospodina Vuka Jeremića. U senci formiranja nelegalnih, tzv. kosovskih bezbednosnih snaga, čije je formiranje juče i ruski ambasador gospodin Konuzin negirao, i svakodnevnih incidenata na Kosovu srpski i nealbanski narod je u paničnom strahu posle saznanja o nedavnoj poseti predsednika Albanije Prištini. Tom prilikom je između Albanije i tzv. samoproklamovane države Kosovo potpisan sporazum o ukidanju granice između Albanije i Kosova, a takođe su ukinute i vize i carina. Pitanje je kako država Albanija, sa kojom Srbija ima pune diplomatske odnose, sklapa sporazum sa delom državne teritorije Srbije, a Kosovo je, po važećem Ustavu, deo teritorije Srbije? Znači, Albanija sklapa sa Kosovom ugovor kojim ukida granicu, carinu i ostalo. Radi građana Srbije podsećam da je Albanija druga zemlja u svetu, posle Avganistana, koja je priznala tzv. nezavisno Kosovo, ali i pored toga naš ambasador je u Tirani, a albanska ekselencija u Beogradu. Srbima je potrebno otvoreno i ozbiljno suočavanje sa istinom, a istina je neprijatna, teška, a opasnost je mnogo veća. Građani Kosova i Metohije su u strahu da jednog dana na Pančićevom vrhu na Kopaoniku ne bude granica između Srbije i Albanije. Hvala.
Reč ima narodna poslanica Lidija Dimitrijević. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se na osnovu čl. 225. i 226. kojima je regulisano pravo narodnog poslanika na obaveštenje. Ovih dana mi se više roditelja učenika osmog razreda osnovnih škola obratilo telefonom tražeći od mene da zahtevam obaveštenje od Ministarstva prosvete da li će testovi na kvalifikacionim ispitima za upis u srednje škole ove godine biti teži i šta se iza toga krije. Naime, gospodin Bogoljub Lazarević, pomoćnik ministra za srednjoškolsko obrazovanje, najavio je u medijima da će test na kvalifikacionom ispitu za upis u srednje škole osim zadataka iz zbirki iz matematike i srpskog jezika sadržati i nepoznate zadatke, odnosno zadatke kojih nema u zbirkama. Ove najave potvrdio je ministar prosvete. Drugo polugođe počelo je prošle srede, a prosvetnim radnicima u školama nije stigao nikakav zvanični dopis, niti saopštenje onovim pravilima polaganja kvalifikacionog ispita. Do polaganja kvalifikacionog ispita ostalo je nešto manje od pet meseci. Zbirke po kojima osmaci spremaju ovaj ispit sadržaće zadatke iz gradiva od šestog do osmog razreda, a još uvek nisu odštampane. S obzirom na to da na početku školske godine nije bilo obaveštenja o promeni uslova polaganja ispita, ukoliko će promena zaista biti, smatram da je neophodno barem obavestiti zvanično škole, kako bi učenici mogli da se pripremaju po novim pravilima. Pored ovoga, najavljena je još jedna novina. Polaganje kvalifikacionog ispita do sada je bilo pred nastavnicima osnovnih škola, a sada će polaganje biti pred profesorima srednjih škola koje učenici upisuju. Još jedno pitanje – da li će Ministarstvo prosvete održati obećanje da neće biti otpuštanja prosvetnih radnika, s obzirom na to da se iz godine u godinu smanjuje broj đaka, a socijalnog programa neće biti, jer sredstava za to nema? Molim Ministarstvo prosvete da mi što pre dostavi obaveštenje o ovome.
Reč ima narodni poslanik Nikola Savić. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se po Poslovniku, čl. 225. i 226. Želim da obavestim javnost da se u Srbiji vrši neviđena medijska manipulacija građanima na taj način što se SRS želi predstaviti krivcem za sve nedaće koje ova država i ovi građani imaju. Naime, u SRS samo se rukovodimo principima legitimne parlamentarne borbe. Želimo da se borimo protiv svih onih koji pokušavaju da otmu naše mandate. Svi u Srbiji znaju koliko smo mi osvojili mandata. Na sajtu parlamenta je fotografija jednog našeg otetog mandata, odnosno odbeglog člana, sa bedžom Vojislava Šešelja. Svi mediji u Srbiji pričaju i neprestano pišu o tome koliko košta dan zasedanja ovog parlamenta, a zasedanja bi bila kraća i bilo bi ih manje da se SRS ne ponaša ovako. Zato nijedan medij u Srbiji ne želi da kaže koliko građane Srbije košta samo današnji dan, i to zbog rasta kursa evra u odnosu na dinar. Znamo da je samo danas evro porastao u odnosu na dinara za oko 1%. Ako znamo da je prosečna plata u Srbiji oko 35.000 dinara i da je prosečna penzija oko 20.000 dinara, svaki zaposleni danas je izgubio 350 dinara i svaki penzioner u Srbiji je danas izgubio 200dinara. Slično je bilo i juče. Ne znamo kako će biti sutra, možda će biti i gore. Zato se građanima Srbije želi skrenuti pažnja sa onih stvarnih problema sa kojima se zaista suočava i ova država i ovaj narod. Ovo mesto i ova govornica, sa koje se mogu čuti neke stvari kojih nema u medijima, želi se diskreditovati da građani Srbije ne bi saznali istinu i da je za sve ovo što se dešava odgovorna ova vlada, a ne neko drugi.
Narodni poslaniče, niste naveli od kog organa i organizacije zahtevate obaveštenje ili informaciju, niti ste naveli sadržaj vašeg zahteva. Ako po prećutnom dogovoru upotrebljavamo ovaj član, molim vas da ga onda upotrebljavamo po pravilima. Član 226. podrazumeva da od nekoga zahtevate nekakvu informaciju, što vi niste učinili. Upozoravam vas da se to ne čini upotrebom prava za dobijanje reči i citiranjem čl. 225. i 226. Narodni poslanik Petar Jojić želi da govori o povredi Poslovnika i dobija reč na osnovu člana 100. stav 1.
Gospođo potpredsedniče, na osnovu čl. 225. i 226. ponovo se javljam i tražim obaveštenja od nadležnog Ministarstva za poljoprivredu. Konkretno, to se odnosi na jedan pašnjak od 44 hektara, koji su u mesnoj zajednici Bavanište, opština Kovin, izdali u zakup. Postoji Zakon o poljoprivrednom zemljištu, postoji zakon o vraćanju pašnjaka selima, kako je mogao biti zaključen ugovor na 99 godina i da ga mesna zajednica da jednom čoveku na 99 godina? Izračunajte sada, 44 hektara puta 99 godina, koliko je to hektara. Ono što je još grđe, teže i nepravičnije jeste da je u tom ugovoru navedeno i normirano, predviđeno da ovaj zakupac može da da i u podzakup trećem licu. Ovde je prekršen zakon. Tražim odgovor od ministra poljoprivrede, konkretno, kakav je status pašnjaka i utrina u mesnoj zajednici, u naseljenom mestu Bavanište, s obzirom na to da je ustupljen i dat na korišćenje licu koje nije smelo ući u posed pašnjaka, jer to treba selu i treba građanima? To mnogo vredi građanima Bavaništa. Malopre sam započeo i nagovestio da je televizija Republike Srbije konačno počela da daje neke emisije, ali imam predlog za televiziju Srbije, kao državni medij, da posveti veću pažnju poljoprivrednicima i selima, individualnim poljoprivrednim proizvođačima. Manje je onih televizija gde su trećerazredne pevačice ili svadbe po selima. Kako će oni da snimaju ubuduće ove emisije koje se nazivaju "Svadba" kada odu u selo, a u selu nema seljaka? Gde će oni moći da snimaju te emisije? Televizija Srbije ima obavezu i predlažem Televiziji da svake nedelje obavezno bude, skoro svakog drugog-trećeg dana, jedna emisija koja će se odnositi na položaj poljoprivrede i na to šta država predlaže, šta će preduzeti da se poboljša položaj seljaka, i poljoprivrednika i stočara. Predlažem televiziji Republike Srbije da na teritoriji Zlatiborskog okruga snimi emisiju o poljoprivrednicima, i to pre svega da vide kakvo je stočarstvo na Zlatiboru, Torniku, Murtenici, Zlataru, Mučnju, Javoru, Pešteru i drugim krajevima. Ne čuju se više pastirske pesme zbog toga. Ne čuju se zvona. Šta radi država? Ne radi ništa. Poljoprivreda je zaista uništena. Zbog toga je potrebno da jedna emisija televizije Srbije bude snimljena i da obuhvati naseljena mesta Jasenovo, Kućani, Ojkovica, Trudovo, Močioce, Negbina, Draglica, Rasnica, Jelova Gora, Donja i Gornja Bela Reka, Semegnjevo, Kriva Reka, Ravni, Ljubiš, Bela Reka, Kokin Brod, Radojina, Dumbelovići, Amzići, Trudovo, Kokići, Grbići, Gojdići itd., da ne navodim, zbog toga što su to sela koja izumiru i potrebno je ... (Predsedavajuća: Četiri minuta.) Zahvaljujem se. Izvinjavam se. Nastaviću kasnije. Oprostite. Hvala.
Reč ima narodna poslanica Aleksandra Janković. Posle nje narodni poslanik Dragan Stevanović.
Pomaže Bog, braćo i sestre, građani Srbije i zastupnici građana u ovom visokom domu. Ja sam, izgleda, juče potpuno bezuspešno pokušavala da ukažem na činjenicu kako nije nimalo slučajno da se baš negde oko Svetog Save, utemeljivača naše države i crkve, vodi rasprava o sastavu stalnih delegacija u međunarodnim parlamentarnim institucijama. Ono što me zabrinulo i kao poslanika, a pre svega kao stručnjaka, kao psihologa, jeste sve veći stepen autističnosti, ravnodušnosti, a povremeno i bezdušnosti koju mi pokazujemo. To verovatno nije ni čudno ni slučajno, s obzirom na to da imamo bahatu, ravnodušnu, iskreno nesposobnu vlast, a uz sve to i osobu u ulozi predsednika koja pati od sindroma ozbiljne samozaljubljenosti. Da li neko od vas može da mi objasni kako meč koji igra Nadal ili Vilijamsova može biti važniji od sastava stalnih srpskih delegacija u parlamentarnim institucijama u svetu? Zaista ne znam, pretpostavljam da je Boris Tadić imao veliku potrebu da gleda ove mečeve i da je možda bilo spasonosno rešenje za nas da čoveku platimo kartu da ode tamo, da gleda uživo, a da se mi ovde bavimo ozbiljnim državnim poslovima. Vlada je krajnje nesposobna.Ispred ove skupštine nalaze se ljudi koji pripadaju Robnim kućama "Beograd". Trebalo je da vidite kako izgleda na potezu od Vlade do Skupštine, od Skupštine do Vlade, jer ti ljudi su pokušavali da dozovu u pamet bilo koga ko bi mogao da im pomogne u teškoj ekonomskoj situaciji. Trenutno se ispred Skupštine nalaze ljudi u pohabanoj odeći, sa kineskim kišobranima koji otpadaju, okruženi policijom. Postoji vrlo visok stepen napetosti. Da li je stvarno moguće da mi nemamo dovoljno svesti i razuma da se bavimo važnim životnim problemima, poput tih ljudi, poput ljudi koji sada u "Zastavi" ostaju bez posla? Oni su slagani jednom, za to niko nije odgovarao. Ministar Dinkić nije samo baron Minhauzen, on je kriminalac, on je čovek koji zbog neispunjenih obećanja mora da bude u zatvoru. Umesto toga, on narodu ponovo obećava nekakve kredite koji će biti veoma stimulativni, a mi sada treba da vadimo kestenje iz vatre, jer se ispostavilo da italijanska vlada neće da finansira "Fijat",pa ostaje, verovatno, da ga finansira srpska vlada i građani Srbije, mi imamo u izobilju. Šta ćemo sa ovim nesrećnicima koji su i mrznuli i kisnuli i nalaze se sada ispred Skupštine, to kao da nikoga ne zanima. Pogledajte na šta liči Skupština. Gde su poslanici? Je li ovo neki nepredviđeni odmor? Ja očigledno nisam informisana, ili bar nisam dovoljno informisana. Ne znam gde se nalaze svi ti ljudi. Gde su ljudi iz vlasti, gde su ljudi koji treba da odgovore, da izađu, da se suoče sa svojim narodom? Plaše se da ih narod ne pozdravi. Mi nismo otišli u Strazbur, mi nismo diskutovali ni o čemu što je značajno, a građani pišu pisma ovog tipa; pogledajte kakav je to očajnički apel: "Pomozite da se otkrije istina o nestalima na Kosovu. Možda baš vi možete dati dragocenu informaciju o sudbini onih koji se vode kao nestali. Ako ste prisustvovali, čuli, načuli ili imate bilo kakav materijalni dokaz ili trag o nestalima na Kosovu, molimo vas da nas obavestite na sledeću adresu: [email protected] ". Da li je moguće, ljudi, da ćemo mi primati ovakva pisma, da ćemo debatovati, voditi ovde nekakve besplodne rasprave i da ništa nigde ozbiljno uraditi nećemo? Da li vi znate ko je komandant tih kosovskih snaga bezbednosti? Da li vi znate da je u ovoj skupštini, posle velikog pritiska, održan Odbor za Kosovo i Metohiju, a pri tom nije bio usvojen zahtev opozicije da se kao zaključak sa Odbora uvrsti predlog da Skupština Srbije zakaže vanrednu sednicu posvećenu Kosovu i Metohiji? To očigledno više nikoga ne zanima. Čak nam ovi marketinški magovi, veoma bliski ovim "Idolima", govore – nemojte pričati o Kosovu, to je deplasirano, Kosovo je otišlo, Kosovo je izgubljeno. To smo čuli ovde. Čuli smo da se plasira ta teza. Bavite se socijalom. Kako da se bavimo socijalom? Ko će od nas ozbiljno izaći i reći ovim ljudima da mi moramo da gledamo Nadala, zato zasedamo od 13.00 časova, a posle toga treba da se bavimo, navodno, nekakvim delegacijama, a zakasnili smo u svakom pogledu. Između ostalog, mene strašno zanima zašto se ovde ne nalazi ministar odbrane, odnosno osoba u ulozi ministra odbrane. Neko ko nije uspevao ni da podiže onu rampu ispred JUL-a i ko ne zna koliko metaka ima u šaržeru ne može biti ministar odbrane. Pitanje za njega je – da li on zna ko je komandant kosovskih bezbednosnih snaga? Čovek nije SS. On je SSS, Sulejman Selimi, zvani Sultan, upleten u šverc droge, oružja iznude. U privremenoj vladi Hašima Tačija bio je komandant nacionalne garde Kosova, što ga je i preporučilo na mesto komandanta kosovskih snaga bezbednosti. Prema strogo poverljivim informacijama KFOR-a, Selimijevo ime se vezuje za albansku obaveštajnu službu ŠIŠ. Albanija i njena obaveštajna služba preko njega koordiniraju delovanje terorističkih grupa u regionu. Povezan je sa mudžahedinima i jedinicom "Abu Bekir Sadik". Za tri godine kosovske snage bezbednosti će prerasti u regularnu vojsku Kosova. Postavlja se pitanje zašto se krije da je reč o vojsci, organizovanoj po brigadama, sa uniformama, kompletnom infrastrukturom, uključujući i haubice dobijene od albanske armije? Da li gospodin Šutanović kojim slučajem zna ko obučava, oblači i snabdeva ove kosovske snage bezbednosti? Tradicionalno, obučavaju ih Britanci, uniformišu ih Amerikanci, a vozila im daju Nemci. Priča se da će biti lako naoružani. Po snimcima koje smo videli, ako su oni lako naoružani, onda su i francuske sobarice jako naivne. Znači, ovde postoje ozbiljne životne teme. Ovog trenutka se u Kosjeriću, recimo, u cementari koja se nalazi u samom centru grada spaljuju automobilske gume, i to samo ne gume iz Srbije, nego ćemo mi sada uvoziti evropski otpad, da te gume spaljujemo i da na taj način malo potrujemo građane. Što bismo imali samo Pančevo kao crnu tačku kada možemo da imamo Kosjerić i da od Srbije napravimo "garavo sokače"? Stvarno apelujem na poslanike, naročito iz ove vladajuće stranke, da se zaista u nekakvom svetosavskom duhu dozovu pameti, dođu ovde. Nije dovoljno organizovati par školskih priredbi, otići na svečane akademije i misliti da niste izvršili nikakav greh. Greh je, da vas podsetim, ne samo činjenje zla, nego i nečinjenje dobra. Stvarno, u svoje lično ime i u ime Nove Srbije, pozivam sve nas da onako kako dolikuje svetosavcima zaista izaberemo te stalne delegacije, koje će sa ponosom promovisati ideje jedne nove Srbije čija kultura, taktičnost, jedinstvo i produhovljenost treba da posluže kao model svim evropskim zemljama i onom svetu koji je sam sebe proterao iz raja. Pozivam vas da kao ljudi i, pre svega, kao predstavnici naroda izađemo malo, porazgovaramo sa ovim ljudima koji se nalaze ispred Skupštine i prestanemo da budemo autistični kao naša vlada i kao naš samoljubivi predsednik.
Narodni poslanik Petar Jojić želi da govori o povredi Poslovnika i dobija reč na osnovu člana 100. stav 1.
Gospođo predsedavajuća, javljam se po osnovu članova 225. i 226. i molim vas da mi dozvolite da postavim pitanje i zatražim odgovor – kakva je situacija u poznatoj instituciji "Rekreaturs" Beograd? Naime, ova firma ima ogromnu imovinu, ali se postavlja pitanje ko tu imovinu koristi, po kom pravnom osnovu, ko je razvlači, ko krade i na koji način je država Srbija oštećena, a radi se o desetinama, i preko stotinu, miliona evra. Naime, dobio sam jedno pismo, upućeno je preko poslaničke grupe SRS, i SRS ovakvim pojavama poklanja izuzetnu pažnju i pokušava da se stane na rep lopovima i kriminalcima. Sada ću da pročitam samo koju imovinu taj "Rekreaturs" poseduje. To su bila odmarališta sindikata. Ima sledeću imovinu: njihovo sedište je u Cetinjskoj broj 3, u Velikom Gradištu imaju objekte, zatim imaju "Borjak", hotel "Slatina" u Vrnjačkoj Banji, odmaralište "Golija" Ivanjica, hotel "Panorama" na Zlataru, hotel "Olga Dedijer" na Kopaoniku, "Biserna obala" u Čanju, hotel "Šumadija" u Rafailovićima, kao i ogromnu imovinu još koja se nalazi na teritoriji Republike Hrvatske. Imovina u Republici Hrvatskoj je ogromne vrednosti. Pet puta su kriminalci i mangupi davali tu imovinu na procenu da bi peti put, nedavno, dali da se ponovo izvrši procena te imovine. Ta imovina je bila procenjena od strane jedne firme, i to kvalifikovane i priznate, na 100 i nešto miliona, da bi sada, peti put, novi procenitelj procenio na 18 miliona evra. Radi se o imovini koja je ogromne vrednosti, preko 100 miliona evra, i to pre svega u Rovinju, na Hvaru, u Biogradu na Moru, Srebrenom. Radi se o 3.430 kvadratnih metara stambenog, tj. hotelskog prostora. Od 123.000 11.000 kvadratnih metara je u Rovinju, u Starom Gradu na Hvaru 1.600 kvadratnih metara apartmana, i još imovine koju niko ne kontroliše. Zamislite, 143.000 evra dali su novom procenitelju iz Hrvatske da on izvrši novu procenu i da na taj način mangupi i kriminalci dođu do imovine radnika, seljaka, građana Srbije, države Srbije. Postavljam pitanje da li je kriminalistička policija, da li je tužilaštvo ... (Predsedavajuća: Tri minuta i trideset sekundi.) ... preduzelo odgovarajuće mere? Šta radi Agencija i Vlada? Tražim obaveštenje koliko smo imali kvadratnih metara, u kom mestu u Hrvatskoj, kolike je vrednosti bila 2004. godine a koliko je danas? Hvala.
Reč ima narodni poslanik Milorad Krstin. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, uvaženi građani Srbije, evo kako glasi odgovor kada se postavi pitanje na Petoj sednici Drugog redovnog zasedanja Narodne skupštine Republike Srbije, koja je održana 29. decembra 2008. godine. Pokušaću da sve ovo uradim za ova tri minuta, koliko mi je ostalo. Sa jedne strane, Vlada smanjuje subvencije poljoprivredi zbog loše ekonomske situacije, a sa druge strane, ne odustaje od jednostrane primene Prelaznog trgovinskog sporazuma od 1. januara, koji će proizvesti manjak u državnoj kasi od 267 miliona evra, po kursu od 19. decembra, i dodatno urušiti poljoprivredu. Možete da zamislite koliko je to sad već miliona po ovoj novoj vrednosti evra. Ministar poljoprivrede Saša Dragin je pre nekoliko meseci rekao da se Ministarstvo poljoprivrede protivilo jednostranom primenjivanju SSP-a u ovoj godini, jer to faktički znači da svake godine za jedan deo poljoprivrednih proizvoda ukidamo carine na uvoz i da bi bilo suludo da se otvaramo više nego što moramo u godini kada ne postajemo zemlja kandidat za ulazak u EU. Ministar je rekao da jednostrana primena SSP-a od strane Srbije nije u interesu poljoprivrede naše zemlje u ovom trenutku, jer ćemo ukinuti carine za 40% domaćih poljoprivrednih prehrambenih proizvoda, oko 1000 proizvoda, u trenutku kada ni izdaleka nismo spremni za nadolazeću konkurenciju oličenu u proizvodima EU, često višestruko subvencioniranih u odnosu na naše, kao i da Srbija nema dovoljno sredstava da unapredi konkurentnost domaće poljoprivrede, a pristupna pomoć EU namenjena u ovu svrhu još nije dostupna. Ministar Dragin menja stav i 28. decembra izjavljuje da je prva godina medeni mesec u skidanju carinskih dažbina i da iz tog razloga nećemo imati veće potrese, niti će bilo koji važan segment poljoprivredne proizvodnje biti ugrožen. Isti ministar je 27. septembra tvrdio da će prvog dana primene SSP-a biti ukinute carine za 40% proizvoda, a juče nam je poručio da će prva godina primene sporazuma biti godina medenog meseca. Da ne bih dalje čitao izlaganje narodnog poslanika tog i tog, zna se ko izlazi za govornicu i ko zastupa stavove seljaka, ovako glasi odgovor Ministarstva poljoprivrede, šumarstva i vodoprivrede: Ministarstvo poljoprivrede, šumarstva i vodoprivrede bilo je protiv primene SSP-a do kraja 2008. godine, jer bi se na taj način, u roku od samo nekoliko meseci, ušlo u dvostruku liberalizaciju carina na poljoprivredne proizvode. Svi poljoprivredni proizvodi koji se uvoze iz EU u Republiku Srbiju prema značaju su podeljeni u četiri grupe, u zavisnosti od stepena zaštite. Prva grupa su poljoprivredni proizvodi, koji bi ušli u EU iz Srbije, za koje se ukidaju carinske dažbine danom početka primene prelaznog sporazuma. U ovu grupu, između ostalog, spadaju proizvodi kao što su živi konji, magarci, ovce ... (Predsedavajuća: Narodni poslaniče, molim vas da navedete član Poslovnika na koji se pozivate.) Članovi 225. i 226, izvinjavam se, zbog brzine, evo završavam. ... svinje za priplod, koke nosilje, konjsko meso, pojedine vrste sireva, tropsko voće. Hvala za tropsko voće, to mi proizvodimo. To znači da se u prvoj godini liberalizuje trgovina za najmanje osetljive proizvode, dok se do kraja roka od šest godina liberalizuju ostali proizvodi. (Predsedavajuća: Tri minuta i trideset sekundi.) Još jedna rečenica. Napominjemo da će za najosetljivijeproizvode Republike Srbije ostati carina i posle prelaznog perioda od šest godina. Gospodo, vidite kada ćemo moći da izvozimo svoje poljoprivredne proizvode i koje. Hvala.
Narodni poslaniče, upozoravam vas da upotreba članova 225. i 226. podrazumeva obavezu za narodnog poslanika da uputi zahtev za informaciju i obaveštenje od nadležnog organa i organizacije, kao i da citira član na koji se poziva. U trećem minutu vašeg izlaganja sam, kao i uvek, pitala, nikakvu informaciju, nikakvo objašnjenje ne tražite ni od koga. Molim vas i upozoravam vas da na taj način ne upotrebljavamo, odnosno zloupotrebljavamo dogovoreno dobijanje reči po članovima 225. i 226. Narodni poslanik Petar Jojić želi da govori o povredi Poslovnika i dobija reč na osnovu člana 100. stav 1.
Gospođo potpredsedniče, javljam se na osnovu članova 225. i 226. i molim vas da mi omogućite da postavim pitanje, to jest da tražim odgovor – zašto je ukinuto dežurstvo lekara na odeljenjima u bolnici u Pančevu? Dolazim iz Pančeva, a veliki broj građana postavlja pitanje zašto je ukinuto dežurstvo na odeljenjima u bolnici u Pančevu. Kakav sam odgovor dobio od nekih iz bolnice? Kaže, ortoped će u toku noći da pomaže onome na kardiologiji ili će onaj sa internog odeljenja doći da ukazuje pomoć ovima koji se leče od karcinoma. Ne znam šta je ovo. Gde mi živimo i da li je moguće? Imaće oni odgovor i na to, reći će da može i veterinar da se uključi u toku noći da dežura u bolnici, on može sve da opservira, sva odeljenja da pokriva i da ukazuje lekarsku pomoć. Ljudi, dozovite se pameti. Tražim odgovor od ministra zdravlja zašto je ukinuto dežurstvo na odeljenjima u bolničkom centru u Pančevu. To je jedna stvar. Ako mi dozvolite, dovršio bih ono pitanje koje se odnosi na "Rekreaturs". Tražim obaveštenje da li je još uvek direktor tog preduzeća, izabran drugi put, Miroljub Đenadić i da li je još uvek predsednik Upravnog odbora gospodin Zoran Vasiljević. Tražim obaveštenje od ministra policije gospodina Dačića da li je upoznat sa izveštajem i podacima objavljenim u jednom dnevnom listu u tekstu koji govori o tome, a nosi naslov "Grobari sindikalnog turizma". Iako je to tabloid, neka se pozabavi kriminalistička policija i neka vidi šta je u pitanju u ovoj izuzetno vrednoj instituciji tj. ustanovi koja je bila, pre svega, sindikalna organizacija i imala brojna odmarališta u Srbiji, Hrvatskoj i Crnoj Gori. Molim vas, u pitanju je veliki broj objekata, koji imaju veliku vrednost. To ne može da bude prepušteno bilo kome, ovde moraju država, Vlada i odgovarajuća agencija da se uključe, a pre svega mora da se uključi kriminalistička policija. Kriminalistička policija mora da razotkrije i da utvrdi da li je tačno da je imovina Republike Srbije bila vredna oko 100 miliona evra da bi njena cena danas bila procenjena na svega 18 miliona evra. Hvala.
Narodni poslanik Zoran Nikolić želi da govori o povredi Poslovnika i dobija reč na osnovu člana 100. stav 1.
Poštovano predsedništvo, poštovani narodni poslanici, svi smo svedoci da u protekla dva meseca grupa građana, pre svega radnici zaposleni u Robnim kućama "Beograd", po ciči zimi protestuje ispred zgrade Predsedništva u Pionirskom parku. Bili smo svedoci kada smo se kasno vraćali sa Skupštine, i u jedan i dva noću, da su oni ostajali po ciči zimi tamo i noćili, sa jasnom namerom da skrenu pažnju javnosti, ali pre svega izvršnoj vlasti da obrati pažnju na njihov problem, da ih napokon prime i da vide da li je moguće pronaći zadovoljavajuće rešenje. Povod zbog čega se javljam jeste dopis koji je stigao svim poslaničkim grupama, a ja ovde želim da ga pročitam, iz prostog razloga što je zaista krajnje vreme da te ljude neko primi. Oni su danas bili primorani da se okupe u velikom broju i nalaze se ispred zgrade. Svi znamo kakvo je vreme i svi znamo da su ti ljudi, s obzirom na to da protestuju već dva meseca, veoma izmoreni. Zaista nema smisla da ovaj parlament nema mogućnost, želju ili volju da sa tim ljudima porazgovara. Oni traže da se sazove Odbor za privatizaciju. Pre 20 dana uputili su dopis i poslaničkim klubovima i predsedniku Odbora za privatizaciju gospodinu Milanu Nikoliću da se taj Odbor sazove, da se pozovu i predstavnici izvršne vlasti i da se taj problem otvori. Vlada ćuti, što je, da kažemo, i razumljivo, ali nema razloga da mi ćutimo. Ako već govorimo o efikasnosti rada ovog parlamenta, ovo je jedna sjajna i dobra prilika da pokažemo i tim radnicima koji se nalaze ispred zgrade, ali i javnosti da se kada problem dođe do te tačke ljudi moraju primiti i da se mora otpočeti razgovor. Hajde da kao parlament pokrenemo inicijativu da se Odbor za privatizaciju sazove, da se ti ljudi prime i da vidimo šta može da se uradi u njihovom interesu. Apelujem na vas kao predsedavajućeg danas, kao ovlašćenog zamenika predsednice Skupštine, da danas bezuslovno organizujemo sastanak sa tim ljudima. Zaista, malo se loše i ja osećam, a verujem i velika većina poslanika, jer imamo te građane ispred Narodne skupštine koji se sada mrznu i kisnu, a mi na njihove apele koji u kontinuitetu traju već dva meseca, a na osnovu ovog dopisa sa zvaničnim zahtevom da se sazove Odbor za privatizaciju već 20 dana, ćutimo. Izvinjavam se, ali ovo jeste odgovornost vladajuće koalicije. Dakle, mi pokazujemo ovde dobru volju i mislim da je i u interesu vladajuće koalicije da primi radnike kompanije Robne kuće "Beograd"… (Predsedavajuća: Narodni poslaniče, navedite član Poslovnika.) Završavam. Zaista od vas kao predsedavajućeg očekujem da organizujete taj sastanak i da obavestite nas narodne poslanike, a i javnost kada će se to dogoditi danas.
Reč ima narodni poslanik Milorad Krstin. Želi da govori o povredi Poslovnika i dobija reč na osnovu člana 100. stav 1. Molim sve narodne poslanike da kada koriste pravo na dobijanje reči preko reda navedu koji član Poslovnika je povređen.
Gospođo predsedavajuća, ja se izvinjavam, javljam se po Poslovniku, članovi 225. i 226, povodom odgovora koji sam dobio od Ministarstva poljoprivrede i šumarstva. Jedini način kako da seljaci dođu do ovog što mi pitamo u vezi sa poljoprivredom, šta ih očekuje, jeste ovo – da ja izađem za ovu govornicu i da jednostavno samo pročitam šta je ministar odgovorio. Znači, nisam u prošlom javljanju uopšte zloupotrebio govornicu. Ponavljam, reč je o onoj izjavi da ministar poljoprivrede nije za ovo donošenje odluke o Sporazumu o stabilizaciji i pridruživanju EU u onom delu koji se tiče uvoza poljoprivrednih proizvoda. Lepo stoji ovde njegov odgovor: "Ministarstvo poljoprivrede, šumarstva i vodoprivrede bilo je protiv primene SSP-a do kraja 2008. godine, jer bi se na taj način u roku od samo nekoliko meseci ušlo u dvostruku liberalizaciju carina poljoprivrednih proizvoda." Kaže: "Svi poljoprivredni proizvodi koji se uvoze iz EU u Republiku Srbiju prema značaju proizvoda za Srbiju podeljeni su u četiri grupe, u zavisnosti od stepena zaštite." Stavili su u prvu grupu – poljoprivredni proizvodi za koje se ukidaju carinske dažbine, normalno za izvoz, danom početka primene prelaznog sporazuma. U ovu grupu, između ostalog, spadaju i proizvodi kao što su živi konji, magarci, ovce i svinje za priplod, koke nosilje, konjsko meso, pojedine vrste sireva i tropsko voće. To hoću da iznesem, da ste vi u Ministarstvu poljoprivrede i šumarstva u prvu grupu stavili ovo što sam naveo. Druga grupa – poljoprivredni proizvodi za koje se progresivno ukidaju carinske dažbine do kraja prelaznog perioda. Ovo se odnosi na progresivno ukidanje ad valorem carina, dok se sezonske carine, ako postoje, ukidaju danom stupanja na snagu sporazuma. Takođe, kvota za izvoz srpske junetine na tržište EU je 8.700 tona, dok je kvota šećera 180.000 tona. Mi imamo samo prazne farme, kakav izvoz 8.700 tona junetine? Bitno je da se u prvoj godini liberalizuje trgovina za najmanje osetljive proizvode, dok se do kraja roka od šest godina liberalizuju ostali proizvodi. Znači, šest godina imamo. Kaže sledeće: "Napominjemo da će za najosetljivije proizvode iz Republike Srbije ostati carina i posle prelaznog perioda od šest godina". Koji su to za nas najosetljiviji proizvodi? Zna se: pšenica, kukuruz, ratarski proizvodi, suncokret. To vam je taj SSP i evropska zajednica.
Narodni poslaniče, drugi put niste ni od koga tražili nikakvo obaveštenje. Niti ste naveli organ ili organizaciju kojoj biste uputili zahtev za objašnjenje koje vam je potrebno za rad, niti ste izneli sadržaj pitanja, informacije koje vam trebaju, i to je zloupotreba odredba 225. i 226. Poslovnika Narodne skupštine. Ja sam vas upozorila da se to ne radi. Upozorila sam vas da je to zloupotreba i kršenje odredaba Poslovnika Narodne skupštine. Nećemo svi zajedno delovati dovoljno uverljivo pred onima kojima se obraćamo ako nismo spremni da sami poštujemo sopstvena pravila. Dakle, molim vas da prećutni dogovor ne bude kršen. Prećutni dogovor je da se dobija reč za citiranje članova 225. i 226, a narodni poslanik ili poslanica koji dobiju reč dužni su da navedu sadržaj informacije koja im treba za rad i organizaciju od koje tu informaciju traže. Sve drugo je kršenje tog prećutnog dogovora, sa jedne strane, i ne ostavljate mi drugu mogućnost nego da onda smatram da vam ne odgovara dogovor da se koriste članovi 225. i 226. Narodni poslanik Petar Jojić želi da govori o povredi Poslovnika i dobija reč na osnovu člana 100. stav 1.
Gospođo potpredsedniče, u pravu ste u nekim stvarima i dobro je što se ova vrlo važna tema našla i što se postavljaju pitanja u republičkom parlamentu. Ja vam kažem da je ovo jedna od najznačajnijih tema koje se tiču naših građana u Republici Srbiji. Javljam se na osnovu članova 225. i 226. i tražim od ministra poljoprivrede gospodina Saše Dragina spisak lica, individualnih poljoprivrednih proizvođača, koja su dobila bespovratne kredite, tačno u kom iznosu i original ugovora koji su zaključeni. Ovo traže građani zbog toga što osećaju da su neki zapostavljeni, a neki favorizovani, i sad bismo tu morali da objašnjavamo. Mene su pre neki dan u selu Bavaništu, dok sam razgovarao sa meštanima toga sela, pitali – dobro, da li mi možemo dobiti bespovratne kredite, jer neki dobiju, a mi ne možemo? Ovaj jedan kaže – pa, ja obrađujem 200 ha poljoprivrednog zemljišta, imam farmu, a ne mogu da dobijem kredit. Hajde da vidimo, ovo je dobro i za vladajuću koaliciju, a i da opozicija obaveštava građane, o čemu se tu radi i da li tu ima određenih protivpravnosti ili nema, ima li zloupotrebe. Hvala vam.
Reč ima narodna poslanica Marina Raguš. Želi da govori o povredi Poslovnika i dobija reč na osnovu člana 100. stav 1.
Gospođo predsedavajuća, dame i gospodo narodni poslanici, na osnovu članova 225. i 226, zapravo, na prvom mestu člana 226, tražim obaveštenje od premijera srpske vlade, a vi ćete, gospođo Čomić, da mi pomognete od kojih još nadležnih ministarstava, u vezi sa zaista vrlo teškom socijalnom i ekonomskom situacijom u Srbiji. Srpska radikalna stranka je od samog početka pokušavala da skrene pažnju srpskoj vladi da je neophodno pojavljivanje u ovom domu, kako bismo čuli šta je akcioni plan za prevazilaženje efekata svetske finansijske krize. S tim u vezi, ne oslanjajući se samo na informacije koje su se pojavile u sredstvima javnog informisanja, mi smo postavili direktna pitanja nadležnim i vlasnim da se ovom problematikom bave kako bismo dobili konkretne odgovore. Nismo izlazili sa podacima koji, uslovno rečeno, mogu da izazovu paniku i možda još povećaju tenzije u vrlo lomljivom srpskom društvu. Prošle nedelje, u okviru vremena koje je to dozvoljavalo, mi smo izašli sa podatkom da je po raznim osnovama bez posla, nažalost, ostao 6.781 radnik, i to samo prema podacima Ministarstva rada. Gospodin Ljajić je dao jednu vrlo preciznu i studioznu analizu saradnje sa ostalim ministarstvima. Tu smo naveli i broj i precizan naziv preduzeća koja stoje iza otpuštanja skoro 6.800 radnika. To pomnožite sa brojem četiri, pa ćete videti koliko će se ljudi u Srbiji u perspektivi suočavati sa onim što jeste osnova egzistencije, a to je zapravo ono što mesečno svi primamo kako bismo obezbedili svojoj porodici život dostojan čoveka. Međutim, ostali smo dužni građanima i sledeći podatak. Prema podacima Službe za zapošljavanje, i to u mesecu oktobru 2008. godine, najveći broj zaposlenih je dobio otkaz po osnovu isteka ugovora o radu na određeno vreme; to je 32.018 naših sugrađana. Zatim, evidentiran je znatan broj slučajeva prestanka radnog odnosa po osnovu sporazuma zaposlenog i poslodavca ili na inicijativu zaposlenog, a to je 15.871 čovek. Sveukupno 64.033 ljudi u Srbiji više nema prihode. Mi očekujemo da nam u najskorije moguće vreme nadležna ministarstva kažu dokle se stiglo sa izradom nacionalnog akcionog plana za zapošljavanje za ovu godinu, s obzirom na to da čujemo da su pored sredstava iz budžeta (izvinjavam se zbog prekoračenja, samo da završim) predviđena i sredstva na osnovu određenih projekata u smislu donacija. Dakle, želimo specifikaciju – koja sredstva, koji projekti i šta se zapravo predviđa u smislu zapošljavanja ljudi koji su ostali bez posla za 2009. godinu. Hvala vam.
Reč ima narodni poslanik Dragan Stevanović, a posle njega narodni poslanik Bojan Mladenović. Poslanička grupa SRS ima na raspolaganju 44 minuta.
Dame i gospodo narodni poslanici, u protekla dva dana i u toku današnjeg zasedanja Srpska radikalna stranka je pokušala da zarad poslanika jedne i druge strane i zarad javnosti u Srbiji stavi do znanja izvršnoj vlasti u Srbiji, Vladi Republike Srbije, skupštinskoj većini da je suština i koren problema u kome se zakonodavno telo ove države nalazi, problema u kome se nalazi zakonodavna aktivnost ove države, isključivo u činjenici da je došlo do urušavanja elementarnih demokratskih principa, parlamentarnih principa, odnosno da je došlo do zloupotrebe i prekrajanja izborne volje građana izražene na izborima 11. maja 2008. godine. Jako je bitno spomenuti ove izbore, s obzirom na to da se definisanje sastava delegacije odnosi na izbore koji su održani 11. maja. Takođe je činjenica da faktičko stanje u ovom parlamentu ne odgovara stanju koje je definisano u izveštaju RIK-a na osnovu izbora održanih 11. maja. Dokle god Srpska radikalna stranka ne bude dobila ono što joj po izbornoj volji građana pripada, mislim da atmosfera u zakonodavnoj oblasti u ovoj državi neće biti drugačija. Neki su juče i prekjuče pokušali da svojim izlaganjima nametnu priču o podeli u SRS. Nije se Srpska radikalna stranka podelila, iz SRS su otišli oni koji su rešili da svog ideologa Vojislava Šešelja zamene nekom novom ideologijom, ideologijom Ive Sanadera. To je njihovo legitimno i političko pravo. Mi im to ne osporavamo i ne zameramo, ali su se zaboravili i sa sobom poneli nešto što svakako predstavlja imovinu SRS, a to su poslanički mandati. Na osnovu te činjenice je Srpska radikalna stranka uskraćena za prava i benefite koji proističu iz broja 78. To se direktno odnosi i na broj članova u delegaciji koja će ovaj parlament predstavljati u Savetu Evrope. Gospođo Čomić, vi ste juče ili prekjuče, sasvim je svejedno, izneli konstataciju sa kojom se ja potpuno slažem. Znači, mi moramo da izaberemo delegaciju koja će predstavljati parlament u Savetu Evrope. Korak koji moramo da učinimo pre toga da bismo to rešili svakako jeste da razrešimo pitanje mandata i izborne volje građana u Srbiji. To što predstavnici većine, u ovom slučaju DS, zatvaraju oči i ne žele da se suoče sa tim problemom jer je to njihov trenutni politički interes ne amnestira ih obaveze da se sa ovim problemom suoče i da to reše u duhu Ustava, zakona i, naravno, nekih nepisanih pravila, za koje sam ubeđen da mnogi hoće da se u skladu sa njima ponašaju. To intimno osećaju i svi oni ili velika većina onih koji sede na ovoj levoj strani. S druge strane, koliko god da je Srpska radikalna stranka insistirala na svojim mandatima pojedinci koji su vinovnici ovog problema pokušavali su da to ospore. Da smo u pravu u vezi sa onim što tražimo i da imamo pravo na to što tražimo govori nam upravo izjava Tomislava Nikolića iz 2005. godine. Ja mislim da sam je u ovoj sali pročitao, ali nije loše, zarad javnosti, da ponovo čujete ovo: "Nijednom političaru u Srbiji ne odgovara da poslanik raspolaže svojim mandatom, jer je SRS osvojila 82 poslanička mesta. Mi to moramo da imamo svakog časa. Je li osvojio Bogoljub Karić neko poslaničko mesto? Nije, odakle mu? Ovo je prosta stvar, ali ovo je fundamentalno pitanje za Srbiju, na prekretnici smo, ja se ne bih odricao morala. Kako okolnosti mogu da određuju kome pripada mandat? Valjda se ne obaziremo na okolnosti, obaziremo se na izborne rezultate." Kada mandate u Srbiji krade Bogoljub Karić onda je to nemoral, onda je to kriminal, ali kad to radi Tomislav Nikolić onda se to radi u duhu slobode, u duhu života, u duhu evropskih standarda i prava poslanika koji sede u evropskom parlamentu. Srpska radikalna stranka i ja u ime SRS, svi poslanici SRS su na ovome insistirali poslednjih nekoliko meseci. Još jednom apelujem na predstavnike skupštinske većine da otvore oči i da se suoče sa ovim problemom kako bi olakšali i parlamentu i Srbiji i svima onima koji su upućeni na ovu državu. Ukoliko bi se uveo red i poštovalo dostojanstvo ovog doma, ubeđen sam da bi se to po principu koncentričnih krugova preslikalo na sve organe izvršne vlasti, do onog poslednjeg na koji su građani Republike Srbije upućeni. Od vas zavisi, najveća odgovornost za sve ovo što se danas dešava i u parlamentu, ali i u Srbiji leži najviše na DS, a onda svakako i na skupštinskoj većini. Pojedinci su pokušavali da brane dostojanstvo Skupštine. Branili su dostojanstvo Skupštine od SRS i javljanja po Poslovniku, branili su dostojanstvo Skupštine od Miladina Kovačevića. Srpska radikalna stranka smatra da se danas dostojanstvo Skupštine brani na jedan potpuno drugačiji način. Za nas je odbrana dostojanstva Skupštine i ovog tela stavljanje na dnevni red tačke koja se odnosi na Kosovo i Metohiju. Ovaj saziv u poslednjih šest ili sedam meseci nije usvojio nijedan dokument koji se odnosi na Kosovo i Metohiju. Ovaj saziv nije dočekao da predstavnici skupštinske većine izađu jednom u poslednja dva meseca za ovu govornicu i postave pitanje izvršnoj vlasti kojoj su dali mandat zbog čega su dva meseca šatori ispred Predsedništva Srbije; šta je to radnike Robnih kuća nateralo da dođu danas pred Skupštinu; koji je problem "Trudbenika"; koji je problem "Beka"; šta je problem sa "Sintelonom" iz Bačke Palanke. Tako se brani dostojanstvo Narodne skupštine i svih nas koji sedimo ovde, koje je narod ovlastio da sedimo ovde, a ne od Miladina Kovačevića ili korišćenja poslovničkih prava. Neki su pokušavali da nam insistiranje na vraćanju mandata ospore upozorenjima na neke izborne rezultate u četiri opštine. U te četiri opštine, u jednoj, tamo gde DS i ova nova stranka, evropska, ta napredna stranka, treba da formiraju vlast, preti se uvođenjem privremenih mera. Nisu kadri ni taj posao da urade. Srpska radikalna stranka nikada nije imala problem sa prihvatanjem i priznavanjem izbornih rezultata. To dobro znate svi vi koji sedite u ovom parlamentu i levo i desno. I kada su bili ružičasti i kada su bili crni za SRS, mi smo ih prihvatali. Učeni smo da je izborna volja građana neprikosnovena. Moram da priznam još jednu stvar, složićete se sa mnom i vi levo, a bogami, i neki desno: mnogi su se okoristili takvim principijelnim stavom SRS, sačuvali su svoje pobede ili svoje poraze, u svakom slučaju, izborne rezultate od najnižeg do najvišeg nivoa. Tada principijelnost SRS nikome nije smetala. Svi su je pozdravljali ili bili spremni da prećutno to pozdrave. Danas se SRS zbog svoje principijelnosti osuđuje i napada na najbrutalniji i najnekorektniji način. Što se izbornih rezultata tiče, odnosno broja poslanika koji će SRS imati do prvih narednih izbora, to isključivo, ponavljam, zavisi od volje Demokratske stranke i njene spremnosti da se suoči sa problemom koji je prećutno podržala, sa problemom koji će objektivno teretiti do tih izbora ovaj parlament. Što se tiče broja mandata SRS posle parlamentarnih izbora, koji će biti kada budu, time ću završiti, za nas je sasvim svejedno da li će ovde biti 100 radikala, 50 radikala ili jedan radikal. Bitno nam je da taj jedan, ukoliko bude jedan, za pojedince na političkoj sceni u Srbiji bude svedočanstvo beščašća, nesagledivog ljudskog, moralnog i političkog sunovrata.
Poslanik Srboljub Živanović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, koristio bih čl. 225. i 226, te bih postavio određena pitanja Ministarstvu za poljoprivredu. Interesuje me kako je moglo doći do uvoza i distribucije pilećeg mesa, preko 20 tona, sa Kosova i Metohije na tržištu Srbije? Interesuje me, jer je 890 kilograma pilećeg mesa uništeno, ali za ovih 20 tona se ne zna gde se to meso našlo na tržištu, po robnim kućama i da li je uopšte došlo na trpeze građana Srbije. To je vrlo bitno pitati zbog toga što vam moram reći da se bataci uvoze iz Amerike i Kanade, file se uvozi iz Kine, a ostali delovi piletine se uvoze iz Argentine i Brazila, dok naši proizvođači pilećeg mesa ne mogu da se uklope u te cene, da kažem proizvodne cene sa tržišnim cenama, ne znaju gde mogu da plasiraju svoju robu. To još jednom pokazuje da danas ne postoji kontrola robe i porekla, ispravnosti. Za ovom govornicom sam govorio o uvozu NPK đubriva, gde na džakovima piše tri petnaestice, a u stvari, taj kvalitet nema ni tri šestice. To je jedna velika diverzija prema poljoprivredi i prema proizvođačima hrane. Ono što je takođe vrlo bitno, sinoć je bila jedna emisija o tome koliko i na koji način ova vlada uvozi. Pogledajte, 45 miliona dolara je potrošila na uvoz raznog mesa, 50 miliona dolara na uvoz južnog i ostalog voća (jabuka i onoga što mi proizvodimo), 21 milion dolara za povrće, 10 miliona dolara za grožđe i 260.000 dolara za šljive. Dame i gospodo, da li Srbija treba to da uvozi? Navodno, zbog toga što nema hladnjača, nema distributera koji bi mogao da primi svu tu robu koja bi mogla da se nađe na našem tržištu. Pitam vas, zbog čega smo mi uništili naše hladnjače? Jedna od najsavremenijih hladnjača je bila u Šapcu; uništena je i služi za nešto drugo, a ne za to da bi se iz nje mogla distribuirati hrana. Kada su u pitanju subvencije za duvan, vi pokušavate da ovim novim amandmanima koji su sada u opticaju i koji treba ponovo da dođu na izglasavanje... Morate da verujete, ako ne dođe do promene u određenim subvencijama proizvođači duvana neće proizvoditi, jer bez hiljadu evra po hektaru, koliko je bilo za proizvodnju duvana, proizvođač ne može i nema računa da se uklopi u tu proizvodnju.
Narodni poslanik Zoran Krasić želi da govori o povredi Poslovnika i dobija reč na osnovu člana 100. stav 1.
Gospođo Čomić, ovo je retka situacija kada se ja pozivam na čl. 225. i 226. i tražim objašnjenje, za sve nas verovatno neophodne informacije, a nadam se da ćete i vi deliti moje mišljenje kada bude čuli o čemu se radi. Vlada Srbije je tokom prošle godine pokušavala da pomogne poljoprivredi i odredila je da se obezbedi neka količina NPK đubriva po regresiranim cenama za poljoprivredu. Kao budući poljoprivredni proizvođač, paor, kako god hoćete da kažete, verovatno i gospodin Milivojević kao diplomirani inženjer poljoprivrede, verovatno kao i Krstin, verovatno kao i Srba, i ovi drugi koji se bave poljoprivredom ili će se u budućnosti baviti poljoprivredom, što je dobar, častan posao, ne mogu da shvatim da neko može da prevari našeg seljaka. Dobio sam, ruku na srce, gospođo Čomić, obaveštenje od jednog seljaka koji me je lepo obavestio da je ministar Saša Dragin zloupotrebio neki tender i taj posao dao nekoj firmi koja se zove "Fertil". Ona je iz Bačke Palanke, niti znamo ko je vlasnik, niti ko organizuje proizvodnju, niti šta proizvodi, ali se zna da je po 49.000 i nešto dinara po toni prodato to đubrivo Ministarstvu, seljaci su dobili pravo na neki regres od 20, platili još 29.000 po toni, a u tom trenutku na tržištu je cena bila 25.000. Umesto da seljaci kupe tonu po 5.000, oni su plaćali 29.000. U prevodu znači – nemojte da čuvate seljaka i da ga štitite na ovaj način. Ispada, na bazi ovog pisma koje je poslao jedan seljak, ja ću biti njegov budući kolega kad odem u penziju, sa zadovoljstvom ću da se bavim poljoprivredom, to je časno i moji preci su bili... Ali, ako vi danas prevarite seljaka na ovaj način, i kaže ovaj seljak - 10 miliona evra je direktna šteta Republike Srbije, onda, gospođo Čomić, i vi i ja i svi mi ovde u Narodnoj skupštini, zbog ovog seljaka i zbog onih drugih koji su izigrani na ovaj način, moramo da dobijemo obaveštenje i objašnjenje i od ministra Dragina i od ovih nadležnih komisija, a nadam se da ću imati razumevanja i članova Odbora za finansije da ovo uvrstimo kao tačku dnevnog reda, s obzirom na to da se javne nabavke nalaze u nekoj nadležnosti Odbora za finansije, i da razjasnimo ko to nas vara, krade i ko na ovakav način uništava Republiku Srbiju. Molim vas, gospođo Čomić, pošto znam da se i vi interesujete za ovu temu, verovatno je i za vas interesantno ko se krije iza te firme "Fertil DOO", koja nije bila najbolji ponuđač, a dobila je posao. Ko je omogućio, ako je ovo tačno, ne verujem, seljaci nikad ne lažu, mislim da je ovo tačno, a nadam se da i vi podržavate ovaj moj predlog i da ćete da se založite da se odgovor, objašnjenje, obrazloženje i dodatni podaci o ovome obezbede ... (Predsedavajuća: Četiri minuta.) Izvinjavam se.
Narodna poslanica Marina Raguš želi da govori o povredi Poslovnika i dobija reč na osnovu člana 100. stav 1.
Dame i gospodo, javljam se na osnovu člana 226, a nekako se opet odnosi na ono čemu smo svedoci poslednjih meseci. Žalosna je konstatacija, izražavamo sumnju, ali smo sve bliže zaključku da ste ono za šta ste se borili kao nekadašnji članovi DOS-a zaboravili onog momenta kada ste preuzeli poluge moći. Da je ovo tačno ne svedoči samo tendencija da se s namerom polarizuje politička scena samo na dva pola, tendencija da se zaboravlja praksa i sama priroda izbornog sistema u Srbiji, kao što je naš izborni proporcionalni sistem, i, naravno, amnezija kada je reč o osnovnim ljudskim pravima i slobodama. Ovog momenta bi verovatno trebalo da se obratim predsedniku odbora za zaštitu ljudskih i manjinskih prava, ali, što je neverovatno ali istinito, od petooktobarske revolucije, pobede slobode nad totalitarizmom, kako ste vi to govorili, mi nemamo takav odbor u najvišem domu i najznačajnijem organu za jedan politički sistem. O čemu se radi? Gospođo Čomić, očekujem konkretnu reakciju i sa vaše strane, s obzirom na to da vaše članke na internetu takođe pratim i čitam i znam koliko vam znače slobode. Prosto je neverovatno, a ja ću sad da pročitam ono što mislim da je čak i poslanicima vladajuće koalicije promaklo a slika je srpskog društva s početka 21. veka. RATEL je doneo uputstvo na osnovu kojeg je propisao obavezujuće tehničke uslove za pružaoce internet usluga radi ostvarivanja elektronskog nadzora nad komunikacijama stanovnika Srbije preko globalne informatičke mreže. Između ostalog, RATEL je ovim aktom obavezao internet provajdere da državnim organima nadležnim za elektronski nadzor, pre svega BIA, prvo omoguće pristup i periodično dostavljaju baze podataka o svojim korisnicima, koje pored svih njihovih ličnih podataka treba da sadrže njihove identifikacione internet adrese; drugo, da omoguće pristup bazama podataka o korisnicima elektronske pošte; treće, da omoguće potpuno autonomni pasivni monitoring internet aktivnosti svakog pretplatnika, kao i preusmeravanje njegovih ili njenih komunikacija; četvrto, da omoguće presretanje elektronske pošte, audio, video, instant i "pear to pear" komunikacija. Ovim uputstvom RATEL-a ne da je direktno prekršen član 41. najvišeg zakonodavnog akta Republike Srbije, nego su ovog momenta svima nama oduzeta prava i slobode. Ovo je još jedna od slika demokratskog društva u Srbiji. Zaista vrlo hitno očekujemo odgovor od BIA, od RATEL-a, vas takođe, gospođo predsedavajuća, premijera srpskog i određena objašnjenja kome je palo na pamet da nadziru ono što nama svima garantuje član 41. Ustava Srbije. Hvala.
Ne može bez sudske odluke, ali pitanje koje ste postavili je izuzetno važno, sa sudskim nalogom, svaka vrsta praćenja elektronskih podataka. To je tema koja će nas čekati u zakonodavnom delu aktivnosti, izuzetno važna tema. Uzimam sebi za pravo samo da kažem da se stenogram diskusije narodne poslanice Marine Raguš dostavi i povereniku za informacije i zaštitu informacija od javnog značaja i ličnih podataka, pošto je deo nadležnosti i na njemu, osim onoga što ste naveli, sasvim ispravno, da se uputi. Narodni poslanik Dragan Todorović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se po članu 104, povodom ovoga što je izjavila gospođa Gordana Čomić; siguran sam da nije to uradila u lošoj nameri, ali sam siguran da nema potpune informacije. Gospođo Čomić, istine radi, samo da vas podsetim, možda ste zaboravili, ja sam sa skupštinske govornice u više navrata postavljao pitanja i javno tražio odgovor od direktora BIA Saše Vukadinovića, vezano za neke akcije bivše Službe državne bezbednosti koje su se odvijale u 2001. godini. Dobio sam odgovore od Vrhovnog suda da nisu dali odobrenje za praćenje određenog broja ljudi. Takođe sam dobio od MUP-a da oni više ne raspolažu tom dokumentacijom, jer je sva dokumentacija koja je ranije bila u MUP-u sada prešla u BIA. Do dana današnjeg ja nemam ni jedno jedino slovo kada su u pitanju tri akcije koje su imale službene nazive "Mačva", "Kaktus" i "Šumadija". Postoje osobe koje su praćene. Mislim da ih ima oko 46. Postoje pripadnici Službe državne bezbednosti koji su radili te poslove. Ono što je posebno važno, ponavljam, gospođo Čomić, da bi uopšte došlo do ovakve akcije ili praćenja neko mora da izda naređenje i to ne može da bude usmeno naređenje. Zna se kako to ide: dolazi pismeno naređenje, to pismeno naređenje se zavodi; određuju se pripadnici Službe koji treba da izvrše taj zadatak. Prikupljene informacije se takođe prosleđuju onima koji su to praćenje tražili, odnosno onima koji su pokrenuli te akcije. Do dana današnjeg nema ni jednog jedinog slova. Tada sam napomenuo da je interesantno i začuđujuće zašto nema odgovora. Posebno mislim da bi trebalo da bude zainteresovana Demokratska stranka, jer po informacijama kojima raspolažem, ukoliko bi se rasvetlile sve činjenice vezane za tri operacije, verovatno bismo bili u mogućnosti da dođemo do nekih preciznijih informacija vezanih i za ubistvo bivšeg predsednika Vlade Zorana Đinđića, jer, između ostalog, po nekim saznanjima, ima ljudi koji su bili u njegovoj neposrednoj blizini koji su bili pod nadzorom. To govori, i to sve vreme, da je neko imao izuzetno precizna saznanja i mogućnosti da sve vreme prati gde se kreće Zoran Đinđić. Prosto je neverovatno, prošlo je skoro ... (Predsedavajuća: Tri minuta i trideset sekundi.) Završavam. Vama je bitno vreme, a ko je ubio Zorana Đinđića izgleda da vas ne interesuje, i kako je došlo do toga. Interesantno je da nema ni jednog jedinog slova. Pošto je stigao izveštaj BIA, na prvom sastanku gde će se razmatrati izveštaj očekujemo od direktora BIA Saše Vukadinovića da će tada imati, valjda, mogućnosti i prilike da nam da neka dodatna objašnjenja i informacije. Mislim da će i ovo, ako mu pošaljete... zahtevam da pošaljete ovaj stenogram da ne bi došao nepripremljen na taj sastanak. Hvala vam i oprostite zbog prekoračenja.
Imamo problem, pošto se formalno niste pozvali na član, a niste se pozvali ni na kršenje bilo kog člana. Dilema oko toga šta je dozvoljeno i u duhu čojstva reći za govornicom nije tema Poslovnika, tako da imam problem da objasnim, jer ne mogu da, a dužna sam da vam dam objašnjenje... Ali, ovako ćemo: ako i kada, kao predsednik Odbora za bezbednost, sazovete sastanak Odbora sa tačkom dnevnog reda rukovanje podacima u elektronskom prometu, sigurnost elektronskih podataka i uloga pravosuđa, vrlo rado ću doći na sastanak tog odbora. To je jedino što mogu da kažem. Kaže narodni poslanik da nikada neće sazvati takav sastanak. Onda nismo, izgleda, zainteresovani. Narodna poslanica Marina Raguš želi da govori o povredi Poslovnika i dobija reč na osnovu člana 100. stav 1.
Dame i gospodo, s obzirom na to da je ovo vrlo važna tema, kao što ste rekli, gospođo Čomić, za sve nas i za našu egzistenciju u državi Srbiji, možda je meni popustila koncentracija, ali čini mi se da ste rekli - ne može bez sudskog naloga. Tako bi trebalo da bude. Ukoliko državni organ proceni da je od značaja za državu da vrši praćenje određenih komunikacija mora da postoji sudski nalog. Međutim, u uputstvu RATEL-a to ne stoji. U uputstvu RATEL-a stoji da pre nego što vaš imejl, odnosno imejl upućen vama dođe do vas on linkom ide direktno BIA, bez ijednog sudskog naloga. Da je to tačno, postoji reakcija Beogradskog centra za ljudska prava. Dozvolićete mi da to pročitam kako bismo imali potpunu informaciju, pa samim tim i vrlo precizno tražili objašnjenje nadležnih i promptnu akciju vladajuće većine. RATEL je, takođe, obavezao internet provajdere da sve navedene tehničke usluge, uključujući link prema BIA, i potrebnu opremu obezbede. Ovaj akt RATEL-a je u suprotnosti sa Ustavom i zakonima Republike Srbije, prema reakciji Beogradskog centra za ljudska prava, kao i sa Evropskom konvencijom o ljudskim pravima. Sve to znamo. Dakle, donošenjem ovog akta RATEL je prekoračio svoju nadležnost, tajnost komunikacija, koja se može ograničiti samo zakonom, a ne i podzakonskim aktom. Ovaj akt, dakle uputstvo RATEL-a, ne sadrži nikakve odredbe o zaštiti privatnosti građana Srbije. On ne pominje da internet provajderi podatke o svojim pretplatnicima i o njihovim komunikacijama državnim organima mogu dati samo na osnovu odluke suda. Naprotiv, ovaj deo je vrlo važan, RATEL svojim uputstvom predaje ključeve interneta u Srbiji u ruke BIA, i to o trošku samih internet provajdera, odnosno njihovih pretplatnika. Beogradski centar za ljudska prava, dalje se navodi u njihovom saopštenju, traži od RATEL-a da povuče svoje neustavno i protivzakonito uputstvo. U suprotnom, Centar će pokrenuti inicijativu za ocenu ustavnosti ovog akta pred Ustavnim sudom Srbije. O tome šta se dešava posle ne znamo apsolutno ništa, a reakcija zvaničnika je potpuno izostala. Živimo sada, pretpostavljam da ćete se složiti, gospođo Čomić, makar to javno ne rekli, u potpuno kontrolisanom, totalitarnom sistemu. Pre nego što pomislimo, neko to već čuje. Imali smo, gospođo Čomić, užasan primer zloupotrebe skupštinskog servera gde je imejl, koji gospodin Krasić nikada nije ni napisao, tehničkom manipulacijom direktno otišao na adresu, na imejl račun portparola Haškog tribunala. O ovome govorim. Ne samo što se kontrolišu sve komunikacije, nego su i te kako moguće zloupotrebe. Da dodam još samo jedno pitanje nadležnim organima: ko u Srbiji, pod kojim uslovima, na osnovu kojih zakona može da poseduje tehničku opremu za praćenje komunikacija? Želim da nam BIA dostavi precizan izveštaj na tu temu. Hvala.
Reč ima narodni poslanik Bojan Mladenović, posle njega narodni poslanik Vladan Jeremić.
Dame i gospodo narodni poslanici, građani Srbije, nažalost, danas i ovih dana nećemo imati delegaciju, niti predstavnike u Parlamentarnoj skupštini Saveta Evrope zbog neodgovorne vladajuće većine koja nije bila u stanju da na vreme izabere, organizuje i pošalje delegaciju na redovno zasedanje. Skupština je kasnila i što se tiče budžeta i drugih raznih zakona. Danas i ovih dana kasnimo i sa predlogom delegacije. Zašto to nije urađeno na vreme? Zašto se neke odluke ne sprovode onda kada treba, nego se sa njima kasni, pogotovo kada su u pitanju odluke koje se odnose na neka redovna zbivanja? Ovakvi predlozi i slične stvari mogu se i moraju uvek pripremati mnogo ranije. Ne treba čekati poslednji dan. Ne treba čekati poslednji minut pa da, kao ovih dana, Srbija ispašta i da ostane bez predstavnika u Strazburu. Dame i gospodo, to su ozbiljne stvari i odgovorna lica treba jednom da odgovaraju zbog ovakvih dešavanja. Ko nije u stanju i mogućnosti da radi svoj posao onako kako treba ne treba ni da radi. Potrebni su sposobni ljudi koji su u stanju da obezbede izbor delegacija, putovanja na vreme i u sastavu koji odgovara broju osvojenih glasova na izborima. Zna se koliko je koja stranka na izborima osvojila glasova i srazmerno tom broju mora biti zastupljenost tih stranaka u delegacijama. Stranke sa najvećim brojem osvojenih glasova treba da imaju najveći broj članova i tako redom. Zastupljenost se mora ispoštovati na osnovu narodne volje, na osnovu broja dobijenih glasova. Naime, SNS nije učestvovala na izborima i shodno tome nema pravo i ne može imati predstavnika u okviru ovih delegacija. Kada budu sledeći izbori, kada osvoje određeni broj glasova, imaće pravo učešća u delegacijama. Naravno, srazmerno broju glasova imaće odgovarajući broj članova. Do tada nemaju šta da traže ni u okviru ovih delegacija, ni u okviru odbora u Narodnoj skupštini, niti imaju pravo na poslaničke mandate u Narodnoj skupštini. Neka sačekaju izbore, pošteno je i moralno vratiti nešto što nekom drugom pripada, a kada se zasluže na izborima, voljom građana, onda će biti i mesta za njih u svim ovim odborima, institucijama itd. Građani Srbije su glasali za listu SRS - dr Vojislav Šešelj, glasali su za naš program, glasali su za našu ideologiju, stoga ne mogu naprednjaci da budu na mestima koja pripadaju nama. Oni imaju drugi program, druge ideje, suprotne našim. Njih više ne zanima ideja o Velikoj Srbiji, koju ćemo mi zastupati dokle god postojimo i od iste nećemo nikada odustati, jer ona je svrha i cilj našeg postojanja, mi za to živimo. Dame i gospodo, izbori su završeni u maju mesecu prošle godine, evo, sada je januar mesec; punih osam meseci vladajuća većina nije bila u stanju da izabere članove delegacija. Čekalo se da zasedanje u Strazburu počne, pa tek onda da se stavi na dnevni red ovde kod nas u Narodnoj skupštini. Naša zemlja zbog toga je ostala bez predstavnika u Parlamentarnoj skupštini Saveta Evrope. Vladajuću većinu, pored ove delegacije koju nisu postavili na vreme, takođe ne interesuje ni položaj građana, koji je svaki dan sve teži i teži. Nove cene, svakodnevna poskupljenja, ostaju ljudi bez posla, mogućnost uticaja svetske ekonomske krize na našu zemlju nikoga iz Vlade ne zabrinjava, niti oni bilo šta rade po ovim veoma bitnim pitanjima. Dokle će radnici Robnih kuća "Beograd" tražiti pravdu u parku? Dokle će se smrzavati? Kada će ih neko primiti? Kada će se njihovi problemi rešiti? Kada će akcionari Beogradske konfekcije "Beko" moći svoje akcije da naplate? Ceo svoj radni vek su proveli u fabrici, na konto toga dobili određen broj akcija, koje do dan-danas ne mogu da naplate. Fabrika "Partizanka" je prodala svoj prostor, dobro unovčila isti, a radnicima ostala dužna i neisplaćene sume nikako da izmiri; fabrika je u stečaju, uzela pare, a nije isplatila svojim radnicima. Takođe, šta je sa građanima koji su ostali bez posla i primorani su da preprodaju stvari u Bulevaru revolucije da bi prehranili sebe i svoju porodicu? Zašto nema veće tolerancije prema njima? Zašto da im se ne omogući normalan posao? Ljudi moraju po hladnoći i kiši da stoje na ulici ne da bi se obogatili, već, jednostavno, da bi prehranili sebe i svoje porodice. Dame i gospodo narodni poslanici, građani Srbije, za kraj da kažem da Srbija nema predstavnike danas u Savetu Evrope, nažalost, zato što nisu izabrani članovi delegacije. Danas i ovih dana se neće čuti reč srpske delegacije u Strazburu, koju smatramo izuzetno bitnom, zato što vladajuća većina nije na vreme to uradila. Od maja meseca, ponoviću opet, do januara, punih osam meseci vladajuća većina nije bila u stanju da predloži, izabere i pošalje delegaciju u Strazbur. Hvala.
Reč ima narodni poslanik Petar Jojić. Želi da govori o povredi Poslovnika i dobija reč na osnovu člana 100. stav 1.
Gospođo potpredsedniče, ponovo se vraćam na jednu veoma značajnu temu, koja je izuzetno važna za budžet Republike Srbije. Naime, postavljam pitanje da li je Ministarstvo za poljoprivredu... Izvinjavam se što prethodno nisam postupio u skladu sa čl. 225. i 226. da se obratim na osnovu tih članova i mislim da ste u pravu kada skrećete pažnju poslanicima da se obrate na osnovu odredaba tih članova. Međutim, gospođo potpredsedniče, verujem da i vi zastupate ovo moje mišljenje da je nužno hitno izvršiti reviziju izdavanja u zakup državnog poljoprivrednog zemljišta. Drugo, od ministra poljoprivrede gospodina Dragina tražim i obaveštenje da li je pokrenut postupak pred sudom protiv ijednog zakupca koji bez ikakvog pravnog osnova koristi državno poljoprivredno zemljište i to po hiljadu ili do pet hiljada hektara. Dalje, da li je Ministarstvo za poljoprivredu pokrenulo postupak za prinudnu naplatu zakonske zatezne kamate? Naime, u smislu odredaba članova 277. i 279. Zakona o obligacionim odnosima, poveriocu pored glavnice pripada, i ima pravo da zahteva, i zatezna zakonska kamata od onoga dana kada je dužnik zapao u docnju. Tu se radi o stotinama miliona dinara. Kada je u pitanju ovo što ja dobijam kao odgovore od Ministarstva poljoprivrede, mogu vam reći da su to nepotpune informacije i obični izveštaji koji sadrže informaciju da Ministarstvo na tome radi ili jeste ili nije u mogućnosti da preduzme odgovarajuće mere. Evo zašto je to važno. Kako je moguće da Siniša Radovančev u ataru Pančeva duguje budžetu Republike Srbije, i da mirno spava, 765.000 evra, a da ga niko ne pozove da se prinudna naplata izvrši? Drugo, Miroslav Aleksa duguje 267.000 evra. Dalje, AD "Vojvodina - Starčevo" duguje 158.000 evra, DOO "Nicko agrar" - Banatski Brestovac duguje 111.000 evra, AD "Belovo" duguje 117.000 evra. Evo šta je Ministarstvo odgovorilo, kaže – moramo takođe istaći da su neka pravna lica koristila poljoprivredno zemljište u državnoj svojini u 2007. godini. Na licitaciji održanoj septembra 2007. godine izlicitirali su najveće iznose, nisu potpisali ugovore. On dođe na licitaciju, pa to su kriminalci, odustane od licitacije, ali ga ovaj iz Ministarstva i lokalne samouprave uvodi u posed, on zauzima posed, koristi, a državi ne plaća. Kaže – ugovore o zakupu nisu hteli da zaključe, a nastavili su da koriste zemljište u 2008. godini. Da li je to moguće? Evo ga, "Nicko agrar" - Banatski Brestovac bespravno koristi 902 hektara poljoprivrednog zemljišta na području Banatskog Brestovca. Jedan duguje još te grdne pare, da ih ne nabrajam ovde, DOO "Kačarevo", to moram da ponovim... (Predsedavajuća: Tri minuta i trideset sekundi.) Ako sam prekoračio vreme, izvinjavam se, vi ste u pravu, a ja ću se ponovo javiti, zamoliću vas. Hvala vam.
Reč ima narodna poslanica Dušanka Plećević. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se na osnovu čl. 27. i 104. Povređeno je dostojanstvo ovoga doma, jer vladajućoj većini već više meseci smetaju narodni poslanici SRS, pa i vi, gospođo Čomić, imate dvostruke standarde prilikom primene odredaba ovog poslovnika. Pre svega, mi vam smetamo time što ukazujemo na neregularno stanje u sastavu Narodne skupštine, koje odgovorne strukture vlasti i vladajuća većina svesrdno podržavaju, odnosno ne čine ništa da se to reši na zakonit i legalan način, kako se ugled Skupštine ne bi urušavao. Nije regularno da jedna stranka ima dve poslaničke grupe i da se u Skupštini nalazi stranka koja nije učestvovala na izborima, shodno članu 23. ovog poslovnika. Onima koji misle da će najviše ućariti u ovakvim neregularnim odnosima u Skupštini stavljam na dušu teret odgovornosti, jer je vreme Bodruma, Soluna, mahanja lažnim avionskim kartama, tuđim poslaničkim karticama valjda prošlo. Srpska radikalna stranka upozorava da neki izvan ovog doma narušavaju dostojanstvo Skupštine, pa pitam vladajuću većinu i Vladu Srbije zašto Božidar Đelić nije kažnjen (jer on nije makar ko, on je član Vlade) za izjavu da je Narodna skupština crna rupa. Ko naručuje tekstove po novinama koje Narodnu skupštinu i narodne poslanike blate i prikazuju u negativnom svetlu? Zbog čega se, umesto životnim pitanjima, mediji ponajviše bave radom Narodne skupštine izmišljajući razne neistine i poluistine? Dok je trajala rasprava o budžetu pojedine novine su neprekidno objavljivale koliko košta Skupština naš narod, iznoseći pri tome i neke poluistine. Na primer, i vi ste, gospođo Čomić, bili predmet nekih špekulacija u jednom dnevnom listu u vezi sa dnevnicama i primanjima. Dok Vlada rasipnički troši budžet građanima se preko vaših kontrolisanih medija smišljeno serviraju neistine i poluistine. Sve ovo upućuje na zaključak da nekome smetaju narodni poslanici ili bar direktni prenosi zasedanja Narodne skupštine, smeta broj narodnih poslanika, smeta Poslovnik Narodne skupštine, smeta im sve, smeta im demokratija. Neko bi, izgleda, hteo da u Srbiji stalno vlada stanje haosa, da se mi neprekidno bavimo sobom, a da nam vrlo važne stvari promiču, poput Euleksa, statuta Vojvodine, propadanja naše privrede, otpuštanja sa posla, gubitka posla, štrajkova itd. I ponašanje našeg predsednika Republike Tadića ide naruku stvaranju ovakve slike o Skupštini i Vladi. On je sveprisutan, svemoguć, radi ono što treba i što ne treba, postaje prosto nezamenljiv. Umesto da prozove nesposobnu Vladu i njene ministre, on je zamenjuje u najvažnijim poslovima. Sve što predsednik Vlade i ministri ne mogu može Tadić, sve što direktori javnih preduzeća ne mogu, iako imaju plate za Ginisa, mora Tadić, stvara sliku da u Srbiji osim njega niko nije sposoban da uradi bilo šta. (Predsedavajuća: Govorite tri minuta i trideset sekundi.) Hvala.
Narodna poslanice, nema povrede člana 27, a ni člana 104. U vašem obrazloženju naveli ste da meni tokom predsedavanja smetaju narodni poslanici SRS, što je netačno, niti mi dok predsedavam (ni inače) može smetati jedan narodni poslanik, jer sebe smatram delom ekipe od 250 ljudi, Ustavom određenog tima koji mora da brine o opštem interesu. Ono na šta dajete primedbu jeste izricanje mera opomene. Nemam spor sa čovekom, ali imam spor sa prekršajem i ako se prekršaj načini onda reagujem na prekršaj a ne na čoveka. Vaša primedba da treba izricati mere ljudima van ove skupštine nije moguća. Možemo govoriti o povredama procedure, možemo govoriti o onome što se dešava u sali, ali ni na koji način nijedan predsedavajući ne može da izriče bilo kakve mere za izjave i postupke ljudi van ove skupštine, a vezane za Skupštinu. To mogu biti zajednička saopštenja predsednice Narodne skupštine i potpredsednika ili može biti dogovor predsednika poslaničkih grupa, ako želimo da reagujemo na odbranu institucija kojima svi zajedno pripadamo. Ponavljam, bićemo neuverljivi ako vrlo jasno ne pokažemo da smo sposobni da poštujemo sopstvena pravila i da ta pravila važe jednako za sve. Narodna poslanica Vjerica Radeta želi da govori o povredi Poslovnika i dobija reč na osnovu člana 100. stav 1.
Dostojanstvo Narodne skupštine smo, dame i gospodo, obavezni da poštujemo i na to nas obavezuje član 104. Poslovnika Narodne skupštine i zato vas molim, gospođo Čomić, da postupite u skladu sa članom 121. Poslovnika, da utvrdimo koliko je tačno narodnih poslanika sada u sali. Naravno, znamo da nema obaveze, da ste napravili takav poslovnik gde nije obavezno da u sali sede narodni poslanici, dovoljan je predsedavajući i onaj ko govori sa ovog mesta. Kada je donošen ovaj poslovnik govorili smo o tome. Sada sam uradila nešto što inače ne radim jer uvek sedim na svom mestu. Vidite da na ovoj tabli stoji kao da je kartica na mom mestu i stoji moje ime i prezime na mestu gde sedim, a kartica mi je u ruci. To je očigledno uradio veliki broj poslanika vladajuće koalicije, jer prema ovome, sala na ovoj strani je skoro popunjena, a očigledno, evo sada je ušlo četvoro ljudi, da ih je bilo svega sedam ili osam, u vrh glave deset, na strani vladajuće koalicije. To je nekorektno u odnosu na građane Srbije, u odnosu na nas narodne poslanike koji poštujemo Poslovnik i koji se ponašamo u skladu sa Poslovnikom Narodne skupštine. Čudi me da vi, gospođo Čomić, koji ste inače vrlo revnosni kada je u pitanju primena Poslovnika, ponekad ne obratite pažnju na te detalje i ne skrenete pažnju narodnim poslanicima. Svojevremeno sam skretala pažnju, po istom ovom članu, da narodni poslanik treba da je u obavezi da ponese svoju identifikacionu karticu kada napušta ovu salu; to sada očigledno rade, ali pažljivim izvlačenjem te kartice na ovoj tabli se vidi, a ona zapravo prikazuje lažno stanje, kao da su prisutni. Kada smo već kod poštovanja dostojanstva Narodne skupštine i člana 104, znamo, gospođo Čomić, da iznosite politički stav DS, moram da vam skrenem pažnju i na politički stav SRS, koji je apsolutno u skladu sa Ustavom Republike Srbije; malopre ste rekli da ovde sedi 250 narodnih poslanika sa istim pravima i obavezama - ovde sedi 229 narodnih poslanika i još neka grupa koju samo vi priznajete za poslanike.
Narodna poslanice, Narodna skupština Republike Srbije ima 250 narodnih poslanika, potvrđenih mandata, sa svim pravima i dužnostima koje iz statusa potvrđenog mandata proističu. Situacija sa poštovanjem odredaba Poslovnika vraća me na ono što sam već dva puta izrekla. Delovaćemo neuverljivo tražeći jednaku primenu zakona za sve ako nismo sposobni da u direktnom prenosu jasno pokažemo da hoćemo da poštujemo sopstvena pravila. Članovi Poslovnika koji regulišu obaveze poslanika kada je u pitanju upotreba kartica su vrlo jasni i podrazumevaju da svaki narodni poslanik – to nije samo obaveza po Poslovniku, to je stav koji imate prema toj identifikaciji, koja je sve samo ne jedno parče plastificiranog kartona kojim se identifikujete – dakle, svaki narodni poslanik brigom o sopstvenoj kartici pokazuje i poštovanje prema ovoj instituciji. To važi za utvrđivanje kvoruma, to važi za poštovanje članova kojima se propisuje glasanje i važi za trenutke kada svaki narodni poslanik ulazi i izlazi iz sale. Tu je narodna poslanica Vjerica Radeta potpuno u pravu, osim kreativnog dokazivanja, s obzirom na to da je demonstrirala na koji način se krši član Poslovnika dok je pokazivala da je do kršenja došlo. Mogu samo da vas zamolim da imamo stalno u svesti da samo primerom da umemo da poštujemo sopstvena pravila možemo da pokažemo da nam je stalo do ove institucije. Na osnovu člana 85. stav 5, obaveštavam Narodnu skupštinu da ćemo danas raditi i posle 18.00 časova, po tački dnevnog reda o kojoj u tom trenutku budemo raspravljali, a nikako dalje od 20.00 časova. S obzirom na to da smo počeli u 13.00 časova, pauzu ćemo koristiti posle 18.00 časova, dakle, kada budemo videli o kojoj tački raspravljamo u tom trenutku. Narodna poslanica Gordana Pop-Lazić želi da govori o povredi Poslovnika.
Poštovana predsedavajuća, dame i gospodo narodni poslanici, pažljivim čitanjem Predloga odluke o utvrđivanju sastava stalnih delegacija Narodne skupštine Republike Srbije u međunarodnim parlamentarnim institucijama došla sam do zaključka da ovaj predlog akta treba da bude povučen sa dnevnog reda pre svega iz formalnih, ali i iz materijalnih razloga. Zbog čega? Zbog toga što u članu 83. Poslovnika lepo piše da u predlog dnevnog reda sednice Narodne skupštine mogu da se uvrste samo oni predlozi akata koji su pripremljeni u skladu sa Ustavom i ovim poslovnikom. Ovaj poslovnik u članu 239. stav 2. jasno kaže da predlog odluke o sastavu stalnih delegacija iz stava 1. ovog člana podnosi predsednik Narodne skupštine, što je ona i učinila, u konsultaciji sa predsednicima poslaničkih grupa, vodeći računa o proporcionalnoj zastupljenosti političkih stranaka i zastupljenosti polova. Jeste se gospođa predsednik Skupštine pozvala na član 239, ali nije sam akt usaglašen sa članom 239, pa otuda uz ime i prezime predloženog člana bilo koje od ovih delegacija piše pripadnost poslaničkoj grupi, a u obrazloženju akta koji je predsednik Skupštine dostavila narodnim poslanicima kaže se da se prilikom predlaganja vodilo računa o proporcionalnoj zastupljenosti političkih stranaka i zastupljenosti polova u sastavu delegacija. Dakle, ili je jedno ili je drugo. Obrazloženje je svakako u skladu sa Poslovnikom, ali priprema samog akta i sadržina akta nije u skladu sa Poslovnikom. Malo je sada neprijatna i nezgodna situacija to što sam akt dostavlja predsednik Narodne skupštine pa bi morala sama sebi taj akt da vrati, ali jednostavno, zapala je u takvu situaciju ili nemarom onih koji su akt pripremali, ili svojom nesmotrenošću, ili možda ipak namerno, u dogovoru sa onim političkim partijama u ovom parlamentu koje su želele da po svaku cenu u sastav ovih delegacija uđu oni koji na izborima nisu učestvovali. Kada govorimo o krađi mandata mi to ne govorimo zbog toga što je Srpska radikalna stranka mnogo jača ili mnogo slabija ako ima 21 mandat više ili manje, nego zbog toga što je esencijalno, ja mislim, u demokratiji to da se poštuje izborna volja građana. Građani Srbije su pokradeni, a ne SRS. Radi zaštite građana Srbije mi toliko demonstriramo naše neslaganje sa svim ovim što se sada radi, a može da se objasni upravo kroz ovaj akt koji je trenutno u proceduri. Zahvaljujem i oprostite zbog produžetka vremena.
Materijal je napravljen u skladu sa pravilima Poslovnika i tako je stiglo na dnevni red. Reč ima narodni poslanik Petar Jojić. Želi da govori o povredi Poslovnika i dobija reč na osnovu člana 100. stav 1.
Gospođo potpredsedniče, evo, i gospodin Batić prema svom raspoloženju u stvari izražava da ovaj parlament danas radi pod normalnim, otprilike, uslovima. I ja tako ocenjujem, i u odnosu na moje angažovanje danas u Narodnoj skupštini mislim da sam ispoštovao i vas i Poslovnik o radu Narodne skupštine. Gospođo potpredsedniče, malopre sam napomenuo da je nužno da Ministarstvo poljoprivrede u sadejstvu sa Ministarstvom za unutrašnje poslove preduzme odgovarajuće mere i pokrene akciju revizije i kontrole zaključivanja ugovora o zakupu državnog poljoprivrednog zemljišta. Tražim obaveštenje, u smislu odredaba (dakle, moram se pozvati i izvinjavam se što to nisam napomenuo na početku) članova 225. i 226, direktno od gospodina Saše Dragina, ministra poljoprivrede, koji preduzima odgovarajuće mere, ali su te mere nedovoljne, koliko je sudskih postupaka za raskidanje ugovora o zakupu državnog zemljišta pokrenuto. Koliko je podneto tužbi u parničnom postupku, u smislu odredaba članova 277. i 279. Zakona o obligacionim odnosima, da se pored glavnice koju duguju oni koji su ušli u posed i nelegalno koriste, uzurpiraju državno poljoprivredno zemljište... Dakle, protiv koliko takvih lica je Ministarstvo za poljoprivredu pokrenulo postupaka i tužbi za naknadu štete, a sa druge strane, za naplatu glavnice? Treće, treći tužbeni zahtev mora da bude predaja poseda. Prvi tužbeni zahtev u tužbi je, pre svega, naplata glavnice, drugi tužbeni zahtev u istoj tužbi jeste naplata zakonske kamate i treće je predaja poseda. Te tri stvari u jednoj tužbi se moraju sagledati da se krene... Tu je gospodin Batić, on će takođe moći da potvrdi da li je ovako po Zakonu o parničnom postupku, po Zakonu o obligacionim odnosima i Zakonu o zateznoj zakonskoj kamati. Dakle, ovde nema više zaobilaženja, ovde nema prekida. Od danas ovde mora da se krene u akciju, ali zajednički Ministarstvo unutrašnjih poslova i Ministarstvo za poljoprivredu, s tim što se mora povesti računa da se ne zaobiđu predsednici komisija za izdavanje u zakup poljoprivrednog zemljišta na lokalnom terenu, tj. u lokalnoj samoupravi. Ima mesta da se protiv takvih lica koja su zaključivala štetne ugovore pokrene i krivični postupak. Prema tome, moram skrenuti pažnju, meni je Ministarstvo za poljoprivredu dostavilo jedan izveštaj... (Predsedavajuća: Tri minuta i trideset sekundi.) Samo dve rečenice, da se ne vraćam ponovo, izvinjavam se. Dobio sam izveštaj od Ministarstva za poljoprivredu koje u svojoj tabeli konstatuje - Miroslav Aleksa uzeo je 208 hektara državnog poljoprivrednog zemljišta, dužan je bio da isplati zakupninu, toliko mu po ugovoru iznosi zakupnina, 288.000 evra. On je uplatio samo 16.000 evra. Kaže Ministarstvo da on duguje daleko, daleko više, duguje preko 250.000 evra. Zašto Vlada za budžet ne obezbedi ova sredstva? Čija su ovo sredstva? Ovo su sredstva naših građana, ovo su sredstva Republike Srbije. Kriminalci ne mogu više da ih koriste, mora da se vrati ovo u normalu i da zaživi pravna država. Hvala.
Reč ima narodni poslanik Slobodan Maraš. Želi da govori o povredi Poslovnika i dobija reč na osnovu člana 100. stav 1.
Poštovana potpredsednice, dame i gospodo narodni poslanici, javio sam se u skladu sa članovima 225. i 226, a u isto vreme mogu da reklamiram član 104. stav 1. Svedoci smo proteklih nekoliko dana, rekao bih slobodno i proteklih nekoliko nedelja, da kulminira neodgovornost i nesposobnost vladajuće većine da vodi ovu skupštinu, a u krajnjoj liniji da vodi državu. Postoji spremnost da se pred svakim problemom samo zažmuri i da se čeka da taj problem sam od sebe prođe, a nespremnost da se sa nekim problemomuhvati u koštac i da se taj problem reši. Mislim da se to veoma dobro manifestuje i onda kada vi vodite ovu skupštinu, gospođo Čomić. Pažljivo sam pratio, posle gospođe Dušanke iz SRS, a i posle još jednog poslanika te partije koji je govorio vi ste govorili ravno pet minuta; obrtali ste iste rečenice tri-četiri puta, pokušavali da uzmete vreme da bi se sve ovo razvuklo do petka, da bi u petak bilo glasanje. Jer, vi ne znate šta da radite, vi nemate nikakav plan. Ne mislim konkretno vi, vladajuća većina nema nikakav plan. Imamo desetine evropskih zakona koji čekaju, odnosno zakona koji bi trebalo da doprinesu ubrzanom približavanju Srbije EU, koji se čekaju ili u Vladi ili ovde. Imamo statut Vojvodine koji čeka prateći zakon o nadležnostima i razvlači se već nekoliko meseci ovde u Skupštini. Mi imamo danas situaciju da ispred... Zaista ne želim da zloupotrebljavam muku onih ljudi koji su danas bili, već je o tome govorio kolega Nikolić iz DSS-a, ispred Skupštine Srbije, ljudi koji su nekada radili u Robnim kućama "Beograd" i koji samo traže da se zakaže Odbor za privatizaciju i da pokušaju da dobiju neke odgovore, sa nadom da će neko pokušati da reši njihove probleme. Takođe smo danas imali i Odbor za industriju. Na njemu su bili predstavnici sindikata metalskog kompleksa sa konkretnim zahtevima. Jedan od tih zahteva, zbog toga sam se javio u skladu sa članovima 225. i 226, jeste - ko će i na koji način snositi, odnosno pomoći da se niveliše šteta koju su imali zbog gasne krize? Tako, u skladu sa članovima 225. i 226, postavljam pitanje premijeru Cvetkoviću kada ćemo dobiti odgovor ko će i na koji način obeštetiti industriju ove države, u krajnjem kontekstu i metalni kompleks koji je imao strahovite gubitke zbog gasne krize? Hvala.
Narodna poslanica Marina Raguš želi da govori o povredi Poslovnika i dobija reč na osnovu člana 100. stav 1.
Dakle, na osnovu članova 225. i 226. Takođe koristim i ustavne članove koje, kao što vi, gospođo Čomić, dobro primećujete, treba svi da poštujemo i da se trudimo da ih čuvamo svojim ponašanjem: član 23. Ustava, u smislu ljudskog dostojanstva, koje je neprikosnoveno i svi su dužni da ga poštuju i štite. Svako ima pravo na slobodan razvoj ličnosti, ako time ne krši prava drugih zajemčena Ustavom. Takođe se u članu 24. navodi da je ljudski život neprikosnoven. Član 25. govori o fizičkom i psihičkom integritetu, koji je takođe nepovrediv. Vi ste posle izlaganja gospođe, zapravo koleginice Dušanke Plećević dali objašnjenje koje se meni zaista dopalo, samo ne znam iz kog razloga je izostala reakcija kod svakog rušenja integriteta poslanika ovog doma. Da budem preciznija, radi se o pisanju sredstava javnog informisanja. Ono što predviđa sloboda medija i vuče za sobom određena prava takođe vuče za sobom određene odgovornosti. Ja sam imala prilike da pročitam samo reakciju gospođe Trivan iz vaše stranke, gospođo Čomić, koja je reagovala na skandalozno pisanje, ja se sa tim potpuno slažem, koje se tiče obavljanja vaše dužnosti potpredsednika ovog parlamenta. Ali, očigledno je ta reakcija upućena samo radi zaštite dostojanstva određenih ličnosti. Ja sam takođe, gospođo Čomić, na prvom mestu od vas očekivala da reagujete ili da dođete do političkog dogovora, prvo, da se ispita ko su novinari koji na najbrutalniji mogući način ruše psihički i fizički integritet i dostojanstvo određenih ljudi, narodnih poslanika, javnih ličnosti, kojima se sudi bez procesa, gde se gazi prezumpcija nevinosti; koje su to redakcije i ko su ti tajkuni koji naručuju određena pisanja u određenim medijima. Neki od nas imaju novinarsko iskustvo i vrlo dobro znaju da kada je reč o vrlo važnim političkim temama, a ispod određenog članka se potpišu novinari sa inicijalima ili redakcija, da je to naručeni tekst i da taj tekst košta nekoliko hiljada evra, u zavisnosti od toga šta želite da postignete, u zavisnosti od toga koju ličnost želite da uništite, ne razmišljajući da ti ljudi imaju svoje porodice, svoj integritet i da bi trebalo normalno da žive u Srbiji. Takođe, užasni napisi koji se tiču pokušaja atentata na gospodina Nikolića, a koji iz Haga naručuje predsednik SRS, predstavljaju flagratno kršenje svih ustavnih načela. Predsednik SRS nije poslanik, nije član ovog parlamenta, ali i te kako bismo mi kao SRS, čiji je on predsednik, trebalo da znamo ko su novinari koji tako naručene stvari plasiraju i koji mediji, za čiji interes, to rade. Takođe, na naslovnoj strani jednog dnevnog lista našao se predsednik LDP-a, užasni napisi. Mogao je da bude jednostavno motiv svakom, uslovno rečeno, psihički poremećenom čoveku da završi na osnovu napisa sa gospodinom Jovanovićem. Gospodin Maraš takođe, ili bilo ko drugi od vas. Dakle, ono što SRS od vas zahteva, gospođo Čomić, jeste da se vi iz vladajuće većine koji se zaista starate o dostojanstvu ove skupštine vrlo brzo postarate da ovakve stvari razrešimo. Zašto se to radi, zašto se vodi kampanja urušavanja integriteta i dostojanstva Skupštine u medijima? Ja sada zaista pričam samo o toj temi. Ako se stvori klima da smo svi jednaki i da štitite svakoga od nas, mi ćemo se potruditi da tu klimu ispratimo zato što znamo da smo zaštićeni. Nećemo imati potrebu da se na ovakav način, sa poslednjim atomom snage i slobode borimo samo za svoje dostojanstvo. Hvala.
Narodni poslanik Marko Milenković želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, na osnovu članova 225. i 226. Poslovnika tražim obaveštenje od predsednika Vlade Mirka Cvetkovića o rezultatima privatizacije fabrike "Fiaz" u Prokuplju, preduzeća za proizvodnju azbestnih pločica, feroda i raznih vrsta azbestnog prediva. U Srbiji je jedino Mladenovac imao fabriku takvog tipa, a prokupački "Fiaz" je radio za najveće državne firme: Železnicu, "Srbijatrans", "Lastu", "Zastavu", "Niš ekspres". Interesantno je da je "Fiaz" u doba najvećih sankcija proizvodio i izvozio iz države i da je 1.100 radnika primalo platu i izdržavalo svoje porodice. Sem toga, "Fiaz" je raspolagao kvalitetnom tehnologijom i bio je respektabilan privredni činilac na prostorima cele bivše Jugoslavije. Onda je broj radnika nakon petog oktobra prepolovljen i sveden je na 550, a sve to rukovođenjem demokratorskih direktora i stečajnih upravnika, do aprila 2003. godine. Zatim je izvedena neuspešna privatizacija, od strane izvesnih Miroljuba Aleksića i Mirka Obradovića. Proces proizvodnje je zaustavljen, a pokrenut je postupak za raskid ugovora o privatizaciji, naravno, sve zbog nedomaćinskog poslovanja i neispunjenja stečenih obaveza većinskog vlasnika. Sve ove godine unazad bile su ispunjene zakulisnim radnjama i nezadovoljstvom radnika koji su gledali kako im se preduzeće obezvređuje i uništava, a kolege otpuštaju sa posla. Borili su se ljudi, koliko im je to god ne narodna vlast dopuštala. Zatim je započet postupak kod nadležnog Trgovinskog suda za brisanje iz registra većinskog vlasnika i vraćanje preduzeća u pređašnje stanje. Naravno, Trgovinski sud se nije proslavio rešavanjem ovog spora, tako da je preduzeće "Fiaz" iz stečaja prešlo u bankrot i, kako čujem, opet čeka privatizaciju. Dakle, tražim obaveštenje od predsednika Vlade kakvi su rezultati privatizacije nekada uspešnog prokupačkog "Fiaza" nakon nekoliko bezuspešnih pokušaja sudskog spora, uništenog proizvodnog procesa i otpuštanja ljudi sa posla. Hvala.
Reč ima narodni poslanik Slađan Mijaljević. Želi da govori o povredi Poslovnika i dobija reč na osnovu člana 100. stav 1.
Poštovano predsedništvo, drage kolege, članovi 225. i 226. Postavio bih pitanje ministru kulture i ministru pravde. Danas sam svratio do jedne naše čuvene knjižare da kupim knjigu "Svedočanstvo Karle del Ponte", pošto imam nameru da poklanjam nekim prijateljima. To je čuvena knjižara "Nikola Pašić" na Trgu Nikole Pašića gde sam zatekao jednu zaista mučnu scenu – neki ljudi, bez ikakvog naloga, predstavljaju se za sudske izvršitelje, uz pratnju patrole policije premeravaju knjižaru, razvlače metar sa nekim laserskim meračem, mere podrum, plafon itd. Situacija zaista uznemirujuća. Oni zaseli, kao da je njihovo. Krenem da se malo raspitujem o čemu se radi i dođem do nekih neverovatnih informacija. Informacije su takve da je u prvom stepenu država Srbija uspela da odbrani svoj prostor. U drugom stepenu država Srbija je izgubila svoj prostor. Ceo postupak se trenutno nalazi na Vrhovnom sudu. Međutim, došli su neki ljudi, predstavnici neke banke, u pratnji policije i suda i hoće da pre završetka procesa preotmu taj prostor. Igrom slučaja, poznajem ljude koji tamo rade, sve te događaje koji se dešavaju. Lokacija je vrlo dobra, u centru Beograda, i od sredine devedesetih godina, otkako je Marko Milošević hteo da pravi salon automobila tamo, pa do dana današnjeg razni tajkuni i "tajfuni" žele da oduvaju jedan izuzetan kulturni centar u centru Beograda, a da tamo uvezu automobile ili da otvore banke. Ovde imam i razna rešenja, gde se do sada u tom procesu pojavljivala "Atlas banka", a danas mi se advokat predstavio kao predstavnik "Pireus banke". Očigledno neki tajkuni, koji prelaze zbog svog posla i svoje enormne zarade iz neke organizacije u drugu, i neke svoje zamisli, neke svoje ideje i neke svoje interese prenose sa sobom. Zbog određenih događaja koji se tamo dešavaju i uznemirenja koje postoji, a došao je i veliki broj ljudi koji kupuju u toj knjižari, koji su zainteresovani da im taj prostor ostane, oni ljudi koji rade u tom prostoru već 30-40 godina jednostavno žele da se ispoštuje ono što je u procesu do kraja. Zbog toga postavljam pitanje ministru pravde kako je moguće da država izgubi interes i da izgubi u sporu za svoj prostor? Ministru kulture postavljam pitanje: ako ćete dozvoljavati da se iseljavaju knjižare, a zatvaraju se svakog dana, a na njihova mesta i u njihov prostor useljavate kockarnice i banke, naročito strane, počinjemo da ličimo na Las Vegas, a po broju knjižara ćemo sići na nivo 19. veka za koji mesec, kuda nas to vodi politika Ministarstva kulture koje ne želi da štiti te kulturne centre kakvi su knjižare poput knjižare "Nikola Pašić"? Molim odgovor što hitnije.
Reč ima narodni poslanik Zoran Popović. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se u skladu sa članovima 225. i 226. Poslovnika, jer su mi potrebna određena obaveštenja od nadležnog ministarstva kako bih dalje mogao da obavljam funkciju narodnog poslanika i da zaštitim interese radnika preduzeća "Pobeda" Ljig i svih građana opštine Ljig, iz koje dolazim, koji su svoj glas na poslednjim izborima dali Srpskoj radikalnoj stranci. Pre svega, želeo bih da javnost upoznam sa finansijskim poslovanjem preduzeća "Pobeda" uoči privatizacije i nakon procesa privatizacije, gde se kao kupac pojavljuje Želimir Jolović, brat uhapšenog advokata Nemanje Jolovića koji je označen kao jedan od organizatora stečajne mafije. Kada je reč o braći Jolović, "grobarima" srpske privrede, Želimir, ono što je poželeo u Ljigu, to je i dobio zahvaljujući sistemu DOS-a koji je nakon 5. oktobra 2000. godine uspostavljen u Srbiji. Naime, inicijativa za privatizaciju preduzeća "Pobeda" pred Agencijom za privatizaciju pokrenuta je 23. januara 2004. godine, a prethodno je od 2001. godine "Pobeda" u kontinuitetu pripremana za propast. Dugovi preduzeća su u 2001. godini iznosili svega 2,3 miliona dinara, a 2002. godine ovi dugovi su uvećani na 12,4 miliona dinara. Već u 2004. godini, kada je pokrenuta inicijativa za privatizaciju, godišnji neto gubitak je iznosio svega 790.000 dinara, da bi se poslovna 2005. godina završila sa gubitkom od čak 4.154.000 dinara. Krajem decembra 2005. godine Jolović kupuje ovo preduzeće i u 2006. godini smanjuje gubitak na 1.299.000 dinara, da bi već naredne 2007. godine gubitke uvećao više nego što su oni iznosili pre konačne privatizacije. Tako "Pobeda" u 2007. godini beleži neto gubitak od 4.254.000 dinara, dok se poslovni prihodi sa 20 miliona 2004. godine smanjuju na 11 miliona 2007. godine. Kako u "Pobedi" posluju braća Jolović i njihov direktor Predrag Mutavčić, inače član šifrovane stranke G 17 plus, najbolje se vidi iz izveštaja koji je nakon izvršene revizije poslovanja za 2007. godinu sačinila privatna revizorska kuća "Euro audit" iz Beograda, koji datira od 7. jula 2008. godine. Između ostalog, u ovom izveštaju nezavisnog revizora stoji da preduzeće "Pobeda" nije definisalo računovodstvenu politiku koja se bazira na važećim propisima o računovodstvu i reviziji, međunarodnim računovodstvenim standardima i međunarodnim standardima finansijskog izveštavanja. Dalje se navodi da do kraja 2007. godine nekretnine, postrojenja i oprema nisu procenjeni po poštenoj i fer vrednosti, u skladu sa međunarodnim računovodstvenim standardima, zbog čega revizori nisu mogli da iznesu svoje stručno mišljenje. Na kraju ovog izveštaja se navodi da revizori nisu mogli da prisustvuju fizičkom popisu zaliha sa stanjem na dan 31. 12. 2007. godine, jer je popis izvršen pre angažovanja revizora, pa tako nije postojala mogućnost da se revizori uvere u tačnost iskazanih količina i zaliha preduzeća. Zbog ovakvog mešetarenja kupca preduzeća "Pobeda" od Ministarstva ekonomije i Mlađana Dinkića zahtevam da mi odgovori na sledeće poslaničko pitanje: koliko je puta od 27. decembra 2005. godine do sada Agencija za privatizaciju vršila kontrolu izvršenja obaveza kupoprodajnog ugovora države i kupca preduzeća "Pobeda" iz Ljiga Želimira Jolovića? Pod dva, šta je u tim kontrolama utvrđeno, da li je kupac do sada u ugovorenim rokovima izvršavao sve obaveze koje proizilaze iz ugovora o kupoprodaji preduzeća "Pobeda" iz Ljiga?
Narodni poslaniče, ne možete postavljati poslaničko pitanje. Molim da u stenogramu stoji da narodni poslanik zahteva informaciju i obaveštenje. Reč ima narodni poslanik Zoran Krasić. Želi da govori o povredi Poslovnika i dobija reč na osnovu člana 100. stav 1.
Zahvaljujem, gospođo Čomić. Moram da se pozovem na nekoliko članova našeg poslovnika, pre svega na član 27, ali tu su i član 160, i član 136. i onaj član koji je predmet naše rasprave već nekoliko dana, a to je član 239. Poslovnika Narodne skupštine. Kada kažem član 239. Poslovnika Narodne skupštine, gospođo Čomić, ne mislim na verziju našeg poslovnika od juna 2005, prečišćen tekst, nego mislim na onu verziju do koje se dolazi ukoliko se uzmu i izmene i dopune te odluke iz septembra 2006. godine, što se sve nalazi u onoj velikoj knjizi koju vi imate, gde piše "Poslovnik Narodne skupštine", i to pri kraju te knjižice. Stičem utisak da vi mene niste dobro razumeli pre nekoliko dana. Pokušao sam na najjednostavniji način da objasnim nešto što nije teško da se utvrdi. Član 239... Evo, i gospodin Moma Čolaković je razumeo o čemu se radi, moji prijatelji iz poslaničke grupe PUPS, moji prijatelji iz DS-a, oni koji sede ovde, i oni su upoznati sa tim i dele moje mišljenje, u ovoj skupštini svi dele mišljenje koje ću ja sada da iznesem. Ako je gospodin Dulić 2007. godine, kada je bio predsednik Narodne skupštine, 13. juna 2007. godine omogućio da Narodna skupština donese odluku da se izabere, utvrdi sastav devet delegacija, kao što i sad radimo, i da kriterijum ili, da budem precizniji, nešto što mora da stoji u odluci jeste ime i prezime narodnog poslanika... Znači, moramo da budemo apsolutno sigurni za sva imena koja se navode u predlogu odluke da su to narodni poslanici. Druga stvar koja je vrlo bitna jeste da se navede kojoj stranci pripada dotični gospodin ili gospođa. Treća stvar jeste njegov status u delegaciji, da li će biti član ili zamenik člana. Ako je moglo 2007. godine tako da se uradi, u skladu sa Poslovnikom (moram da vas podsetim, Poslovnik nije promenjen od 2006. godine do danas, ništa se nije promenilo), ne postoji nijedan zakoniti razlog da u predlogu odluke sada pored imena i prezimena predloženog kandidata stoji naziv bilo koje poslaničke grupe. Jer, ovako, gospođo Čomić, proizilazi da vi mene ubeđujete da je, recimo, Vlajko Senić član SPO, a nije, on je član G 17 plus. I u rezultatima izbora i ono što je dostupno javnosti, u svim propisima koji se primenjuju, nakon završenih izbora 11. maja... (Predsedavajuća: Tri minuta i trideset sekundi.) Izvinjavam se, da vam ne upropastim ovu lepu kamernu atmosferu u kojoj teče rasprava. Gospođo Čomić, ja bih vam preporučio da ovo pomerite, ovo može da bude opasno sredstvo, da ne biste nekoga izazvali ovde, pa posle da budu neki veći problemi. Pomerite vi ovu flašicu, neka bude samo čaša ovde.
Ako ćete i flašu kisele vode tretirati kao ideju za hladno oružje, onda ne znam o čemu pričamo u Narodnoj skupštini, ali sam potpuno sigurna da je to samo uspešan završetak vašeg izlaganja u kojem, nažalost, niste imali pravo, jer nije prekršen ni član 27, ni 160, ni 136. Narodni poslanik Srboljub Živanović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, želim da postavim jedno vrlo bitno, možda jedno od najvažnijih pitanja ministarstvu za rad i radne odnose – kako zaštititi radnike kod privatnih preduzetnika? Mnogo puta se dešava da radnik kod privatnika, kod novih poslodavaca radi nekoliko godina i tek onda kada želi da promeni poslodavca otkrije da nije penziono i invalidski bio prijavljen, odnosno da privatnik nije uplaćivao PIO, čak ni zdravstveno osiguranje. Ponekad se dešava da se to zdravstveno osiguranje uplaćuje, jer ima određenih manipulativnih radnji, privatnik može da uplati i da na takav način obmane radnika koji veruje da je za njega uplatio PIO. Kome radnik treba da se obrati? Ti sindikati koji su navodno slobodni, nezavisni, kakav već naziv nose, u većini slučajeva su u dilu sa privatnicima, sa tajkunima, odnosno sa ljudima iz vlasti, tako da radnik nema mogućnosti da se obrati sindikatu ili bilo kome da bi ostvario svoja prava. Ako se obrati inspekcijama za rad i radne odnose, onda i oni u većini slučajeva tu lopticu prebacuju na neku drugu stranu pa radnik opet nema mogućnosti i taj period koji je proveo kod privatnika obično mu propadne ili ne ulazi u godine radnog staža. Drugo pitanje koje sam hteo postaviti je pitanje za Ministarstvo zdravlja. Ima dosta slučajeva kada građani ne mogu da koriste usluge u bolnicama. To je vezano naročito za određene rendgen aparate gde je potrebno uraditi određenu dijagnostiku, a u većini slučajeva ti dijagnostički aparati su neispravni. Ko ima mogućnosti da uradi elaboraciju o ispravnosti tih aparata? Dešava se da lekar specijalista uputi bolesnika u nekakvu privatnu dijagnostičku ordinaciju gde građanin mora da plati te usluge, i to velikom sumom novca. To se obično dešava u određenim laboratorijama gde je potrebno izvršiti analizu krvi. Treće pitanje sam hteo postaviti Ministarstvu za poljoprivredu – kada će biti isplaćen četvrti zaostali deo poljoprivrednih penzija? Četvrti deo nije isplaćen poljoprivrednicima, obećano je da će to biti isplaćeno kroz rebalans budžeta, ali se to nije desilo. Privatnici nas obično pitaju u poslaničkim kancelarijama da ovde za skupštinskom govornicom pitamo Ministarstvo za poljoprivredu... (Predsedavajuća: Tri minuta i trideset sekundi.) ...kada će biti isplaćena poslednja tranša zaostalih penzija koje seljaci nisu dobili? Hvala vam.
Narodni poslaniče, niste naveli član Poslovnika na koji se pozivate. (Srboljub Živanović: 225. i 226.) Dve stvari se moraju ispraviti u stenogramu da bi izlaganje imalo ikakvog smisla. Za penzije je zaduženo Ministarstvo finansija, a ne Ministarstvo poljoprivrede, a ministarstvo za rad i radne odnose ne postoji, nego postoji ministarstvo u Zakonu o ministarstvima, tako da vas molim, narodni poslanici, ako već koristimo pravo dobijanja reči da ... Narodni poslanik Srboljub Živanović dobacuje da ne zna kojem ministarstvu da se obrati. Obaveze narodnog poslanika, koje vam proističu iz statusa potvrđenog mandata narodnog poslanika, podrazumevaju da sasvim precizno znate kako se zovu ministarstva u Vladi Republike Srbije, kako se zovu ministri u Vladi Republike Srbije, ko je za šta nadležan i na koji način se obraćate, i to je čuvanje dostojanstva Narodne skupštine. Molim vas da povedete računa o tome kada sledeći put budete zahtevali da govorite po pravu dobijanja reči na osnovu povrede Poslovnika, jer ako ne budemo tako postupali delovaćemo potpuno neuverljivo u tome da hoćemo zaista da kontrolišemo Vladu Republike Srbije i ministarstva koja Vladu čine. Narodni poslanici dobacuju da ne znaju adresu. Obaveza narodnih poslanika je i da znaju gde se nalaze adrese onih koje hoće da kontrolišu da bi mogli da ih nađu. Ako ne znaju, tu je sekretar Narodne skupštine koji će vas obavestiti. Narodni poslanik Petar Jojić želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, gospođo potpredsedniče, dobro ste počeli da tumačite određene propise, ali kada smo kod zakona, propisa i pravnog poretka želeo bih da ukažem da treba da imate u vidu, da ne smetnete sa uma, pre svega, aktivnu legitimaciju predstavnika Narodne skupštine koji treba da zastupaju Republiku Srbiju, odnosno republički parlament u međunarodnim organizacijama. Aktivnu legitimaciju ispred SRS za 78 poslanika imaju, pre svega, SRS i njenih 78 narodnih poslanika sa njene izborne liste. Dakle, toliko o tome. Podržavam i vaše napore da se poštuju određeni zakoni, propisi i pravni poredak, ali molim i koaliciju na vlasti da uvede reda u parlament i da se zaista poštuju parlament i političke stranke koje su učestvovale na izborima. Na taj način možemo imati jednu parlamentarnu politiku i možemo predstavljati zemlju onako kako treba i dokazati drugim institucijama kako otprilike treba da funkcioniše država, pogotovo kada je u pitanju republički parlament. Gospođo predsedavajuća, molim vas, želeo sam da u ime građana naseljenih mesta u Kovinu, i to naseljenih mesta Pločica, Skorenovac, Bavanište, Mramorak, Deliblato, Šumarak, Gaj, Malo Bavanište i Beli Breg, pitam koji je status pašnjaka i utrina za ova naseljena mesta, ko ih koristi i po kom pravnom osnovu? Dalje, želeo bih samo da skrenem pažnju i da zatražim obaveštenje od ministra poljoprivrede gospodina Dragina, jer mislim da će on iskoristiti svoj autoritet i da će preko nadležnih inspekcija njegovog ministarstva zaista moći da izvrši kontrolu i proveru na licu mesta i da to dostavi Narodnoj skupštini, odnosno da nam da obaveštenje. Evo primera koji je vrlo nepovoljan za građane Bavaništa: naime, mesna zajednica Bavanište, koju ispred saveta mesne zajednice predstavlja predsednik Marinković Srboljub, zaključila je ugovor sa preduzećem za proizvodnju, promet i pružanje usluga "Eshabe" DOO, Beograd i po tom ugovoru mesna zajednica je izdala u zakup 42 hektara pašnjaka i utrina. U Zakonu o vraćanju utrina i pašnjaka selima na korišćenje, "Službeni glasnik Srbije", broj 16/92, u članu 9. piše da se zabranjuje promena i drugi oblici raspolaganja na zemljištu koje je preneto selima na korišćenje, izuzev za izgradnju ribnjaka. (Predsedavajuća: Tri minuta i trideset sekundi.) Nastaviću kasnije. Hvala vam.
Narodna poslanica Nataša Jovanović želi da govori o povredi Poslovnika i dobija reč na osnovu člana 100. stav 1.
Gospođo Čomić, dame i gospodo narodni poslanici, jedno vreme sam bila odsutna. Otišla sam do kancelarije i pogledala na sajtu Parlamentarne skupštine Saveta Evrope šta se danas tamo dešava i šta je uvršteno u dnevni red po hitnoj proceduri. Reklamiram član 1. i član 239. stav 2. Poslovnika Narodne skupštine. Po članu 1, koji uređuje prava i obaveze i rad Narodne skupštine, onemogućena sam kao narodni poslanik i član srpske delegacije da u ovom trenutku učestvujem u glasanju o rezoluciji o posledicama rusko-gruzijskog rata. To ističem zbog činjenica da je srpska delegacija, doduše ne cela, u prošlogodišnjem jesenjem zasedanju imala aktivno učešće pri glasanju o ovoj rezoluciji, zbog toga što je gospodin Konstantin Kosačev, šef ruske delegacije, kao i svi deputati Ruske državne dume, imao i te kako velike primedbe na tu rezoluciju zbog činjenice da je Rusija braneći svoje pravo i svoj poredak i koristeći ustavna ovlašćenja, koja su tamo ipak sveto pismo, za razliku od nas ovde, učinila sve da njihovi predstavnici budu autentični predstavnici državne politike. Ne samo to, gospođo Čomić, moram da vam kažem, pošto je gospođa Đukić-Dejanović 16. januara uputila pismo i obavestila predsednika Parlamentarne skupštine Saveta Evrope koji su to poslanici koji će predstavljati našu delegaciju i potvrđen je njihov legitimitet u ponedeljak, 26. ... Ona je tu napomenula, sada sam opet pogledala to pismo koje je uputila generalnom sekretaru i predsedniku Parlamentarne skupštine, da raspored po komitetima ostaje isti. Moram, istine radi, da kažem da sam jedini član naše delegacije koja aktivno učestvuje u radu Komiteta za ekonomiju i razvoj, a sutra je na dnevnom redu, po hitnoj proceduri, razmatranje svetske finansijske krize i pomoć građanima u tom smislu. Kako sada da kažete da ste ozbiljni, da je ozbiljna koalicija koja vlada ovom zemljom, i premijer, i ministar finansija, potpredsednici Vlade, kada tamo gde treba da se raspravlja o onome što je zadesilo čitav svet i kako mi Srbi u tome svemu da se nađemo i da iznesemo naše stavove na Komitetu u plenarnoj diskusiji, odnosno debati koja će sutra, kako vidim u ovom izmenjenom dnevnom redu, da traje i pre podne i popodne, na kraju će da rezultira izglasavanjem neke rezolucije, kada nas tamo nema? Zbog čega? Zbog samovolje Demokratske stranke. Ovo je zaista skandal, koji nanosi veliku štetu našoj državi, naročito zbog činjenice da je španski ministar inostranih poslova, predsedavajući Komiteta ministara, danas u 12 sati imao obraćanje Parlamentarnoj skupštini Saveta Evrope. Da smo mi mogli kao delegacija, dakle, predstavnici stranaka po grupama u kojima učestvuju... Srpska radikalna stranka još uvek nije registrovana u tim političkim grupama, aplicirali smo da budemo u EDG grupi, tu je čak došlo i do promene predsednika grupe, ali ne možemo da radimo posao za koji nas je ovlastila Skupština i predsednik Narodne skupštine. Stalno moramo da obaveštavamo javnost da ste vi zapravo doveli građane Srbije u zabludu kada ste rekli da hoćete da im pomognete, da hoćete razvoj ove zemlje i da se ona ravnopravno integriše u svet. Očigledno to ne želite. To samo želi SRS, poštujući Ustav i brinući za građane Srbije.
Narodna poslanice, nema povrede člana 239. stav 2. Trenutna tačka dnevnog reda teče u skladu sa procedurom propisanom Poslovnikom. Narodni poslanik Vladan Jeremić želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, pre nekoliko dana sam, na osnovu prava koja imam po članu 226. Poslovnika o radu Narodne skupštine Republike Srbije, zatražio obaveštenje, a to ću i sada ponoviti, od Ministarstva trgovine i celokupnog kabineta Mirka Cvetkovića da li se priprema odgovarajući paket ekonomskih mera kojima bi se zaustavile posledice talasa poskupljenja koja direktno utiču na ionako težak životni standard najvećeg broja građana Republike Srbije. Odgovora, naravno, nije bilo, a nažalost, potvrda onoga što sam i tada saopštio iz dana u dan samo dobija na značaju. Naime, u međuvremenu je došlo i do povećanja cene goriva u proseku za 8,25%, a uskoro nas očekuje i onih dodatnih šest dinara po litru. Bliži se i 1. februar kada će cena gradskog prevoza u Beogradu biti uvećana za oko 30%. Podsetiću samo da je cena telefonskog impulsa još s početka godine porasla za 33%, a jedina reakcija nadležnih na najavljena poskupljenja cene gasa od 18%, odnosno električne energije za 22%, bila je da se to sigurno neće desiti pre aprila. Vrlo ohrabrujuće, ako se izuzme iz vida da je januar na kraju, da je februar mesec sa najmanjim brojem dana, te da je između preostao jedino mart. Danas je, inače, i dinar zabeležio rekordno nisku vrednost u odnosu na evro; srednji zvanični kurs je 96,33 dinara, ako se ne varam, i očigledno da je samo pitanje dana kada će biti srušena i lestvica na onih psiholoških 100. Što se otpuštanja radnika sa radnih mesta tiče, i pored onih preporuka sa subotičkog plenuma, to je nastavljeno svakodnevno. Bez posla ih je ostalo 350 u Industriji mesa "Damjanović" tokom protekle nedelje, a jednom velikom broju domaćinstava u prigradskim beogradskim opštinama, među kojima je i Mladenovac, isključena je struja zbog neizmirenih računa koje ljudi jednostavno nisu imali odakle da plate, jer više nigde i ne rade. Takođe, interesuje me i zašto se razlikuju viđenja ministra finansija u Vladi Srbije i guvernera NBS o sredstvima MMF-a, odnosno o upotrebi istih. Dakle, očigledno je da je došlo do realnog pada zarada, odnosno da nam preti inflacija koja će, nažalost, Srbiju zadržati na prvom mestu po tom neslavnom pokazatelju u istočnoj Evropi. Ako život nije mogao da čeka pred majske izbore, očigledno je da građani više ne mogu da čekaju na konkretne mere Vlade Srbije koje će ona preduzeti povodom ovoga što sam izneo. Hvala.
Reč ima narodni poslanik Milan M. Nikolić. Želi da govori o povredi Poslovnika i dobija reč na osnovu člana 100. stav 1.
Poštovani narodni poslanici, po Poslovniku, čl. 225. i 226. Ovih dana ste pročitali u novinama, uznemirenost građana odnosi se na Kosjerić, gde je cementara. Dobio sam dopis od građana i želeo bih da vas informišem i tražim obaveštenje od Ministarstva zaštite životne sredine. Radi se o sledećem. Ministarstvo životne sredine i Udruženje cementara potpisali su 22. decembra 2008. godine u Privrednoj komori Srbije memorandum o razumevanju koji definiše način korišćenja otpada. Cementna industrija godišnje će moći da iskoristi oko 25.000 tona otpadnih automobilskih i traktorskih guma, zatim oko 350.000 tona produktnih materija iz "Sartida", kao i znatne količine sporednih produkata u mesnoj industriji. Prelaskom na spaljivanje komunalnog otpada cementara će, pored sadašnjih emisija kancerogenih teških metala, emitovati u atmosferu i dioksine, koje ne zaustavljaju nikakvi filteri. Samo za informaciju, Ministarstvo je priznalo da u našoj zemlji ne postoje uređaji koji mogu da mere emisiju dioksina. Osim što uzrokuju rak, dioksini uništavaju vitalne funkcije ljudskih i životinjskih reproduktivnih organa, izazivaju sterilnost, oštećenje gena, naročito kod muškog fetusa, hormonalne poremećaje, poremećaje rasta, poremećaje imunološkog sistema, oštećenje mozga i anomalije kod novorođene dece. Dioksin je jedna od primesa defolijanata, sredstava za uništavanje vegetacije, a posebno ljudi, koji su Amerikanci koristili u Vijetnamu. Taj dioksin danas, kao i pre 30 godina, truje lanac ishrane, uzrokuje anomalije kod dece, metalnu retardaciju i drugo. Kaže – molimo Vladu i narodne poslanike da preduzmu sve mere i spreče Titan cementaru u njenoj zločinačkoj aktivnosti usmerenoj na veliko povećanje profita na uštrb zdravlja i imovine lokalnog stanovništva. Hvala.
Reč ima narodni poslanik Paja Momčilov. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, poštovana predsedavajuća, pozivam se na čl. 225. i 226. i biću, prema vašoj želji, nadam se, dosta precizan. Upućujem, naime, dva pitanja, direktna i jasna, predsedniku Skupštine. Mogao bih možda i gospodinu Mićunoviću, ali dovoljno je samo i predsedniku Skupštine. Prvo moje pitanje je: ko je i na osnovu čega dezinformisao nadležne u Savetu Evrope da je Tomislav Nikolić član SRS? Dokaz na koji se pozivam je dokument 11792 Saveta Evrope, to je izveštaj predsednika, gde tačno pod srpskom delegacijom stoji da je mr Tomislav Nikolić Serbian radical party. Molim pismeni odgovor i zato sam postavio pitanje ko je i zašto... Možda se radi o običnoj aljkavosti, možda o neažurnosti, možda neznanju, a možda se radi i o nameri, pa bih želeo da saznam kako je do toga došlo. Dalje, ko i na osnovu čega širi alarmantne i lažne informacije da su pripadnici novoosnovane SNS članovi SRS? Ovo je sada skinuto sa sajta Narodne skupštine, da vas ubedim, gospođo Čomić, vi volite preciznost i jasnost: izvesni gospodin Babić Zoran, piše - stranka SRS, njegova slika, i sam čovek je u čudu otkud je on član SRS. Evo, malo i uvećano, vidite bedž koji nosimo mi srpski radikali. Da vide i narodni poslanici, vidite izraz čuđenja i zblanutosti čoveka koji se našao u čudu. Ko je nadležan za to? Možda su stručne službe pogrešile, greše, ali ipak ste vi koji rukovodite Skupštinom dužni da na ovo reagujete. Molim pismene odgovore, jasne, na ova moja pitanja. Vi, gospođo Čomić, imate običaj da nam naširoko obrazlažete naša izlaganja, želite da nas informišete, da nas poučite često, pa naravno možete i vi, ukoliko smatrate da možete da odgovorite na ova pitanja, da nam pomognete. Jasno je, gospođo Čomić, da ćete ostati upamćeni kao prvi predsedavajući koji je masovno kaznio 13 poslanika SRS, poslužio se odmazdom, a ja sam juče pokušao da vam kažem da vam to što ste sebi uzeli za pravo da budete sudija nije ni po Poslovniku dozvoljeno ni po nekim ljudskim merilima nije u redu. Završavam time, znam da ću prekoračiti neku sekundu, vama se svojom čašću kunem da Lidija Dimitrijević, koju ste kaznili, nije lupala dok ste vi njoj izricali tu kaznu i pre nego što ste tu kaznu izricali. Vi kažete da vi sve vidite. Ne vidite vi kada poslanik sa ove strane psuje majku Krasiću i dodatno kada nešto govori. Ne vidite vi kada neko čupa. Znači, niste svemogući. Niste vi taj sudija koji treba sve da presuđuje. Hvala. Izvinite što sam bio dug.
Striktnom primenom Poslovnika imala bih obavezu da vam izreknem opomenu za 45 sekundi duže od Poslovnikom propisanog vremena, i to mogu da vam ponudim kao dokaz da se radi samo o primeni Poslovnika i za mene nepopularnoj i neprijatnoj meri, ali nema prekršaja i onda nema ni primene Poslovnika. Kada je prekršaj takav da se u interesu naše zajedničke institucije, dakle, u interesu Narodne skupštine, ne može više tolerisati, tek onda pribegavam toj, u svakom parlamentu na svetu nepopularnoj meri i onda je izričem. Samo u tim slučajevima. Možete proći kroz stenograme svih sednica kojima sam predsedavala. Mere izričem samo u slučajevima kada je prekršaj narodnog poslanika ili poslanice takav da ugrožava instituciju u kojoj se nalazimo i da prelazi granicu koja je mržnja prema instituciji. Inače, smatram da se parlamentarna praksa, da se kvalitet ove institucije gradi našim zajedničkim dogovorom i svešću o tome da smo na zajedničkom poslu. Zato nikada neću izreći nikakvo upozorenje, odnosno opomenu za produženje od 45 sekundi, minut ili već koliko narodni poslanik govori duže nego što je Poslovnikom propisano. Trebalo bi da se naučimo samokontroli i da govorimo tri minuta, ali to ni slučajno ne bih radila. Narodna poslanica Gordana Paunović-Milosavljević želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se po Poslovniku, član 226. i tražim obaveštenje, odnosno odgovor od nadležnog Ministarstva za pravdu, odnosno od ministarke gospođe Malović, da li Ministarstvo za pravdu može da naloži sekretarijatu Tribunala da pregleda sve telefonske razgovore dr Vojislava Šešelja...
Izvinite, narodna poslanice, narodni poslanik Srboljub Živanović mi dobacuje psovku. Narodni poslaniče Srboljube Živanoviću, sebi ste dozvolili incident na kraju zasedanja prekjuče dolaskom nakon završetka sednice i obraćanjem koje ne mogu da ponovim. Sada mi se na vrlo nepristojan način, tako da ja vrlo jasno vidim, obraćate psovkom sa zahtevom da hoćete da znate da li ste primećeni i zapisani da tražite da govorite o povredi Poslovnika. Svaki narodni poslanik koji je tržio reč da govori o povredi Poslovnika dobio je reč, pa tako i vi, koliko god to puta želeli u toku današnjeg radnog dana, ali neću dopustiti da unižavate ovu skupštinu preko granice, tako da vas molim da se upristojite. Ovo je poslednja mera upozorenja koju vam izričem, jer imate već dve opomene. Narodna poslanice Gordana Paunović, izvinite zbog prekida, ali ovo je stvar koja neće biti tolerisana. Izvolite.
Pitanje za nadležnog ministra, gospođu Malović, jeste da li može da mi da objašnjenje ili odgovor da li može Ministarstvo pravde da naloži sekretarijatu Tribunala da pregleda sve telefonske razgovore prof. dr Vojislava Šešelja u protekla četiri meseca i da saopšti javnosti ima li u tim razgovorima tragova da je prof. dr Vojislav Šešelj bilo kakvom aluzijom nekome nalagao da se neko u Srbiji ubije. Dvojac, sa Vučićem kao kormilarom, ulaže maksimalne napore, uz ogromnu medijsku podršku, da se diskredituje prof. dr Vojislav Šešelj i da mu se oteža ionako težak položaj u Hagu, i to baš u periodu kada se u Tribunalu priprema proces zbog nepoštovanja suda, zbog navodnog pritiska na svedoke optužbe, ucenjivanja itd. Tu činjenicu potvrdio je i sam dr Vojislav Šešelj na suđenju 8. januara ove godine kada je istakao: "Smatram da ovo nije slučajno plasirano da naručjem nečije ubistvo, jer se u javnosti stvara slika o čoveku koji je na to spreman." Nikolić i Vučić u prljavoj medijskoj kampanji iznose teške i nerealne optužbe da im život ugrožava čovek koji će 24. 2. ove godine biti punih šest godina u pritvoru Haškog tribunala, u Holandiji, na hiljade kilometara daleko od Beograda, kome su svi razgovori preko telefona cenzurisani, odnosno prisluškuju se, kome se svakodnevno krše sva procesna i ljudska prava. Pošteno je i moralno vratiti mandate Srpskoj radikalnoj stranci koje je dobila voljom građana na parlamentarnim izborima 11. maja 2005. godine. Pučem i pokušajem razbijanja SRS i izdajom njenog predsednika dr Vojislava Šešelja oteto je 20 mandata SRS. Zbog građana Srbije koji su glasali na izborima za Srpsku radikalnu stranku, koja ih nikad nije obmanula, koja ih nikada nije slagala, SRS insistira da se ovi mandati u najkraćem roku vrate njenom poslaničkom klubu. Dragi građani Srbije, želim da vas još jednom obavestim da je SRS besmrtna stranka i da ono što je pokušano da joj se uradi i ono što se desilo u stranci nije oslabilo SRS ni najmanje, naprotiv, iz svega smo izašli čvršći i jači, a stranka je pročišćena od nemoralnih izdajnika. Srpska radikalna stranka vas nikad neće obmanuti, ni slagati u budućnosti. Hvala.
Narodni poslanik Srboljub Živanović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, hoću da koristim čl. 225. i 226. Poslovnika da postavim pitanje vezano za ministarstvo za finansije. Vezano je za revizorsku instituciju, a dobro znate da smo ovde tražili da te revizorske institucije, kako na nivou Republike tako i na nivou lokalnih samouprava, izvrše analizu i kontrolu završnih računa. Moram iskreno reći, pre neki dan smo nas trojica poslanika, iz SPS-a, iz DS-a i moja malenkost, bili na TV Šabac u emisiji "Poligon". Voditeljka je stalno pokušavala da nas isprovocira tražeći odgovor, ali nismo joj davali odgovor, kolike su nam dnevnice i plate. Međutim, voditeljka nije htela da postavi pitanje ili da da odgovor kolika je plata direktora ove medijska kuće i mnogih direktora javnih preduzeća u Šapcu, jer ako bi smela da da onda bi se došlo do saznanja kako direktor ove medijske kuće, koji je došao sa koferčićem pre četiri godine, sada ima stan i svoju "flotu" automobila, a ovo javno preduzeće je u velikoj dubiozi. Evo, sami vidite kako su izloženi poslanici u Skupštini. Mi u stvari tražimo transparentnost rada ove DOS-ovske vlasti od 2000. godine pa do današnjeg dana. Dobro znate da se ni za jedan završni račun, kao što je račun na nivou Republike vezan za budžet, tako i na lokalnom nivou, u lokalnim samoupravama, nikako nije moglo doći do saznanja kako je taj novac poreskih obveznika korišćen i trošen. Dobro znate kako je i na koji način došlo do mnogih zloupotreba, koliko je ministara došlo sa koferčićem a sada su veliki tajkuni i veliki bogataši u Srbiji. To treba videti, to treba preispitati, jer ovde sede ljudi koji su bili na funkciji ministra za privatizaciju i ministra finansija, koji su verovatno zloupotrebili svoj položaj jer je nemoguće da su sa platama koje imaju i sa kapitalom koji nisu imali, nisu orali, ni kopali, ni žnjeli, oni danas najveći tajkuni u Srbiji. Hvala vam.
Reč ima narodni poslanik Petar Jojić. Želi da govori o povredi Poslovnika i dobija reč na osnovu člana 100. stav 1.
Gospođo potpredsedniče, dame i gospodo narodni poslanici, obraćam se predsedavajućem i pozivam se na članove 225. i 226. Nastaviću, jer malopre nisam uspeo da obrazložim i objasnim prisutnima, predsedavajućem i građanima Srbije, tj. opštine Kovin. Dakle, mesna zajednica Bavanište dala je u zakup preduzeću za promet i pružanje usluga "SHB" Beograd 42 hektara pašnjaka u naseljenom mestu Bavanište i poziva se na član 6. stav 1. Zakona o vraćanju poljoprivrednog zemljišta. Međutim, postavlja se pitanje - ako se oduzima pašnjak, da li se ovaj "SHB", koji se iz Beograda bavi poljoprivredom, bavi stočarstvom u Bavaništvu? Ne bavi se, koliko ja znam i prema informacijama koje imam. Drugo, zašto isteraše seljake iz njihovih pašnjaka, iz njihovih utrina? Kako je to mogao predstavnik mesne zajednice da uradi, suprotno Zakonu o vraćanju pašnjaka i utrina, i to na 99 godina? Znate šta, to je nešto čime je prekršen Zakon o vraćanju pašnjaka selima na korišćenje od strane države. Država je 1955. godine oduzela pašnjake i utrine selima da bi kasnije donela Zakon o vraćanju pašnjaka i utrina selima. Dakle, pašnjak nije vraćen selu zato da mesna zajednica može njim da raspolaže i da predsednik mesne zajednice zaključuje ugovor štetan po seljake, po proizvođače i stočare, da da jednom čoveku iz Beograda koji se bavi prometom i pružanjem usluga. U zakonu nije tako predviđeno. Molim vas, skrećem pažnju, u članu 7. Zakona o vraćanju pašnjaka propisano je – na zemljištu iz stava 1. (znači, vraćaju se pašnjaci i utrine selima) ne mogu se sticati druga prava osim prava utvrđena ovim zakonom. Dakle, nema mogućnosti da bilo ko raspolaže na drugi način, pa ni mesna zajednica. Mesna zajednica mora da pokrene sama postupak, zaključila je štetan ugovor suprotno odredbama Zakona o vraćanju pašnjaka i utrina i suprotno odredbama Zakona o poljoprivrednom zemljištu. Šta kaže član 8 – za korišćenje utrina i pašnjaka u smislu odredaba zakona ne plaća se naknada. Možete sad misliti, mesna zajednica izdaje u zakup da bi zaradila. Postavlja se pitanje ko treba da zaradi, da li onaj ko zaključuje ugovor, da li neki članovi koji zaključuju ugovor u ime sela? Da li je selo dalo saglasnost? Da li je sprovedena anketa? Da li je na referendumu selo reklo – možemo da izdamo u zakup nekome iz Beograda, mi iz Bavaništa smo saglasni da damo nekom Beograđaninu koji se bavi trgovinom i uslugama, a nema blage veze sa proizvodnjom stoke, niti sa poljoprivredom? Zato tražim od ministra poljoprivrede Saše Draginaobaveštenje hoće li da pošalje poljoprivrednu inspekciju da izvrši uviđaj i utvrdi ko i na koji način koristi pašnjake u Bavaništu, Skorenovcu, Kovinu, Dubovcu, Deliblatu, Belom Bregu, Malom Bavaništu, da ne nabrajam, Mramorku i u svi selima u Srbiji, a pogotovo na području srpske severne AP Vojvodine. Hvala.
Reč ima narodni poslanik Sreto Perić. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, gospođo predsedavajuća, javljam se u skladu sa odredbama članova 27. i 139. Poslovnika o radu Narodne skupštine Republike Srbije. Srpska radikalna stranka želi da raspravlja o problemima koje je malopre istakao narodni gospodin Milan Nikolić, poslanik SRS, onome o čemu gospodin Petar Jojić priča danima, o problemima koje imaju stanovnici Kosjerića, Pančeva, Bora i svih drugih mesta. Mi želimo da raspravljamo i o problemima i da zaštitimo živote građana Srbije na Kosovu i Metohiji, kako živote, tako i ekonomsko pitanje. Želimo da se u ovom parlamentu, a u ime građana Srbije koji su nas izabrali, raspravlja i da se kroz zakonske predloge ponude rešenja za ono što njih muči a što je u nadležnosti Narodne skupštine Republike Srbije. Po Ustavu i po Zakonu o narodnim poslanicima nema razlike između pozicionih i opozicionih poslanika, ali nakon formiranja Vlade potpuno jasno i precizno se može utvrditi ko su poslanici koji podržavaju Vladu, a ko su oni koji su u opoziciji. Kolege narodni poslanici, ovaj put mislim najpre na vas koji podržavate Vladu Republike Srbije, učinite nešto. Naime, nesposobna ili nedovoljno stručna vlada vrlo često radi protiv interesa građana Srbije i određene probleme premešta u ovaj parlament da bi ono što je ključno i što treba da se uradi protiv građana Srbije uradili nezapaženo i neprimećeno. Molim i vas, gospođo predsedavajuća, da u konsultacijama sa predsednikom Narodne skupštine Republike Srbije uradite nešto na tom polju. Kolege poslanici koji podržavate Vladu, ne pristajte na takve ucene i na takva ponižavanja. Vi ovde prosto imate pasivnu ulogu da samo u danu za glasanje pritisnete zeleno dugme, i to je sve. Poslanici SRS ne mogu to da prihvate. Mi želimo da raspravljamo i o tački koja je na dnevnom redu, a to je donošenje odluke o utvrđivanju sastava stalnih delegacija Narodne skupštine Republike Srbije u međunarodnim parlamentarnim institucijama. Član 239. stav 2. Poslovnika o radu Narodne skupštine ne dozvoljava takav način koji ste vi zamislili. Da vidimo šta kaže član 239. Poslovnika o radu Narodne skupštine Republike Srbije: "Predlog odluke o sastavu stalnih delegacija iz stava 1. ovog člana podnosi predsednik Narodne skupštine u konsultaciji sa predsednicima poslaničkih grupa, vodeći računa o proporcionalnoj zastupljenosti političkih stranaka i zastupljenosti polova." Kad se kaže političkih stranaka misli se pre svega na političke stranke koje su učestvovale na izborima. Izvinjavam se, isteklo je vreme, javiću se ponovo po Poslovniku.
Nema povrede člana 239. Materijal za tačku dnevnog reda koja je u toku napravljen je u skladu sa Poslovnikom i svi nadležni i obavezni postupali su u skladu sa poslovničkim obavezama. Narodni poslanik Mirko Munjić želi da govori o povredi Poslovnika i dobija reč na osnovu člana 100. stav 1.
Član 27. Poslovnika. Dame i gospodo narodni poslanici, proteklih dana zaista smo svedoci kako se Poslovnik Narodne skupštine Republike Srbije u pojedinim momentima selektivno primenjuje prema pojedinim poslanicima, odnosno prema različitim poslaničkim grupama. Ako se ovaj naš poslovnik selektivno primenjuje prema različitim poslaničkim grupama, što je, kažem, ovde evidentno, onda očigledno u Narodnoj skupštini ne može biti govora, sa jedne strane, o jednakom tretmanu svih narodnih poslanika, a sa druge strane o zakonitom radu Skupštine. Na primer, čupanje za kosu narodnog poslanika SRS ne smatra se grubom povredom Poslovnika Narodne skupštine Republike Srbije i ovaj dom o tome nije izrekao jednu oštru osudu, a sa druge strane, svako ispoljavanje političkog stava od strane poslanika SRS, pa čak i kada je u pitanju, na primer, ponovno citiranje odredaba Ustava svojevremeno od strane narodnog poslanika SRS, kao i izražavanje političkog stava poslanika SRS ispoljeno na drugi način, zaista se kažnjava na svaki mogući način i u pojedinim momentima, rekao bih, i politički brutalno. Vaša je obaveza da se kao predsedavajući zaista starate o primeni Poslovnika podjednako za sve poslanike i za sve poslaničke grupe. Srpska radikalna stranka u svom političkom radu ima pred sobom samo interese građana Srbije i sav svoj politički rad do sada zaista je podredila tom svom cilju, a to je borba za očuvanje Srbije i srpskih zemalja, borba za pomoć unesrećenima posle besmislenih ratova u koje smo gurnuti ne svojom krivicom i uz tuđi scenario; zatim, stalna politička borba za bolji život građana Srbije, borba za poštovanje prava svih onih koji su ostali bez posla u poslovima mafijaške privatizacije, koje smo svesni proteklih godina, kao i borba za veća prava penzionera i svih koji se osećaju obespravljenim. U ovom našem poslu i u ovom svetom zadatku zaista nas neće sprečiti nikakve kazne, nikakve pretnje, nikakav medijski mrak, kome smo izloženi proteklih godina, a naročito poslednjih meseci. Svima onima koji imaju potrebu ili imaju naređenje možda da puze, uslovno rečeno, pred nekima, da izvršavaju nečije naloge, preporučujem da pročitaju bar jednu rečenicu Konrada Lorenca, koji otprilike kaže, i sa tim ću završiti... (Predsedavajuća: Tri minuta i trideset sekundi.) Evo završavam, kaže: "Crv u svom hodanju savija svoje telo na svakom svom mestu, za razliku od čoveka koji to radi samo u zglobovima. Međutim, za razliku od crva, čovek može da se uspravi i da ustane". To građani Srbije od vas kao nosilaca odgovornih državnih funkcija i traže. Hvala.
Četiri minuta je. Narodni poslaniče, nema povrede člana 27. Pogotovo nema selektivne primene odredaba Poslovnika. Upravo u vašem završnom izlaganju dali ste tri osnova za izricanje mere opomene. Jedan je produžetak vremena, jer je Poslovnikom propisano da bude tri minuta. Drugo, niste dali obrazloženje na koji način je danas u toku sednice prekršen član 27. Treće, upotrebljavali ste izraze koji se mogu komentarisati kao neprimereni za član 104. Nijednom predsedavajućem ili predsedavajućoj, pa ni meni neće pasti na pamet ni da vam izrekne mere upozorenja, a kamoli opomene, ali vam to govorim zato da vas zamolim da budemo pažljiviji u ophođenju jedni sa drugima kada hoćemo jednaka prava za sve, jer onda ne možemo da tražimo za sebe veća prava nego što ih dajemo drugima. (Dragan Todorović, sa mesta: Ono "crv" je stvarno uvredljivo, ja to ne razumem.) Narodni poslanik kaže - šta je "crv" uvredljivo? Nije uvredljivo ništa sa crvima. Uvredljivo je kada neko smatra da ima prava da govori četiri minuta, uvredljivo je kada neko ne kaže gde sam danas u toku sednica prekršila član 27, a dobije reč po tom osnovu i uvredljivo je da ne da obrazloženje za povredu Poslovnika. Reč ima narodni poslanik Momir Marković. Želi da govori o povredi Poslovnika i dobija reč na osnovu člana 100. stav 1.
Ja ću, dame i gospodo narodni poslanici, tražiti obaveštenje i objašnjenje od dva ministarstva, od Ministarstva pravde i MUP-a, pa se prema tome javljam po članovima 225. i 226. Od Ministarstva pravde tražim da mi da obaveštenje šta se desilo sa krivičnom prijavom koja je Četvrtom opštinskom tužilaštvu podneta protiv direktora, ondašnjeg direktora, a sada predsednika Upravnog odbora, Kontrole leta Nikole Stankova. Imam informaciju da su građani podneli krivičnu prijavu, pa me interesuje šta je sa tim. Od MUP-a tražim da mi da obaveštenje šta je dosad učinio, a podsećam narodne poslanike da sam nekoliko puta izlazio i sa ove govornice upozoravao MUP na kriminal koji je evidentan u toj agenciji koja se zove Agencija za kontrolu leta. Tražim da mi se u tom obaveštenju kaže gde su završila sredstva, pare od preleta koja su prikupljena za vreme sankcija koje je zapad uveo državi Srbiji, odnosno SRJ, jer i u to vreme su bili preleti, bile su kontrole leta, bilo je vođenje vazduhoplova i bilo je uplata. Uplate su vršene u bankama, na račune u Americi, Engleskoj i Švajcarskoj, tamo su deponovane. Odavno su prekinute sankcije. Odavno je ta sredstva trebalo da dođu u Srbiju i odavno se, dakle, ne zna ko ih je podigao, kako su stigla, da li su uopšte stigla ili su ostala na privatnim računima u švajcarskoj banci, gde inače radi sestra jednog vrlo visokog rukovodioca Kontrole leta. Drugo pitanje na koje tražim odgovor je sledeće. Vrši se školovanje kontrolora leta iz Hrvatske, BiH i Makedonije i posrednik u naplati sredstava za školovanje je jedna privatna firma iz Hrvatske. Pitam, zašto nije moglo da se uplaćuje direktno na račun Kontrole leta? Treće, po kom kriterijumu se ljudi iz ove agencije šalju u penziju? Da vas obavestim, čovek koji ima 46 godina, sa zvanjem magistra nauka, koji ima sve dozvole koje su potrebne za kontrolu leta, dakle sve međunarodne dozvole i sve najviše certifikate, poslat je u penziju, a sada se vrši školovanje novih tzv. kadrova. Čak i njega su hteli da pošalju na školovanje, da mu drže predavanje oni kojima je on mogao da bude ne profesor, nego ne znam šta već. Dakle, ponižavanje je do krajnjih granica. I, da vas još nešto podsetim... (Predsedavajuća: Vreme je tri minuta i trideset sekundi.) Završavam i izvinjavam se zbog ovih trideset sekundi. Da vas podsetim, taj čovek je postavljen za predsednika Upravnog odbora Kontrole leta.
Reč ima narodni poslanik Momčilo Duvnjak. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, pravni osnov za moje javljanje je član 100. Poslovnika, vezan za članove 225. i 226. Tražim obaveštenje i objašnjenje od Vlade, ministra i Ministarstva. Pošto je država Srbija učestvovala u prodaji Hemijske industrije "Župa", a i u raskidu privatizacije Hemijske industrije "Župa", i sada je država Srbija vlasnik 85% Hemijske industrije "Župa", treba da pomogne Hemijskoj industriji "Župa". Prva sednica tenderske komisije Hemijske industrije "Župa" održana je 6. 11. 2008. godine i nije uspela. Neće uspeti ni druga. Namerno se ide na to. Na to ide država i Agencija za privatizaciju – da Hemijska industrija "Župa" ide u stečaj i likvidaciju. Radnici "Župe", građani Kruševca traže od države da pomogne, a rešenje je jednostavno i država može da pomogne, pošto je RTB Bor vlasništvo države; RTB Bor duguje "Župi" milion dolara, a sa kamatom od 1996. godine ta suma je preko dva miliona dolara. "Župa" ne traži novac, "Župa" traži da joj se za vrednost tog novca da bakar, a dobro znamo šta "Župa" proizvodi – od bakra se proizvodi plavi kamen. "Župa" će tom proizvodnjom vratiti sva dugovanja. Znamo dobro za šta je potreban plavi kamen: od poljoprivrede, rudarstva, vodoprivrede do elektroprivrede. Trenutno stanje u "Župi" je 566 zaposlenih, isključen gas, dugovanja za gas su preko milion dinara, električna energija je smanjena i samo se pušta onoliko koliko je potrebno za održavanje sistema. "Župa" ima para za isplatu samo još jednog ličnog dohotka. Drugi način koji joj je predložila lokalna vlast iz grada Kruševca, u kojoj su SRS, DSS i SPS: pošto carina u Kruševcu treba da se izmesti, predlog je da carina ide u Hemijsku industriju "Župa", tu imamo i parkinge, imamo i prostorije, imamo sve. Carina trenutno koristi prostorije privatne firme Amze Kaplanija. Amze Kaplani je kupio bivši "Elektropromet". U privatizaciji "Elektroprometa" je učestvovao i današnji državni sekretar carine Miodrag Đidić. Tražim i od državnog sekretara odgovor da li je moguće da se carina izmesti u Hemijsku industriju "Župa"?
Narodni poslanik Dušan Marić želi da govori o povredi Poslovnika i dobija reč na osnovu člana 100. stav 1.
Dame i gospodo, pre nekoliko dana u jednom dnevnom listu je objavljena informacija, potkrepljena činjenicama, da je država Srbija samo u poslednje četiri godine konsultantskim kućama koje su učestvovale u procesu privatizacije u Srbiji isplatila više od 30 miliona evra. Konsultantske kuće angažuje Agencija za privatizaciju, sa ciljem da joj daju ili, bolje rečeno, prodaju savet kako i za koliko novca da izvrši prodaju određenog preduzeća. Kakve je konsultantske kuće angažovala agencija i kakve je savete od njih dobijala, to vide svi građani Srbije. Privatizacija u Srbiji, koja je najavljena kao izuzetno uspešna privatizacija, pretvorila se u najveću mirnodopsku pljačku u istoriji Srbije. Državna mafija, bliska vladajućim strankama, opljačkala je desetine miliona evra državne imovine. Deo tog novca završio je u džepovima vlasnika konsultantskih kuća. Pošto građani Srbije imaju pravo da znaju gde se troši njihov novac, na osnovu člana 226. od Ministarstva ekonomije tražim sledeća obaveštenja: koje konsultantske kuće su učestvovale u procesu privatizacije u Srbiji od 2000. godine do danas; u kojim privatizacionim postupcima su konkretne konsultantske kuće bile angažovane; koja je pojedinačna vrednost privatizacionih postupaka; koliki je novac isplaćen svakoj konsultantskoj kući pojedinačno? Ono što je mnogo važnije, gde se nalaže sedišta konsultantskih kuća, kada su te konsultantske kuće osnovane? Najvažnije pitanje, ko su vlasnici konsultantskih kuća koje su učestvovale u procesu privatizacije u Srbiji, odnosno da li se među njima nalaze bivši i sadašnji ministri, bivši i sadašnji službenici ili članovi njihovih porodica? Koji su to kriterijumi po kojima je Agencija za privatizaciju angažovala pojedinačne konsultantske kuće za pojedinačne privatizacione procese? Na kraju, tražim obaveštenje da li je tačna informacija, a informacija je potekla od Agencije za privatizaciju, da je konsultantskoj kući "Citadel" u toku prošle godine isplaćeno 56 miliona dinara zbog saveta koje je davala u vezi sa privatizacijom "Zastave"? Ovo pitanje postavljam zato što svi znate i građani Srbije znaju da je kompletan posao oko prodaje "Zastave" (da ne govorim o kakvom poslu se radi, svi vidimo da je u pitanju propala rabota) završen direktnim razgovorima "Fijata" i države Srbije.
Narodni poslanik Slađan Mijaljević želi da govori o povredi Poslovnika i dobija reč na osnovu člana 100. stav 1.
Poštovana predsedavajuća, kolege, juče je jedan čovek koji se predstavlja kao narodni poslanik, Tomislav Nikolić, posle mog izlaganja izašao ovde i izneo nekoliko informacija o meni koje apsolutno ne odgovaraju istini. Odmah sam digao ruku da repliciram, međutim, zbog velikog broja prijavljenih kolega nisam stigao i posle toga više nisam ni hteo da se javljam. Međutim, stigao mi je jedan broj poziva od mojih prijatelja i saradnika koji su tražili od mene da reagujem na te neistine, tako da ta replika prelazi u tačku 104, a to je dostojanstvo Skupštine, odnosno one neistine koje je Tomislav izneo o meni ovde. On je izašao i rekao kako je mene u stranku primio, ili sam se kod njega učlanio, Aleksandar Vučić, kako sam zbog toga postao narodni poslanik i kako zbog toga treba da budem zahvalan tom Aleksandru Vučiću. Onda je onako cinično odmahnuo rukom i rekao: "Ali, o Slađanu Mijaljeviću ne treba govoriti". Slažem se, iako sam za proteklih 18 godina održao preko hiljadu tribina, preko 250 televizijskih emisija dužih od sat vremena, iako vodim školu borilačkih veština 20 godina i 90% njenih članova je upisalo fakultet, ne znam ko je sve završio, ali su upisali i nikoga nisam pokvario i upropastio, nema fakulteta u Beogradu, Nišu, Novom Sadu gde nisam održao predavanje, zaista smatram da nisam još uvek napravio ništa ozbiljno i ništa veliko da bi se o meni nešto posebno razgovaralo. Međutim, Tomislav je rekao da zahvalnost dugujem Aleksandru Vučiću. Prvi koji mi je ponudio da uđem u SRS, kao velikom simpatizeru SRS još od 1992. godine, a Vojislava Šešelja sam upoznao u septembru 1990. godine, bio je Milovan Radovanović dok je bio ministar vera 1997. godine, nekoliko puta, možda preko 20 puta. Zatim, Vojislav Šešelj 2000. godine; zatim, na traženje Vojislava Šešelja, isti Aleksandar Vučić pet-šest puta; na kraju, gospodin Dragan Todorović, u čijoj sam se kancelariji i učlanio, potpisao pristupnicu i poljubili, kada je on rekao: "Sada smo prava braća, a ja to nosim ovde i ne zaboravljam". Na one konstatacije koje je izrekao Tomislav Nikolić, da ne treba govoriti na način na koji ne treba govoriti, zaista je teško pronaći odgovor, jer njegove zbrkane misli, njegove definicije koje on iznosi u javnost zaista je teško pratiti. Mislio sam da on ima tu zbrkanu misao zbog toga što sluša i svoju glavu, ali sluša i ono što mu govori Aleksandar Vučić. Međutim, kroz neku dublju analizu sam zaključio da on ne sluša samo Aleksandra Vučića i ono što on smisli, vidim da na njega sve više i više deluje čuveni subotički filozof Gojko Radić, koji je postao jedan od vodećih ideologa SNS.
Narodni poslanik Milorad Buha želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javio sam se u vezi sa čl. 225. i 226. Tražim informaciju od Ministarstva spoljnih poslova i Ministarstva omladine i sporta u vezi sa brojnim incidentima koji su se desili na Svetskom prvenstvu u rukometu koje se održava u Hrvatskoj. Naime, počelo je sa verbalnim napadima na rukovodstvo i rukometaše Rukometnog saveza Srbije, nastavljeno je kroz fašističke parole koje se izgovaraju uvek kada srpske ekipe nastupaju u Hrvatskoj, sa fašističkim, šovinističkim parolama poznatim još iz perioda Drugog svetskog rata - "Ubij, ubij Srbina", "Srbe na vrbe" i dalji arsenal koji nam je svima poznat. Nastavljeno je napadima na navijače iz Srbije, kamenovanjem automobila, autobusa itd. sa registarskim oznakama Republike Srbije, zatim spaljivanjem zastave Republike Srbije, skidanjem zastave sa zvaničnog jarbola sa zastavama svih učesnika na Svetskom prvenstvu. O svemu ovome javnost Srbije ne govori, mediji o tome ne pišu. Čak imam pouzdanu informaciju da se u Javnom servisu Republike Srbije, državnoj televiziji, po nalogu najviših rukovodilaca ove državne kuće, u periodu intoniranja državne himne i neposredno posle toga smanjuje ton da bi se sprečilo javno prenošenje svih vulgarnosti koje izgovaraju hrvatski navijači. Postavljam pitanje zašto se o ovome ćuti u medijima? Šta čine državni organi da se na sve ovo ukaže javnosti, da se kroz protestnu notu, kroz diplomatsku aktivnost ukaže na sve vulgarnosti koje doživljavaju naši sportisti u toku ovog takmičenja, a i svih takmičenja koja se održavaju na sportskim terenima u Republici Hrvatskoj? Moram upozoriti na još jedno međunarodno pravilo, na jednu konvenciju. Radi se o Konvenciji o sprečavanju genocida koja zabranjuje upotrebu fašističkih i drugih simbola, simbola iz Drugog svetskog rata. Hrvatski navijači neštedimice koriste simbole iz Drugog svetskog rata i hrvatsku ustašku zastavu, koriste ustaške majice i druge simbole. Zašto o tome ćutimo? Pitanje je upućeno Ministarstvu omladine i sporta, Ministarstvu spoljnih poslova, a i Vladi, koja mora reagovati u ovom slučaju. Hvala vam.
Reč ima narodna poslanica Nataša Jovanović. Želi da govori o povredi Poslovnika i dobija reč na osnovu člana 100. stav 1.
Gospođo Čomić, javljam se po članu 239. stav 2. Poslovnika i članu 102. stav 2. Ustava, koji je takođe povređen, i članu 83. Poslovnika. Gospođa Pop-Lazić je govorila o tome. Ovaj akt o imenovanju delegacija Narodne skupštine Republike Srbije nije pripremljen u skladu sa Ustavom, samo u skladu, kako to vi mislite, odnosno kako je mislila predsednik Skupštine, neko je pogrešno savetovao, sa članom 239. Poslovnika, koji se takođe u svom stavu 2. izričito vezuje za političke stranke, a ne za poslaničke klubove, što smo vam i dokazali aktom iz juna 2007. godine kada su naslovljene političke stranke sa čijih lista su izabrani predstavnici u stalne međunarodne delegacije. U Parlamentarnoj skupštini Saveta Evrope trenutno je i dalje na dnevnom redu rasprava o rezoluciji o rusko-gruzijskom sukobu, odnosno ratu, kako su ga oni nazvali, a u sedam sati počinje po hitnoj proceduri debata o situaciji u pojasu Gaze, gde mi takođe ne možemo da učestvujemo i da iznesemo stav SRS, pre svega, a i naše države, po tom pitanju. Moram da vam kažem da sam pronašla, to gospodin Aligrudić vrlo dobro zna, u procesu ovog monitoring postupka urađena je jedna rezolucija pod oznakom 1619 - Funkcionisanje demokratskih institucija u Evropi i progres u parlamentima u monitoring proceduri. Tačka 548 kaže, pošto je ovo na engleskom, ja ću do da parafraziram, odnosno da prevedem – zakon u našoj zemlji, u Srbiji i Crnoj Gori, poznaje takav izbor narodnih predstavnika da je moguće da se po održanim parlamentarnim izborima promeni redosled onih od 1 do 250 koje politička stranka kandiduje. Kao da nam daju packe, u tom smislu, oni kažu u ovom poslednjem stavu ove tačke – to može u neku ruku (to prigovaraju nama, Rumuniji i Ruskoj Federaciji) da zbuni birače, jer navodno se gubi na suštini onoga za šta su birači glasali. To nije tačno. Ako se birači zbunjuju, zbunjuju se ovim što se radi u Narodnoj skupštini Republike Srbije, pravljenjem fantomskih poslaničkih grupa, jer birači su znali za koga glasaju. Imali su izborne liste, imali su kandidate i naša lista se zvala SRS - dr Vojislav Šešelj, broj 1. Tako je izgledao glasački listić - dr Vojislav Šešelj. Svaki birač u Srbiji koji je izlazio i toga dana zaokruživao, zaokruživao je ime stranke i broj 1 -dr Vojislav Šešelj. Ako se neko zbunjuje i ako se krše osnovi parlamentarne demokratije, što oni ovde prigovaraju, jer konstatuju da je takav zakon i zakon mora da se poštuje, onda se krši ovaj član 102. Ustava, odnosno njegov drugi stav. Zbog toga akt nije pripremljen u skladu sa Ustavom, zato što se u njegovom drugom stavu kaže da je poslanik slobodan da svojom voljom stavi na raspolaganje neopozivo ostavkom, odnosno ugovorom političkoj stranci mandat na raspolaganje, što je odmetnička grupa Tomislava Nikolića i uradila... (Predsedavajuća: Tri minuta i trideset sekundi.) ... ali on je lopov, ukrao je ostavke. Prema tome, uklapa se u ove stavove iz Saveta Evrope da se... ovaj naš stav i to što osporavamo izbor delegacija; samo priznaju političke stranke koje su izašle na izbore i kandidovale svoje predstavnike. Hvala.
Reč ima narodni poslanik Slobodan Maraš. Želi da govori o povredi Poslovnika i dobija reč na osnovu člana 100. stav 1.
Poštovano predsedništvo, dame i gospodo narodni poslanici, javio sam se zbog povrede dva člana našeg poslovnika: člana 100. stav 3, i tu povredu ste učinili vi, potpredsednice Čomić, nakon obraćanja narodnog poslanika gospodina Paje Momčilova. Vi ste, nakon toga, minut i 20 sekundi njemu objašnjavali da je govorio duže od tri minuta, da bi vi striktno poštujući Poslovnik trebalo njega da kaznite; to ste minut i 20 sekundi non-stop okretali. Tražio sam od stručnih službi stenogram i kasnije ću biti slobodan da vam ga pročitam, da ne bi bilo neke zabune. To je sve u kontekstu one moje priče da vi svesno odugovlačite i rastežete rad u ovoj skupštini, ali postoji povreda člana 100. stav 3. (molim vas da mi vreme ne ide dok budem citirao): "Predsednik Narodne skupštine je dužan da nakon reklamiranja Poslovnika da objašnjenje." Kad ste se vi obraćali gospodinu Paji Momčilovu niste mu davali objašnjenje vezano za njegovu reklamaciju Poslovnika, nego ste objašnjavali zbog čega ne primenjujete striktno Poslovnik. Smatram da ste prekršili Poslovnik, podvlačim, član 100. stav 3, i molim da se u danu za glasanje glasa o tome. Takođe, član 85. stav 1: "Sednice Narodne skupštine na kojima se vodi rasprava o predlozima zakona, plana razvoja, prostornog plana, budžeta, završnog računa, poslovnika, deklaracija, rezolucija, preporuka, odluka, zaključaka i autentičnih tumačenja akata koje donosi Narodna skupština održavaju se utorkom, sredom i četvrtkom u vremenu od 10.00 do 18.00 časova." Podsećam vas da je prva tačka dnevnog reda predlog odluke. Gospođo Čomić, danas smo počeli da radimo u 13.00 časova i, u skladu sa ovom povredom člana 85, molim vas da mi, u skladu sa čl. 225. i 226, kao trenutno predsedavajuća kažete od koliko časova ćemo sutra raditi. Interesuje me da li ćemo svaki put kada je direktan prenos nekog sportskog događaja, iako ne nastupaju naši predstavnici, odgađati rad, odnosno neće se odvijati rad u skupštinskoj sali. Taj isti prenos zbog kog je danas odložen rad Skupštine do 13.00 časova, ako dobro pretpostavljam da je zbog toga, mogao je da se prati na još dva televizijska kanala. Nemam ništa protiv da nekome odgovara da direktor Javnog servisa određuje radno vreme Skupštine, ali postoji mogućnost da se i u odloženom prenosu emituje. U pitanju su bila tri časa. Ukoliko smo juče bili prinuđeni da zbog nekih koji su nekad bili srpski državljani, pa nakon toga reprezentacije Srbije itd. odložimo i skratimo radno vreme, protiv čega su predstavnici LDP-a, odnosno nisu bili saglasni sa tim, molim da mi sada odgovorite od koliko časova ćemo sutra raditi, da li je to u skladu sa Poslovnikom, da li postoji neki dogovor da sutra radimo od 13.00 časova? Ako ne postoji, molim vas da pozovete, u skladu sa članom 98. stav 2, šefove poslaničkih grupa da utvrdimo kako ćemo raditi sutra. Da li je razlog taj što treba da se ovo odgodi do petka, problem sam reši od sebe, što je nemoguće. Molim vas da mi kažete u narednih nekoliko minuta da li postoji dogovor od koliko časova sutra radimo. Hvala vam.
Narodni poslaniče, nisam povredila nijedan od članova Poslovnika u svojoj obavezi prema narodnim poslanicima koji traže i dobijaju reč da govore o povredama Poslovnika. Što se radnog vremena tiče, juče je bio sastanak predsednika, odnosno predstavnika poslaničkih grupa na kome je postignut dogovor o jučerašnjem radu. Dogovor sa predstavnicima postoji zato da bi predstavnici ili predsednici obavestili članove svoje poslaničke grupe šta je na tom sastanku bilo. Predstavnik vaše poslaničke grupe je bio na tom sastanku i možete da dobijete sve detalje o razlozima zašto je juče Skupština radila od 12.00 do 15.20. Za sutra smo dobili raspored obaveza koje RTS ima, preuzetih ugovorima, u koje mi ne ulazimo, ali će predsednici poslaničkih grupa odlučivati o tome, kao što su odlučili i juče, da li će raditi dok nema prenosa, da li će se saglasiti sa odloženim prenosom, da li će uopšte raditi, da li će raditi od 10.00 ili 13.00. Dakle, predsednici poslaničkih grupa odlučuju o tome, uz saglasnost predsednika, odnosno predsedavajućeg, kada će početi sednica i dokle će trajati. Narodni poslanik dobacuje - kada će odlučiti? Kada sazovem kratak sastanak i održim konsultacije sa predsednicima poslaničkih grupa. Za sada ovde sedim i vodim sednicu, dok ne vidimo u kom trenutku u raspravi ćemo biti u 18.00 časova, da bismo znali šta možemo još danas u toku radnog dana da uradimo. Sve drugo što ste dali kao opasku jednostavno nije istina. Iako vam ne treba Poslovnik, možda vam je dokaz da niko zadovoljniji od mene lično ne bi bio da je ova rasprava završena za onoliko vremena koliko je trebalo, jer sedim ovde i pokušavam da vodim sednicu u skladu sa članom 27, danas od 13.00 časova i juče od 12.00 do 15.20, i u ponedeljak ceo dan. Dakle, sasvim sigurno se borim da dnevni red bude okončan na vreme, ali je sve ovo što se dešava pravo narodnih poslanika na korišćenje kapaciteta njihovih prava i dužnosti iz Poslovnika Narodne skupštine. Reč ima narodni poslanik Miloš Aligrudić. Želi da govori o povredi Poslovnika i dobija reč na osnovu člana 100. stav 1.
Mrsko mi je da se javim, ali moram. Kada smo već govorili, maločas, o vođenju sednice ne može da ne zapadne za oči onima koji ovo posmatraju da je zapravo sve ovo gubljenje vremena, tu se možda mnogi od nas mogu složiti, i to dvostruko gubljenje vremena. Ne samo dvostruko gubljenje vremena, nego dvostruka šteta. Prvo, ovde uprazno hodamo dva-tri dana zato što postoji nerešen problem, i to je očigledno, kada je reč o nekim odnosima u samoj skupštini i kada je reč o osporavanju mandata. Nema Administrativnog odbora, ne rešava se po nekim podnetim dokumentima i aktima koji su ovde u Narodnoj skupštini. Izgleda da nema nikakvog dogovora u tom pogledu. Kad govorim o dogovoru ne mislim samo na dogovor neke dve političke stranke, nego mislim na jedan širi dogovor, ali se ni za taj širi dogovor ne postavljaju nikakvi preduslovi, niti se pojavljuju, zato što nema ni nekog užeg dogovora o tome. Unapred se zna da će ako se sastavi ovakav dnevni red, sa ovakvim tačkama u kojima se nalaze personalna rešenja, doći do ovakve situacije. Onda se taj dnevni red forsira pred zasedanje Parlamentarne skupštine Saveta Evrope, na kojoj imamo ono što je od našeg interesa, za razliku od onih koji tvrde kako bi opravdali naš neodlazak. Onda se u tom čitavom ciklusu međusobnog inaćenja pojavljuje ono što je najgore od svega, a to je inaćenje vlasti, vladajuće koalicije, onih koji se legitimišu sa više od 126 mandata da bi vodili Skupštinu, tako što tvrde - dobro, onda neće ići niko, pa se onda tamo propušta prilika da Srbija reaguje na odgovarajuće stvari. Ovde se ne završava posao tokom čitave nedelje i to tako ide u krug. Kada vam neko da primedbu, gospođo predsedavajuća, da nešto nije u redu u načinu vođenja sednice i kada je reč o tome koliko se vremena gubi, ne osporavam vama vaše pravo, ne daj Bože, da odgovorite, jer je to vaša poslovnička obaveza, na primedbe koje su iznete, ali odgovarati po tri ili četiri minuta na iznetu primedbu prosto govori o tome da vi to ili radite namerno ili ne umete drugačije. Šta god da je, kada se to sabere ubeđen sam da u toku radnog dana najmanje jedna petina izgubljenog vremena danas otpada na vaše odgovore koje ste dali narodnim poslanicima. Odgovorili ste na primedbe gospodina Maraša o raznim stvarima, kada je reč o radnom vremenu i tome kako je postignut ili nije postignut dogovor sa šefovima poslaničkih klubova i njihovim predstavnicima, a na glavnu primedbu koja je izrečena odgovorili ste paušalno - prosto to nije tačno. Za ostale primedbe bilo vam je potrebno preko tri minuta, gledao sam na sat koji nije bio isključen. Dakle, prosto neverovatno. Ljudi, apelujem na vas, apelujem na sve, da se razumemo, ne samo na jednu stranu, ali moram da apelujem više na onu stranu koja je preuzela odgovornost svojom skupštinskom većinom, da se nešto što je ogroman blam za Skupštinu Srbije i veliki cirkus u jednom trenutku prekine. Demokratska stranka Srbije se, ovim završavam, nije javljala za reč po Poslovniku mnogo, možda smo jednom danas u toku dana to uradili... (Predsedavajuća: Tri minuta i trideset sekundi.) Završavam. Hteli smo time da damo doprinos i da ne budemo neko ko će na bilo koji način vršiti opstrukciju ovakve sednice, ali očigledno je da nije poenta u tome. Poenta je u nečemu drugom. Postoji prethodni problem koji se mora rešiti. Nema tog poslovnika koji će rešiti politički problem koji ovde postoji. Izvolite to izvršite i uradite.
Tri minuta i pedeset pet sekundi. Narodni poslaniče, niste naveli član Poslovnika koji je povređen. O vremenu koje trošim na odgovore mogu da vam kažem: što manje izrečenih povreda bez osnova, to manje vremena koje trošim na objašnjenja. Vrlo jednostavno. Što se mene tiče, ova sednica je mogla da bude završena u prošli četvrtak. Narodni poslanik Dragan Todorović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se po članu 104, povodom izlaganja gospodina Aligrudića. Ne mislim da je on u bilo kakvom lošem kontekstu izneo situaciju kada je u pitanju SRS; mislim da je samo konstatovao situaciju, ali zbog građana Srbije i zbog poslanika moram neke stvari da razjasnim. Dobro je što je gospodin Miloš Aligrudić pomenuo pitanje Administrativnog odbora. Gospodin Aligrudić i svi šefovi poslaničkih grupa koliko do juče su nam postavljali pitanje – kada će ostavke trojice poslanika stići u Administrativni odbor? Zašto ne podnesete ostavke nego koristite govornicu Skupštine Republike Srbije, kada je najjednostavnije da to uradite onako kako propisuje Poslovnik? Mislim da nema nijednog poslanika u Skupštini Srbije koji bi pomislio da bismo mi napravili ponovo takvu glupost da ostavke damo čoveku koji je već uzeo, koji je, vidite, sklon zaboravljanju, uzme nešto pa zaboravi gde je. Objektivno, očekivali smo da će DS voditi računa o dogovorima koji su postignuti prilikom konstituisanja Skupštine Republike Srbije i kada je Administrativni odbor bio dat SRS-u kao najvećoj opozicionoj stranci, što je neka tradicija koja postoji od 2004. godine. Međutim, vidite i sami šta se dešava. Nema nikakve razlike, kao da se apsolutno ništa nije desilo. Demokratska stranka ćuti. Sada se, normalno, postavlja jednostavno pitanje – zbog čega DS to radi? Da li je to u interesu DS? Mi možemo da ovde raspravljamo o motivima, da govorimo o nekim stvarima vezanim za probleme unutar DS, za ogromne probleme u kojima se nalazi vladajuća većina i probleme unutar vladajuće većine. Najbolji dokaz za to su amandmani vezani za poreze i akcize, posebno vezane za duvan. To su stvari koje i građanima Srbije i nama govore da, zahvaljujući većini koju imaju, zloupotrebljavaju Skupštinu Srbije tako što na neki način produžavaju ovu potpuno nelegalnu situaciju vezanu za otimačinu mandata SRS, a i za niz problema u kojima se država nalazi, a o kojima ću govoriti nakon drugog javljanja po Poslovniku, pošto mi je isteklo vreme. Hvala vam veliko.
Reč ima narodni poslanik Paja Momčilov. Želi da govori o povredi Poslovnika i dobija reč na osnovu člana 100. stav 1. Narodni poslanik Miroslav Markićević. Izvinite, sada nam je zamenik sekretara saopštio. Želi da govori o povredi Poslovnika i dobija reč na osnovu člana 100. stav 1, a zbog našeg dogovora da predsednici i zamenici poslaničkih grupa imaju prednost. Izvinite.
Poštovana potpredsednice, kolege narodni poslanici, poštovani građani Srbije, reklamiram, iako se nekima ta reč ne sviđa, povredu Poslovnika, član 226. U stvari, želim da vas pitam i da dobijem informaciju, kao narodni poslanik, o budućem toku ove sednice i budućim sednicama. Pošto ste pomenuli jučerašnje konsultacije, na kojima sam ja učestvovao, gospođo potpredsednice, u ime Nove Srbije, radi građana i radi svih kolega poslanika koji možda nisu obavešteni želim da preciziram šta smo se mi dogovorili na tim konsultacijama. Prvo, bilo bi korektno da kažete da ste od RTS-a dobili telegram ili obaveštenje da nisu bili u mogućnosti da juče prenose sednicu u vreme rada Skupštine, dakle, od 10.00 časova, i da ste to obaveštenje dobili, po onome kako ste vi nama saopštili, u 10.06 časova. Ponavljam, u 10.06 časova, dakle ni sat pre početka sednice. Šta hoću da kažem ovim? Danas smo radili od 13.00 časova, mimo konsultacija sa šefovima poslaničkih grupa, to je vaša odluka. Mi nismo znali da ćemo danas raditi od 13.00 časova, ne znamo i nismo sigurni kada ćemo sutra da radimo. Šta je moj komentar i šta je moje pitanje na sve ovo? Poštovani građani Srbije, kada je vladao DOS, na jednoj sednici DOS-a sam zamenjivao predsednika Nove Srbije gospodina Velimira Ilića; tada je postojala namera da se "na mala vrata" izmisli ponovo koaksijalni kabl. Bio je prisutan i pokojni premijer Zoran Đinđić, bio je prisutan i lider jedne stranke koji trenutno nije ovde i zato neću da ga pominjem. Plan da se ukinu prenosi sednica Narodne skupštine bio je takav da – to je otvoreno rečeno na tom sastanku, za ove reči koje ovde izgovaram pred vama spreman sam da idem na poligraf – neko iz RTS-a kaže da ne postoje tehničke mogućnosti. Ja čitam da su sada sklopljeni ugovori, da su tu reklamni minuti iznajmljeni, tako da meni sve ovo liči da neko pokušava da na jedan perfidan i lukav način, prikazujući Narodnu skupštinu i narodne poslanike kao da oni ne rade ništa, pokaže da oni i ne treba da budu na televiziji, građani ne treba da slušaju šta se radi u Skupštini, pošto su oni ovako neodgovorni. Ja tvrdim da je neodgovorna vladajuća koalicija, koja uopšte nema plan i program rada ove skupštine, niti šta će da se desi za dva sata ili za dva dana. Očigledno je da vi nemate dogovor sa SRS-om o načinu utvrđivanja i sastavu delegacija Skupštine Srbije za Savet Evrope i to treba pošteno da kažete, da više ne gubimo ugled pred građanima Srbije, neki više, neki manje. Neki su zaista krivi i odgovorni za rad ove skupštine, a neki, koji su spremni da rade, za to nisu odgovorni. Da vas podsetim da stotine građana danas na kiši stoji pred ovim domom, pred Narodnom skupštinom, pred Vladom i da niko neće da ih primi osim opozicionih poslanika. Da li se svesno i namerno urušava ugled ove skupštine? (Predsedavajuća: Tri minuta i trideset sekundi.) Da li neko hoće da kaže da ovoj zemlji nije potrebna uopšte Narodna skupština, nije joj potrebna Vlada, nisu potrebni ministri? Da li je potreban samo jedan čovek koji će da vlada ovom državom? Da li je to poruka koju vi hoćete da date građanima Srbije? Mislim da je to veoma opasno, da smo takvu koncentraciju moći i vlasti imali prilike da gledamo u poslednjim godinama prošlog veka i mislim da ne treba ... (Predsedavajuća: Četiri minuta.) ... ove građane niti ikoga od vas da podsećam kako se to završilo. Da li je moguće da de fakto Javni servis upravlja tokom ove skupštine, odnosno radnim vremenom Narodne skupštine? Da li vi to hoćete nama da kažete? Da se građanima smuče poslanici i ova Narodna skupština, pošto imamo centralizovane javne medije, mahom iz Beograda, gde njihove centralne informativne emisije ... (Predsedavajuća: Četiri minuta i trideset sekundi.) ... završavam, gospođo potpredsednice, da se drugi put ne javljam, liče na pozdrave, želje i čestitke vladajuće strukture, Vlade i predsednika Republike. Da li vi hoćete ovakvim načinom vođenja Skupštine da sprečite poslanike opozicije da za ovom govornicom iznose realne probleme građana Srbije i da se mi, ja se nadam, još uvek zajedno svi vratimo običnim građanima, realnim problemima koji njih tište, a ne da ovde glumimo da Narodna skupština radi, da se neko javlja po povredama Poslovnika, da niko ne odgovara ... (Predsedavajuća: Pet minuta.) ... za tako nešto. Zbog toga je sa ove strane prisutna većina opozicionih poslanika, a sa druge strane, gde su pripadnici vladajuće koalicije, ima tek desetak ili dvadesetak narodnih poslanika. Možda vi znate šta se iza ovoga krije, možda i oni znaju i zato ovde ne prisustvuju. Bio bi red, gospođo potpredsednice, još jednom se izvinjavam što sam debelo prekoračio vreme, izvinjavam se i vama i građanima koji gledaju, da date jedno suvislo objašnjenje za sve ovo što se događa danas u Narodnoj skupštini Republike Srbije. Hvala vam.
Smatram da niko nema prava da prenosi tok sastanka sa predstavnicima poslaničkih grupa bez zajedničkog dogovora, samo odluke. Naše odluke juče su bile da će Skupština raditi od 12.00 do 15.20 časova i da nemamo zajedničku konsenzusnu odluku da radimo sa odloženim prenosima i kada nema direktnih prenosa. To su odluke predsednika, odnosno ovlašćenih predstavnika poslaničkih grupa na sastanku sa mnom. Još jedan sastanak će biti, da završimo dogovor za sutra. Dakle, o radu Skupštine odlučivaće predsednici, odnosno predstavnici poslaničkih grupa zajedno sa predsednicom ili potpredsednicima Skupštine. Narodni poslanik Dragan Todorović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se po članovima 225. i 226. Da ne bih zaboravio, jer su podaci takvi da objektivno mogu da dođem u situaciju da zaboravim kome treba da postavim pitanje, pitanje postavljam guverneru Radovanu Jelašiću, ministru finansija, predsedniku Vlade, a posebno me interesuje mogućnost da se oglasi i Boris Tadić. Imao sam prilike da dođem do raznoraznih informacija, ali ovo što ću vam reći na najbolji način će pokazati razloge zbog kojih se sve ovo dešava i u Srbiji i u Skupštini Srbije. Ovo je najbolji dokaz da vladajuća većina ne samo da nema nikakvo rešenje za probleme, nego da ovo koristi na način koji odgovara i grupno i pojedinačno njihovim članovima koje su dobro udomili i koji nemilice, prosto zverski, pljačkaju gde god mogu i koliko god mogu. Kaže: "Pre šest godina prilikom preuzimanja Komercijalne banke od strane G17 na čelo menadžmenta su došli Dinkićevi ljudi. Za predsednika banke postavljen je anonimni čovek u bankarskom životu Ivica Smolić. Po preuzimanju banke sva srpska obeležja sklanjaju u podrum, pa čak i 'Belog anđela'. Ukinuo je slavu Komercijalne banke Svetog Jovana, koju je banka slavila skoro 25 godina. U banci od tog momenta kreće nemilosrdna pljačka. Cilj ovog pisma je", kaže, "da vas upozorim na činjenicu da Ivica Smolić ima mesečnu platu od 25.000 evra." Pogledajte koliko ljudi ispred Skupštine Srbije protestuje zato što im je oteta imovina. Zamenik Santovac ima 17.500 evra, ljudi moji! "U menadžmentu banke, koji broji pet-šest ljudi, niko nema platu ispod 10.000 evra plus premije koje iznose i po 300.000 evra na nivou godine. Ceo menadžment ima ugovor u slučaju smene ili gubitka posla kojim im je obezbeđen iznos u visini poslednjeg ličnog dohotka u naredne četiri godine, koliko bi im trajao mandat." Ovo je dokaz šta radi DS, šta rade vladajuće stranke, posebno G17 plus, jer pljačkate na jednoj strani, a oni na drugoj. Ako ne radite to, kako možete da tolerišete ovakav kriminal, ljudi moji, da u državi Srbiji neko ima 25.000 evra? Pa da li ima normalnog čoveka koji ovo može da shvati i sa ovim da se pomiri? Optužujete SRS za opstrukciju, tvrdite da nećemo da radimo? Ne, sve vi proizvodite, samo da bi se ovakvi i ko zna kakvi još problemi prikrili, da se nijedna afera koja izađe na videlo ne razreši nego da je prekrije nova. (Predsedavajuća: Govorite tri minuta i trideset sekundi.) Izvinjavam se, znam da sam produžio, ali samo da vas obavestim, sećate se Aerodroma "Nikola Tesla". Koliko nam je trebalo da se uvede budžetska inspekcija? Pre 20 dana budžetska inspekcija je završila rad. Gde je izveštaj? Ćuti se. Znate li kolike su plate još uvek na Aerodromu "Nikola Tesla", koliko ima zamenik i pojedinci? Imaćete prilike da sutra dobijete i te informacije, pa ćete shvatiti da sa vama Srbija ne može da očekuje ništa sem propasti. Zato mora vlast da se menja.
Reč ima narodni poslanik Paja Momčilov, želi da govori o povredi Poslovnika. Narodni poslanik Paja Momčilov odustaje od reči. Narodni poslanik Nikola Savić želi da govori o povredi Poslovnika. (Nije prisutan.) Narodni poslanik Tomislav Ljubenović želi da govori o povredi Poslovnika. (Odustaje od reči.) Narodni poslanik Srboljub Živanović želi da govori o povredi Poslovnika. (Odustaje od reči.) Narodni poslanik Sreto Perić želi da govori o povredi Poslovnika. (Odustaje od reči.) Narodni poslanici Zoran Popović, Marina Raguš, Radiša Ilić odustaju da govore o povredi Poslovnika. Po redosledu prijavljenih narodnih poslanika reč ima narodni poslanik Vladan Jeremić.
Dame i gospodo narodni poslanici, poštovani građani Srbije, rasprava koja je u prethodna dva dana i danas vođena u parlamentu kao uvertira razmatranja Predloga odluke o utvrđivanju sastava stalnih delegacija Narodne skupštine Republike Srbije u međunarodnim parlamentarnim institucijama predstavlja, to se sada očigledno pokazalo i dokazalo, potvrdu još jednog pokušaja vladajuće većine, tačnije DS, da uruši legitimitet i kredibilitet najvišeg zakonodavnog republičkog tela. Ne samo to, već je i jasno izražena i prisutna intencija režima da ne želi, odnosno neće da ispoštuje ni Poslovnik Narodne skupštine Republike Srbije, niti zakone, niti Ustav države Srbije. Koleginice i kolege narodni poslanici, i vi i javnost mogli ste tokom ova dva i po dana da čujete obilje argumentacije za ovakvu moju konstataciju. Veoma decidno je definisano na koji način i po kom principu se određuju, odnosno formiraju sastavi delegacija koje zastupaju interese Srbije u međunarodnim parlamentarnim institucijama. Ovoga puta neću ponavljati stavove koji su se mogli čuti za skupštinskom govornicom, a vezano, primera radi, za legitimitet naše delegacije. Tu smo imali prilike da vidimo i viđenje Parlamentarne skupštine Saveta Evrope i njihovom verifikacijom mandata sve je rečeno. Neću da pominjem ni član 239. Poslovnika o radu Narodne skupštine Republike Srbije jer je i tu jasno definisano da političke stranke, a ne poslanički klubovi, delegiraju svoje predstavnike. Neću da govorim ni o tome da bi Srbiju, koja žuri i žudi za evropskim integracijama, trebalo ipak da povedu ljudi sa znatno manje godina, a znatno više entuzijazma. Naravno, neću da govorim o tome da je na Šaperovom medijskom nebu već unapred rezervisana uloga isključivog krivca za SRS, naravno. Ako zanemarimo ovo do sad izrečeno, za nešto za šta je protraćeno osam meseci vremena krivi su srpski radikali, baš kao što su bili krivi za skoro dvomesečno kašnjenje Predloga budžeta. Krivi smo i što je danas, 28. januara, moguć sneg u Beogradu. Naši predstavnici u Vladi krivi su za sve teži socijalni položaj građana, za talas poskupljenja koji nas je zapljusnuo, za približavanje evra magičnoj granici od 100, krivi smo i što će pet miliona građana od marta očekivati po hiljadu evra za besplatne akcije, a neće ih dobiti. Krivi smo i za bezobrazno visoke plate, malopre ste čuli, partijskih činovnika u javnim preduzećima, upravnim odborima itd. Najviše smo, izgleda, krivi zbog toga što uporno insistiramo na doslednom poštovanju Ustava i zakona države Srbije. Sve ovo bi nam se još i nekako moglo oprostiti, ali ovo poslednje, izgleda, nikako. Demokratija u Srbiji, to smo čuli pre neki dan, ima specifičnu definiciju – broj koji omogućava većinu. Izgleda da je to snažniji argument i od, recimo, izborne volje građana, a da ne pominjemo Ustav ili prateće zakone. Zahvaljujući takvom poimanju demokratije naš parlament je jedini u civilizovanom demokratskom svetu gde je moguće da političke stranke bez učešća na izborima dođu do mandata, formiraju tek potom poslanički klub i stranku i onda, kao najveći protivnici režima, iskoriste sve raspoloživo vreme u medijima, koga imaju na pretek, kako bi građanima plasirali tužne životne ispovesti ili pak ozbiljne socijalno-političke teme o ideologiji, socijalnoj pravdi, moralnosti i slično. Naravno, osnovni uzrok našeg neslaganja sa nečim što bi trebalo da bude običan korak u parlamentarnoj tekovini predstavlja činjenica da DS pokušava da pruži legitimitet jednoj krajnje nelegitimnoj i protivustavnoj pojavi. Dok ne utvrdimo kada je kopredsednik naprednjaka govorio neistine, nekad ili sada, moram da podsetim javnost na jedan slučaj u skorijoj prošlosti parlamentarnog života u Srbiji, kada je moj sugrađanin Živadin Dika Lekić pronašao svoju ideologiju. Tada je neko izjavljivao sledeće: smeće je za kantu; mandat pripada stranci, a ne pojedincu, pa zar će ako poslanik umre pripasti njegovom sinu; Ustav mora da se poštuje; ne mogu stranke koje ne učestvuju na izborima da budu parlamentarne; ako je stranka osvojila 82 mandata, toliko mora imati u svakom trenutku; neka razmišlja zbog zakletve date pred Bogom itd. Moram da priznam, skoro četiri godine kasnije, da je tada bio apsolutno u pravu onaj čije su ovo reči bile. Međutim, proevropsko evoluiranje je stvarno čudo. Dame i gospodo narodni poslanici, predstavnici vlasti, krajnje je vreme da prestanete sa kršenjem Ustava. Srbija je tako sve dalja od pravno utemeljene države, a samim tim i od vašeg sna - Evropske unije. Kako ne bismo došli u situaciju da i zahtev udruženja Indijanaca za parlamentarnom zastupljenošću bude legitiman, kako bismo mogli da se uhvatimo u koštac sa nagomilanim problemima, kako bismo radnicima omogućili ostanak na radnim mestima, kako bismo imali snage da se diplomatskim sredstvima suprotstavimo Euleksu, kako ne bismo dozvolili da Srbija bude tajkunska zemlja, prvi i najvažniji korak neka bude poštovanje zakona i Ustava države u kojoj živimo. Da ne zaboravim, mislim da gospodin koga sam malopre pominjao, Tomislav Nikolić, ipak sada govori neistine, ali problem je u onoj staroj narodnoj "Ko jednom slaže, uvek će to činiti". Hvala.
Reč ima narodni poslanik Zoran Krasić. Vreme na raspolaganju poslaničkoj grupi SRS je 23 minuta. S obzirom na to da to znači da je ovo tačka dnevnog reda sa kojom ćemo završiti rad, molim predsednike ili predstavnike poslaničkih grupa da održe sastanak i dogovore se o početku rada sednice sutra, da bi narodni poslanik mogao da završi svoje izlaganje. Ako hoćete, mogu sada da dam pauzu od 30 minuta, pa da održim sastanak sa predsednicima, odnosno predstavnicima poslaničkih grupa. Jedno od ta dva rešenja imate. Molim vas, pošto je on poslednji prijavljeni govornik i time završavamo rad za danas, jer će očigledno rasprava o delegacijama za parlamentarne institucije biti u 18.00 časova na dnevnom redu, molim predstavnike ili predsednike poslaničkih grupa da se sastanu u sali na prvom spratu da bismo mogli da saopštimo Skupštini vreme početka sutrašnjeg rada. Ako ja ustanem odavde, onda Skupština ima pauzu i sve se pomera za pola sata. Molim predsednike ili predstavnike poslaničkih grupa da za pet minuta, dakle u 17.55 časova, održimo konsultacije u sali na prvom spratu, a narodnu poslanicu Juditu Popović molim da preuzme predsedavanje. Izvolite, narodni poslaniče, imate pravo na reč.
Gospođo Čomić, mislim da je vrlo važno da vi budete prisutni dok ja pričam. Mislim da je neophodno da vi budete tu zato što očigledno imate političku moć u sali Narodne skupštine i mislim da vi možete da prekratite ovo što je predmet današnje rasprave ili rasprave tokom ovih nekoliko dana. Ako vi nećete, gospođo Kolundžija, nećete da se uvredite ako više puta pomenem vaše ime, jer očigledno ste vi ovde sada predstavnik parlamentarne većine i nečega što predstavlja političku moć u Srbiji, te ako vas budem više puta imenom prozvao nemojte to da shvatite lično, nego kao moj apel da uzmete u razmatranje argumentaciju koju ću u nastavku da iznesem. Znači, pošto ja hoću sad da rezimiram ovu raspravu, građanima bi moralo jednostavno da bude jasno da je ono što je svakom normalnom čoveku apsolutno jasno postalo sporno za predstavnike većine u Narodnoj skupštini. Da krenem redom. Dana 11. maja 2008. godine održani su izbori. Nema potrebe da dobacujete, tim pre što to nije interesantno, nije ni doskočica, ni šala, ni nešto inteligentno. Znači, 11. maja su održani izbori. Na izborima su građani Republike Srbije glasali za izborne liste. Postojala je izborna lista SRS - dr Vojislav Šešelj, prvi na listi dr Vojislav Šešelj. Na osnovu sprovedenih izbora izvršena je raspodela 250 mandata i izborna lista SRS - dr Vojislav Šešelj dobila je 78 mandata. Ti mandati su verifikovani. Kako? Tako što je Republička izborna komisija, kad je dobila spisak predstavnika naše izborne liste, napravila uverenja za 78 narodnih poslanika koji su izabrani sa izborne liste SRS - dr Vojislav Šešelj. Tih 78 uverenja sa tim sadržajem postoje, nalaze se u arhivi Narodne skupštine, jer je na bazi saglasnosti tih uverenja sa izveštajem RIK-a 11. juna 2008. godine u onoj zgradi izvršena verifikacija mandata svih narodnih poslanika i izvršen je čin konstituisanja Narodne skupštine. Formirane su poslaničke grupe. Način kako se formiraju poslaničke grupe u skladu sa Poslovnikom Narodne skupštine jeste da svi oni koji su članovi jedne političke stranke formiraju poslaničku grupu, i to je praksa, Poslovnik ne dozvoljava da poslanici iz jedne političke stranke imaju dve, tri ili više poslaničkih grupa. Moram, radi istinitog obaveštavanja javnosti, da kažem da je u prošlom sazivu bilo neznatnog odstupanja. Mislim da je jedna od ovih mađarskih stranaka dala jednog poslanika, te je tako gospodin Čanak imao poslaničku grupu od pet, pošto je minimum pet. Pre nekoliko dana gospođa Čomić je rekla da politička stranka može da ima samo jednu poslaničku grupu, ne može da ima više, jer onda bi to bila svojevrsna zloupotreba Poslovnika. Ako bi politička stranka imala dve ili tri, onda to nije svrha. Poslaničke grupe su tehničko sredstvo rada u Narodnoj skupštini. One nisu institucija. Moram da vam skrenem pažnju, Zakon o finansiranju političkih stranaka propisuje da one političke stranke koje su zastupljene sa poslanicima u Narodnoj skupštini imaju pravo na deo sredstava srazmerno broju poslanika. Po tom osnovu, SRS svakog meseca dobija odgovarajuću količinu novca, to su tzv. javni izvori, za 78 poslanika. U svim dokumentima Narodne skupštine vodi se i dan-danas da SRS ima 78 poslanika i to ne može da se promeni, jer ako bi to neko danas promenio on bi praktično promenio izveštaj RIK-a, a to je završena stvar. Ta situacija je potpuno jasna. Taj problem oko mandata postoji. Nastao je praktično od petog ili šestog septembra 2008. godine. Navodno, zbog jednog amandmana neko je podneo ostavku, a posle nekoliko dana je izašao ovde i rekao – ja sam napravio svoju poslaničku grupu. I dan-danas se i u dokumentima Saveta Evrope i u dokumentima Narodne skupštine tih 20 lica vode kao članovi SRS. Sada vi ovakvim odnosom povodom ove tačke dnevnog reda mene ubeđujete da je Tomislav Nikolić član SRS. Mene ne možete da ubedite, ne možete da ubedite ni javnost, ali ne možete da ubedite ni Tomislava Nikolića, a vi upravo to pokušavate, jer želite da postignete neki cilj. Bilo je govora od strane gospođe Kolundžije, kao predstavnika većine u Narodnoj skupštini – pokrenite postupak u skladu sa propisima. Mi smo to uradili. Podneli smo dokumentaciju za tri narodna poslanika. Šta želimo? Želimo da se konstatuje da je njima prestao mandat u smislu člana 88. stav 1. tačka 2) Zakona o izboru narodnih poslanika. Kako? Podnošenjem ostavke. Administrativni odbor ne zaseda i neće još dugo da zaseda, jer oni računaju da su ovako ostvarili neki svoj politički interes. Vi možete da imate politički interes, ali da bi se ostvario vaš politički interes ne sme da krši nijedan propis. Tu nastupa problem. Zašto su ubačene ove tačke dnevnog reda, ova prva tačka koja se odnosi na izbor, odnosno sastav naših parlamentarnih delegacija u međunarodnim organizacijama? Radi javnosti, na dnevnom redu je devet delegacija, gde mi imamo prisustvo. Mahom se radi o parlamentarnim skupštinama i našim delegacijama koje treba tamo da budu prisutne. Ja se ne vraćam na to kako je bilo kada je Mićunović samostalno vodio, kada je Predrag Marković samostalno vodio, ali 2007. godine, na sednici održanoj 13. juna 2007. godine, doneta je odluka. Evo, da uporedimo. Recimo, delegacija Parlamentarne skupštine OEBS-a: prvi član Suzana Grubješić, G17 plus, član - šef delegacije. Kako je to sada prikazano u novom predlogu odluke? Isto, delegacija Parlamentarne skupštine OEBS-a, poziv na iste članove Poslovnika, a to je član 239, piše sledeće: Suzana Grubješić, poslanička grupa G17 plus, član - šef delegacije. Znači, nešto što mora da bude identično 2007. je urađeno u skladu sa članom 239, predloženo 2009. godine, i vidimo razliku. Nekome je delovalo da sam se malo šalio sa gospođom Čomić. Ja sam rekao, tekst člana 239. Poslovnika Narodne skupštine podigao sam na font 18, računajući da svako to vidi. Naravno, ona je, onako retorički, to je njena sklonost i meni je to mnogo simpatično, moram to da vam kažem, rekla – nema povrede Poslovnika. Radi javnosti, ja moram da pročitam šta je napisano u tome. Ono što se primenjuje povodom ove tačke dnevnog reda je stav 2. Gospođo Nado Kolundžija, čitam zbog vas: "Predlog odluke o sastavu stalnih delegacija iz stava 1. ovog člana podnosi predsednik Narodne skupštine". Tačno je, Predlog ove odluke je podneo predsednik Narodne skupštine gospođa Slavica Đukić-Dejanović. Drugi uslov - u konsultaciji sa predsednicima poslaničkih grupa. Neću sada da tumačim zašto je jednina, zašto nije množina kada je u pitanju reč "konsultacija". Verovatno u nekom obliku saradnje konsultacija znači da se čuje mišljenje predstavnika poslaničke grupe. Da li je mišljenje predstavnika poslaničkih grupa obavezujuće? Nije. Povodom mnogih stvari se čuju različiti predlozi predsednika različitih poslaničkih grupa, pa kad bi sva ta mišljenja, međusobno kontradiktorna, bila obavezujuća, onda nikada predsednik Skupštine ne bi mogao da dođe do nekog svog predloga. Znači, i ta faza je urađena ili, da budem precizniji, rađena je kao dugotrajno trpno stanje šest-sedam meseci. Onda dolazimo, gospođo Nado Kolundžija, do glavne stvari. Ovo nema veze sa politikom, molim vas, kaže: "vodeći računa o proporcionalnoj zastupljenosti političkih stranaka". Kada smo tu, gospođo Nado, kod političkih stranaka, evo vam šta stoji koje su političke stranke u Narodnoj skupštini. Gospodine Vlahoviću, vi ste ekspert za kompjutere. Ovde nema političke stranke koja bi se skraćeno zvala SNS. Postoji i razlog, alibi, znate. Dana 11. maja, kada su bili izbori, nisu ni postojali, znate? Svi znaju da je ta grupa SNS, ta politička stranka osnovana oktobra meseca 2008. godine, 21. oktobra, "šuvarice", jeste. Koji je kapacitet, iz kog dela mi crpimo Predlog odluke? Iz onoga što je bio 11. jun 2008. godine. Samo da vas podsetim, vi ste, ne vi, ali u ono vreme Narodna skupština je raščistila sa Bogoljubom Karićem oko onih mandata onog momenta kada je on napravio političku stranku. Dok nije imao političku stranku to se nekako tolerisalo. Evo, vidim i neke ljude iz G17 plus. Da se setimo ona dva vaša poslanika. U uslovima kada Ustavom Republike Srbije... Znači, u Ustavu Republike Srbije iz 1990. godine ne možete naći reči "politička stranka". U Ustavu Republike Srbije iz 2006. godine na deset mesta stoji "politička stranka" kao ustavna kategorija, kao subjekt političkog života. Znači, nezavisno od ovoga što nas žulja, a to su oteti mandati, mi moramo da se borimo za mandate. Ko bi sutra glasao za nas, zašto, rekao bi – mi glasamo za vas, a vama neko može da krade. Ma ne dozvoljavamo krađu, je l' vam jasno? Pokrenuli smo dva krivična postupka, teraćemo do kraja dok se ovo ne završi, ali moramo i vas da obuhvatimo. Niste vi kolateralna šteta, vi ste idejni tvorac ovog koncepta, ne vi konkretno. Ja ću da vam kažem još nešto. Gospodin Todorović vam je rekao neke razloge, možda da se sakrije ko koliku platu ima itd. Ja mislim da je mnogo važniji razlog, znate? Ove igre, što ubacujete ovo, svesni toga da srpski radikali ne mogu da odustanu od toga. Pa ni vi ne biste odustali da vama neko otme mandate. Ne biste odustali. Kako? Đurišić to čuva u sefu, bre, uslovljava. Ako, ja to ne sporim. Vama su građani dali taj broj glasova, taj broj mandata na početku saziva, i na kraju saziva mora da bude taj broj mandata vaš. Samo da vam skrenem pažnju na jedno. Član 102. stav 2. Ustava Republike Srbije je potpuno jasan, gospođo Kolundžija, objasnite mlađanom Konstantinoviću. On je verovatno sada zaljubljen, priprema se za svadbu itd. ali mu objasnite. Objasnite mu, član 102. stav 2. Ustava Republike Srbije kaže da je narodni poslanik slobodan i da može svoj mandat neopozivo da stavi na raspolaganje političkoj stranci sa čije liste je izabran. (Nada Kolundžija, s mesta: U skladu sa?) Saslušajte me, gospođo Nado, znao sam da ćete to da me pitate. Ali, u skladu sa tim zakonom je 50 poslanika vladajuće koalicije promenjeno. U skladu sa kojim zakonom ste promenili poslanike? Sa Zakonom o izboru narodnih poslanika. Gospođo Nado, ja se ne razumem u slikarstvo, ja se ne razumem u neke stvari, ali malo se razumem u ova drvca. Ja sam i opštinskom javnom tužiocu dostavio ceo primer, ja se izvinjavam što ću da upotrebim ime i prezime, poslanika G17 Vidoja Petrovića, čija je ostavka konstatovana. On je napisao tamo nešto, sve je to dobro urađeno, ja imam pravno-tehničke zamerke. Srpska radikalna stranka je od svakog svog poslanika uzela neopozivu ostavku i izjavu kojom se, u smislu člana 102. stav 2, stavlja na raspolaganje mandat Srpskoj radikalnoj stranci, i to neopozivo. Neopozivo. Nemojte, nemojte taj razlog. Gospođo Nado, da vam objasnim nešto najdobronamernije. Vi ste nekoliko puta, čini mi se, u toku prekjučerašnje rasprave izašli ovde, pa ste rekli – raskol, rascep, cepanje, podela itd. u Srpskoj radikalnoj stranci. Prevario vas je taj ko vam je to rekao. Pazite, to je vaše pravo da pričate i ja vam to ne sporim, ali da vam sada objasnim zašto vas je neko prevario. Prevario vas je neko, jer postoje pravosnažne sudske presude. Odmah ću da vam kažem, na sledećoj tački dnevnog reda imaćemo tog Dejana Đurđevića. On i Oliver Antić su sastavljali neke tužbe za raskid ugovora na lokalnom nivou, znate ono, a sve je to palo u vodu. Znate šta su oni koristili kao argumentaciju – došlo je do faktičkog cepanja SRS. Pa, vi ste izbacili Čedomira Jovanovića iz Demokratske stranke, da li se pocepala Demokratska stranka? Bez veze je što pričam neko ime, nije bitno, da li se pocepala? Nije, nije se pocepala. Ali, mi imamo, gospođo Nado, pravosnažne sudske presude gde taj vaš argument - raskol, cepanje - ne postoji, apsolutno ne postoji. "Promenjene okolnosti", kao što je pisalo, pa znate šta, ova gospođa koja zastupa ove koji su tražili raskid, ona se jadnica stidi kada se pojavi u sudu. Kaže - neki ludaci sa fakulteta pisali ove tužbe za raskid ovih ugovora, pa ja neću da se brukam da istupam. Namlatiše se para ovi naši advokati, po 30.000 dinara za svaki predmet. Pa, 98% svih mandata u lokalu je vraćeno SRS na bazi sudskih odluka. Ostalo je, da kažem, nekoliko lokaliteta. Pitajte Milana Markovića, nemojte mene. Sada ću da se vratim na ovu tačku dnevnog reda. Slažem se, imaćemo ona tri mandata. Gospodin Senić je sinoć u emisiji bio u pravu. Rekao je da ovo mora principijelno da se reši. Kako ćemo da primenimo član 102. stav 2? Znači, tamo gde piše "zakon", postoji taj zakon, a to je postojeći Zakon o izboru narodnih poslanika. Naša dva papira koja su potpisali svi poslanici SRS jesu: neopoziva ostavka i izjava kojom se stavlja mandat Srpskoj radikalnoj stranci. Izjava - član 102. stav 2, ostavka - član 88. stav 1. tačka 2) Zakona o izboru narodnih poslanika. Gospođo Nado, sve je čisto. Samo da vam objasnim jednu stvar. Možda bih mogao i da shvatim ovu situaciju u kojoj se vi kao DS nalazite. Neću da ulazim u ono što je Todorović pričao: Vojvodina, Đilas, njega svi zaobilazite, Miki Rakić, bezbednosne službe itd. Smatram sledeće: da Boris Tadić ovo ne sme nama da vrati. Mislim da je njemu život ugrožen od ljudi iz inostranstva, jer ovaj pokušaj puča u SRS ima veze samo sa suđenjem Vojislavu Šešelju. Gorice, veruj mi, nema druge. Mora da se oslabi SRS da bi se osmislio način kako da se eliminiše i likvidira Vojislav Šešelj u Hagu. Boris Tadić zna da ovo pripada nama, ali ne sme da vrati. Saslušajte me dobro, ko krene sa đavolom, tikve mu se obijaju o glavu. Da li vam je jasno sa kim su oni sve u kontaktu bili za ovih nekoliko meseci? Mi vam pričamo zato što znamo, Nado. Znači, ova odluka koju ste vi predložili ne ispunjava formalne uslove da bi se o njoj moglo glasati, zato što nema - pripadnost političkoj stranci, nego ste ubacili imaginarnu kategoriju - poslaničkagrupa. Pazite, vi možete da sprovedete nasilje, ali nasilje koje sprovodite ovde vratiće vam se na sledećoj tački dnevnog reda, pa će vam se vratiti i na drugim tačkama dnevnog reda, isto formalnopravni razlog. Da li se sećate kada smo pre nekoliko meseci pričali o tome, ide i taj postupak za zloupotrebu službenog položaja, neke teške pare, neću time da vas opterećujem, kada je izašao čovek i rekao: "Dajte i vi nama iz budžeta za 21 poslanika, a mi ćemo da podmirimo sve dugove". Zašto? Zašto Ministarstvo finansija njima ne plaća? Ne može. Aco, znaš da nije stvar u parama. Ne postoji zakonski osnov. I pre tri meseca sam vas upozoravao na ovo. Kako ste zamislili da mi odustanemo od ovoga? To je nemoguće. Svi građani u Republici Srbiji nam daju podršku. Mi tražimo 21 mandat SRS. Konkretno, kada je u pitanju predlog ove odluke, tražimo da stavite naziv političke stranke uz svako ime, da bismo glasali o toj odluci. Molim vas, vodite računa, nemojte da pravite podvale. Razumem da ste vi, gospođo Kolundžija, u zabludi. Niste u zabludi? Znači, ovo radite svesno i namerno. Mnogo vam hvala. Vidite, mislio sam da ste u zabludi, a vi ste mi otvorili oči i rekli ste da ovo radite potpuno svesno i namerno. Pošto sada više nema neukih strana, priznali ste da radite svesno i namerno, nemojte da se iznenadite ako postanete predmet interesovanja u mom kompjuteru. Ko svesno i namerno nešto čini, a zna da to nije u skladu sa propisima, mora u kompjuter, nema druge. Šta znači moj kompjuter? Gledajte večeras prenos suđenja Vojislavu Šešelju, pa će vam biti mnogo jasnije. Pozivam vas da ovaj predlog odluke povučete i uradite samo u skladu sa članom 239. Poslovnika Narodne skupštine i ništa drugo, da ne biste pogrešili kod sledeće tačke dnevnog reda, da ne biste napravili još veću grešku kod neke od sledećih tačaka dnevnog reda i kako onaj kamen koji nam je izašao iz cipele ne bi postao tako velika stena od koje neko može da potone.
Pošto na listama poslaničkih grupa više nema prijavljenih za reč, pitam da li žele reč predsednici, odnosno predstavnici poslaničkih grupa ili još neko ko nije iskoristio svoje pravo iz člana 93. Poslovnika? (Ne.) Zaključujem jedinstveni pretres o Predlogu odluke. Pošto smo obavili jedinstveni pretres, Narodna skupština će u danu za glasanje odlučivati o Predlogu odluke. Da vam prenesem zaključak sa sastanka predsednika, odnosno predstavnika poslaničkih grupa u Narodnoj skupštini Republike Srbije. Zaključak je da će sutra, 29. januara, sednica Narodne skupštine Republike Srbije početi u 10.00 časova, sa zahtevom RTS-u da svoju programsku šemu prilagodi obavezi direktnog prenosa sednica Narodne skupštine. Dakle, sutra počinjemo rad u 10.00 časova jedinstvenim pretresom o 2. tački dnevnog reda - Predlogu odluke o razrešenju i imenovanju članova i zamenika članova Republičke izborne komisije.